Mohamed Shafiu: 4/1/10 - 5/1/10\nPosted by Administrator at 5:23 PM0comments\nޤުރުއާން / ތަފްސީރު\n1- ކީރިތި ޤުރުއާނުގެ ދިވެހި ތަރުޖަމާ (ރައީސް އޮފީސް)\n2- ކީރިތި ޤުރުއާނުގެ ދިވެހި ތަރުޖަމާ (ޢަދާލަތު ޕާރޓީ)\n3- ކީރިތި ޤުރުއާނުގެ ދިވެހި ތަރުޖަމާ (އަބޫބަކްރު އިބްރާހިމް ޢަލީ)\n4- ކީރިތި ޤުރުއާނުގެ ސޫރަތްތަކުގެ މާތްކަން (އަޙްމަދު ނާޒިލް މުޙައްމަދު)\n1- ކިތާބުއް ތައުޙީދި (މުޙައްމަދު އިބްރާހިމް، ނައިފަރު)\n2- ރިސާލަތުއް ތައުޙީދި (އަބޫބަކްރު އިބްރާހިމް ޢަލީ)\n3- އަހްލުއް ސުންނާ ވަލް ޖަމާޢަތުގެ ޢަޤީދާ (މުޙައްމަދު އިބްރާހިމް، ނައިފަރު)\n4- އަހްލުއް ސުންނާ ވަލް ޖަމާޢަތުގެ ޢަޤީދާ (އިސްމާޢިލް މުޙައްމަދު)\n5- ޞައްޙަ ޢަޤީދާ (އާދަމް ޝަމީމް ބިން އިބްރާހިމް)\n6- ސުންނަތް ޖަމާޢަތުގެ އަހުލުވެރިންގެ ޢަޤީދާގައި ޞަޙާބީން (މުޙައްމަދު ސިނާން)\n7- ދަލާއިލުއް ތައުޙީދި (މުޙައްމަދު ޝާފިޢު ބިން ޢަބްދުލްޣަފޫރު)\n8- ކޮންމެ ބިދުޢައަކީ މަގުފުރެދުމެކެވެ (މުޙައްމަދު އިބްރާހިމް، ނައިފަރު)\n9- ތަބްލީޣް ޖަމާޢަތުގެ ޙަޤީޤަތް (އަޙްމަދު މިޙްޞަން މުޙައްމަދު)\n10- އަޅުކަމަކީ ދުޢާއެވެ. (މުޙައްމަދު ސިނާން)\n11- އުއްމަތުގެ ޢާއްމުންނަށް މުހިއްމު ދަރުސްތައް (އުއްމު ޢަބްދުﷲ)\n12- ހަތަރު ޤަވާޢިދު (މުޙައްމަދު ޝާފިޢު ބިން ޢަބްދުލްޣަފޫރު)\n13- ނަބިއްޔުންގެ ތަރިކަ (މުޙައްމަދު އިބްރާހިމް، ނައިފަރު)\n14- މުސްލިމުންގެ ތެރެއަށް އަލަށް އައިސްގެންއުޅޭ ދީނީ ހަރުކަށި އުޞޫލުތަކާއި އޭގެ ފަހަތުގައި ފޮރުވިފައިވާ ސިއްރުތައް (އަޙްމަދު ސަމީރު ބިން އިބްރާހިމް)\n15- ﷲ އެއްކައުވަންތަކުރުން (އަބޫބަކްރު އިބްރާހިމް ޢަލީ)\n16- ނަވާޤިޟުލް އިސްލާމް (މުޙައްމަދު ޝާފިޢު ބިން ޢަބްދިލްޣަފޫރު)\n17- އަލްޚަވާރިޖު (ޑރ ޢަބްދުއްސައްތާރު ޢަބްދުއްރަޙްމާން)\n18- ތައުޙީދުގެ ކަލިމައިގެ ތަފްސީރު (އަޙްމަދު މިޙްސަން މުޙައްމަދު)\n19- އީމާންކަން (ބިލާލް ޢަބްދުއްސައްތާރު)\n20- ޘަލާޘަތުލް އުޞޫލި ވަ އަދިއްލަތުހާ (މުޙައްމަދު ޝާފިޢު ބިން ޢަބްދިލްޣަފޫރު)\n1- ޢިލްމުލް ޙަދީޘް (އާދަމް ނަސީމް)\n2- ކުތުބުއް ސިއްތާއަށް މަގެއް (މުޙައްމަދު ސިނާން)\n3- ރިޔާޟުއް ޞާލިޙީން (ޢަބްދުﷲ ފާރޫޤް އިބްރާހިމް)\n4- ޢުލޫމުލް ޙަދީޘް (އަޙްމަދު ފާރޫޤް މުޙައްމަދު)\n5- ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތަށް ޢަމަލުކުރުމުގެ ވާޖިބުކަން\nފިޤްހާއި އޭގެ ޢިލްމު\n1- ކިތާބުއް ޠަހާރާ (މުޙައްމަދު އިބްރާހިމް)\n2- ކިތާބުއްޞަލާތި (މުޙައްމަދު އިބްރާހިމް)\n3- މުޚްތަޞަރު ކިތާބިއްޞަލާތި (މުޙައްމަދު އިބްރާހިމް)\n4- ކިތާބުއްޞިޔާމް (މުޙައްމަދު އިބްރާހިމް)\n5- ރަމަޟާން މަހު ރޯދަ (ޝަފީޢު ޢަބްދުﷲ)\n6- ކައިވެނީގެ ރަން (މުޙައްމަދު ސިނާން)\n7- ރޯދައިގެ އިރުޝާދު (އަޙްމަދު ސަމީރު ބިން އިބްރާހިމް)\n8- ރޯދަމަހާ ގުޅޭ ލިޔުންތައް (ޝަފީޢު ޢަބްދުﷲ)\n9- ތަޞްވީރު ކުރެހުމުގެ ޙުކުމަކީ ކޮބާ؟\n10- ޢުމުރާގެ އަޅުކަން އަދާކުރާނެ ގޮތް\n11- ޙައްޖާއި ޢުމުރާ ކުރާނެގޮތް (ޖަމްޢިއްޔަތުލް ޚައިރު)\nދުޢާ، ޒިކްރު، ޝަރުޢީ ރުޤްޔާ\n1- ހިސްނުލް މުސްލިމް (މުޙައްމަދު އިބްރާހިމް ނައިފަރު)\n2- ޖިންނި މޮޔަވުމަކީ ޙަޤީޤަތެއް (ޢަބްދުﷲ ބިން މުޙައްމަދު އިބްރާހިމް)\n3- ބީވެގެން ގޮސްފައިވާ އަޅުކަމެއް (މުޙައްމަދު ސިރުޙާން)\n1- ދެމަފިރިން (އަބޫބަކުރު އިބްރާހިމް ޢަލީ)\n2- މުޖްތަމަޢުގެ މުތްތައް (މުޙައްމަދު ޝާފިޢު ބިން ޢަބްދިލްޣަފޫރު)\n3- ދިވެހި އަންހެނުންގެ އުނުފޭރާން (އިބްރާހިމް ޖަދީދު އަޙްމަދު)\n1- އަހަރެން ތައުބާވާން ބޭނުން އެކަމަކު (އުއްމު ޢަބްދިﷲ)\n2- ނަބިއްޔުންގެ ތަރިކަ (މުޙައްމަދު އިބްރާހިމް ނައިފަރު)\n3- ޢިބުރަތްތެރި ވާހަކަ 1 (ދިސަލަފިއްޔާ)\n4- ޢިބުރަތްތެރި ވާހަކަ2(ދިސަލަފިއްޔާ)\n1- ކޮއްކޮގެ ދުޢާފޮތް (މުޙައްމަދު ޝާފިޢު ބިން ޢަބްދުލްޣަފޫރު)\n2- ތަޔައްމުމު (ޢިމްރާން މުޙައްމަދު ޢަލީ)\n3- ވުޟޫ (ޢިމްރާން މުޙައްމަދު ޢަލީ، ނިމާލް މުޙައްމަދު)\n4- ﷲ އަށް ޝުކުރުކުރުން (މުޙައްމަދު ސިނާން)\n5- ކެއުމުގެ އަދަބުތައް (އަޙްމަދު ނާޒިހް)\n6- ނިދުމުގެ އަދަބުތައް (މުޖްތަބާ ޙަމީދު)\n7- މާއްދަތު އައްތައުޙީދު 1 (ޢިމްރާން މުޙައްމަދު ޢަލީ)\n8- މާއްދަތު އައްތައުޙީދު2(ޢިމްރާން މުޙައްމަދު ޢަލީ)\n9- މާއްދަތު އައްތައުޙީދު3(ޢިމްރާން މުޙައްމަދު ޢަލީ)\n10- ކުޑަކުދިންގެ ވާހަކަ 1 (ދިސަލަފިއްޔާ ޓީމް)\nPosted by Administrator at 11:12 PM0comments\nLabels: މުޙައްމަދު ޝާފިޢު ބިން ޢަބްދުލްޣަފޫރު, ދީނީ ފޮތް\nPosted by Administrator at 4:40 PM5comments\nPosted by Administrator at 5:13 PM2comments\nދިވެހި ފޭކު އޭތިސްޓުން ފޭކު ދީނެއްގެ މަތީގައި\nއޭތިސްޓުންނޭ ކިޔައިގެން މިއުޅޭ "ބައިގަނޑު" ގެ މީހުންނަކީ ޙަޤީޤަތުގައި އޭތިޒަމްގެ ޙަޤީޤަތްވެސް ރަނގަޅަށް އޮޅުން ނުފިލާ ތިބި އޭތިޒަމަށް "ޅަ" ކުދީންތަކެކެވެ. އެހެން ޢިބާރާތަކުން ބުނާނަމަ ފޭކު އޭތިސްޓުން ތަކެކެވެ. ތިމަންނާމެންނީ އޭތިސްޓުންނޭ ގޮވާއިރު، ދީނީ ޢިލްމު ކިޔަވާ ކުއްޖަކާ "ޖަދަލުކުރުމުގެ" ތެރޭގައި ކަލޭއަށް "ގޯޑް" ސިކުނޑިއެއް ދެއްވާފައެބައޮތޭ އެ ބުނީ އަނެއްކާ ކޮން ގޯޑެއްގެ ވާހަކަ ބާއެވެ. އޭތިސްޓުންގެ ގޯޑު ވާހަކަ ބާވައެވެ؟\nއެތިޒަމް އަކީ ޤަބޫލު ނުކުރުމެކެވެ. އެއީ އެއްވެސް ދީނެއް ވާކަމަށް އަދި އިލާހަކު ވޮޑިގެންވާކަމަށް ޤަބޫލު ނުކުރުމެވެ. އެތީސްޓުންނަކީ މި ފިކުރުގެ މީހުންނެވެ. ނަމަވެސް ބައެއް މުފައްކިރުން ވިދާޅުވަ ގޮތުގައި ޙަޤީޤަތުގާ މިއީ ފިކުރެއް ނޫނެވެ. މީ ބައްޔެކެވެ. މި ބަލި ޖެހެނީ ވަކި މިންވަރަކަށް ވުރެ ބޮޑަށް އިންސާނާ ދުނިޔެއަށް ލޯބި ކުރަން ފެށުމުންނެވެ. މި ބަލި ޖެހިފައި ތިބޭ މީހުން ދައުވާ ކުރާ ގޮތުގައި މި ބައި މީހުން ނަކީ ވަރަށް މިނިވަން ބަޔެކެވެ. މިމީހުން އަޅުކަން ކުރަނީ މިމީހުންގެ ހަވާ ނަފްސަށެވެ.\nއެތިޒަމް އަކީ މީގެ އަހަރު ތަކެއް ކުރިން އުޅުނު ޑާވިން ކިޔާ އިންސާނެއް އުފެއްދި ފިކުރެކެވެ. މީ ދުނިޔެ އުފެދުނުގޮތާއި އެންމެހާ ތަކެތި ވުޖޫދަށް އައި ގޮތާއި މެދު މީނާ ވިސްނިވިސްނުމުގައި މީނާއަށް އައި ޚިޔާލެކެވެ. މީ ޚިޔާލެކެވެ. މި ޚިޔާލު ބަޔަކު ޤަބޫލު ކުރިއެވެ. މި އެތީސްޓުން ދައުވާ ކުރާ ގޮތުގައި އެންމެހާ ތަކެތި ވުޖޫދަށް އައިސްފައި މިވަނީ "ބިގްބޭންގް " އޭ ކިޔުނު ގޮވުމެއްގެ ސަބަބުންނެވެ. މިއީ ބާޠިލް، އިންސާނާގެ ބުއްދިއާ އަރާރުންވާ ދަޢުވާ އެކެވެ. ސަބަބަކީ އެއްޗެއް ގޮވައިފި ނަމަ އޭގެން ނިކުންނާނެ ނަތީޖާ އެންމެ ކުޑަކުއްޖާ އަށްވެސް އެނގެއެވެ. މިސާލަކަށް ކާރު ބޮމެއް ގޮށްވާލައިފި ނަމަ އޭގެ ނަތީޖާއެއްގެ ގޮތުން ކާރު ހަލާކުވެ އޭގައިވާ މީހުންތައް ޒަހަމްވެ ގުނަވަންތައްވަކިވެ މުޅި ސަރަހައްދު ޚަރާބު ވެއެވެ. ނަމަވެސް މި ބައިމީހުންގެ ތިއަރީ އަށް މީތި ފައްތައިފި ނަމަ އެ ކާރު ބޮން ގޮއްވާލުމުގެ ސަބަބުން ނިކުންނާނެ ނަތީޖާ އަކީ އެކާރު އިތުރަށް ފުރިހަމަވެ އޭގެން އިތުރު މޮޅު ކާރުތަކެއް އުފެދި ކައިރި ހިސާބު ތަކުގެ މަގުތައް ހެދި މޮޅު ތާރު އެޅިފައިވުމެވެ. އެހެންކަމަށް ވާނަމަ ޖާނުން ފިދާވެގެން ބޮން ގޮށްވާ މީހުން އެކުރަނީ ހާދަ ކްރިއޭޓިވް މަސައްކަތެކެވެ. މީ އިންސާނުންގެ ބުއްދި ދުވަހަކުވެސް ޤަބޫލު ކުރާނޭ ކަމެއްނޫނެވެ.\nމުޅި ކާއިނާތުގައިވާ ޕްލެނެޓްތަކާއި އެތަކެތީގެ ދައުރުވުންތަކާއި އެކަތި އަނެކެއްޗާއި އެކްސިޑެންޓް ނުވެ ދައުރުވަމުންދާ ފުރިހަމަ ނިޒާމަކީ ހަމަ ހުރެލާފައި ބޮޑުސިންގާ ގޮވުމެއް ގޮވައިގެން ވުޖޫދަށް އަންނާނެ ކަންކަމެއްނޫނެވެ. ހަމަ ކަށަވަރުންވެސް މިތަކެތި މިހާ ފުރިހަމަ ނިޒާމެއްގައި ޚަލްޤު ކުރެއްވި ފަރާތެއް ވާނެއެވެ. އެއީ ﷲ ތަޢާލާ އެވެ. އިންސާނުންނާއި އެހެނިހެން ޖަނަވާރުންތަކާއި ދޫނިސޫފާ ސޫފީގެ އެތެރެއާއި ބޭރުގައި އެކުލަވާ ލައްވާފައި ވާ ފުރިހަމަ އަޖައިބު ކުރުވަނި ނިޒާމް ތަކަކީ، އެތަކެތި ޚަލްޤު ކުރެއްވި ފަރާތެއްނެތި ވުޖޫދަށް އަންނާނެ ކަންކަމެއްނޫނެވެ. މިފަދަ ފުރިހަމަ ނިޒާމެއް ލެއްވި ފަރާތަކީ ހަމަކަށަވަރުންވެސް ޚާލިޤުވަންތަ ﷲ އެވެ. ކާއިނާތާއި ކާއިނާތުގެ ނިޒާމް ޚަލްޤު ކުރައްވާ އެ ނިޒާމް ފުރިހަމަ ގޮތުގައި ހިންގަވާ ފަރާތަކީ، ފެށުމެއްނެތި އިސްވެ ވޮޑިގެންވާ ނިމުމެއްނެތި ދެމި ވޮޑިގެންވާ ގަދަކީރިތި ވަންތަ ﷲ އެވެ.\n"ބިގް ބޭންގް" އޭ އެ ކިޔާ ގޮވުމުގައި އެ ގޮވި އެއްޗެއް އައީ ކޮންތާކުން ކަމެއް މިބައި މީހުންނަކަށް ނޭނގެއެވެ. އެއްޗެއް ގޮވި ނަމަ އެ ގޮވި އެއްޗެއް އުފެދުނު ގޮތެއްވެސް ވާންޖެހޭނެއެވެ. ގޮވާނީ ކޮންމެވެސް އެއްޗެކެވެ. ނެއް އެއްޗެއް ގޮވާނެ ހެއްޔެވެ؟ މީގެން ވެސް އިނގެނީ މިބައިމީހުންގެ ދައުވާގައި ބުރަދަނެއް ނެތްކަމެވެ. މިބައިމީހުންނަށް އުނދަގޫ ވެގެން މިއުޅެނީ ﷲ ވޮޑިގެންވާ ކަން ޤަބޫލު ކުރާށެވެ. މިމީހުން ބުނާ ގޮތުގައި ފެށުމެއް ނެތް ފަރާތެއް ނުވާނެވެ. ނަމަވެސް ކާއިނާތުގެ ނިޒާމް ފުރިހަމަ ގޮތުގައި ހިންގަވާ އަބަދުވެސް ޤާއިމު ވެވޮޑިގެންވާ ފަރާތެއް ވާން ޖެހޭކަން ބުއްދި ޤަބޫލު ކުރެއެވެ. ފެށުމެއްވާ އިލާހެއްނަމަ އަނެއްސުވާލަކަށްވާނީ އެއީ ކިހިނެއް އުފެދުނު އިލާހެއް ބާއެވެ؟ އެހެން ކަމުން ފެށުމެއްވެސް ނުވުމާއި އަދި ނިމުމެއްވެސްނުވުމާއި ދާއިމާށް ދެމިވޮޑިގެންވުމާއި އަބަދުވެސް ޤާއިމުވެ ވޮޑިގެންވުން، މިއީ އިލާހުވަންތަ ކަމުގެ ސިފައެކެވެ. ﷲ ސުބްޙާނަހޫ ވަތަޢާލާއީ އަބަދުވެސް ވޮޑިގެންވާ ދާއިމަށް ޤާއިމުވެ ވޮޑިގެންވާ އިލާހެވެ.\nއެތީސްޓުން ދުނިޔޭގެ އެކި ހިސާބު ތަކުގައި އުޅެމުންދެއެވެ. ދިވެހި ރާއްޖޭގައިވެސް އެތީސްޓުން އުޅެއެވެ. މިއީ އެންމެން ދަންނަ ކަމެކެވެ. ދިވެހި ރާއްޖެއަކީ މީގެ 800 އެތަށް އަހަރެއް ކުރިން އިސްލާމް ދީނުގެ ޢަޤީދާގެ މަތީގައި އުޅެމުން އައި ރައްޔިތަކު ދިރިއުޅޭ ގައުމެކެވެ. ދިވެހިން ދީނުގެ ކަންތައްތަކަށް ވަރަށް އިޙްތިރާމް ކުރެއެވެ. ނަމަވެސް މިހެން ކަންތައްތައް ވަމުން އައިސް ދާދި ފަހަކުން ގާތްގަނޑަކަށް މީގެ 25 އަހަރު ކުރިން އިސްލާމް ދީނުގެ ޞައްޙަ މަޢުލޫމާތު ރައްޔިތުންނާ ހަމައަށް ފޯރުކޮށްދިނުމުގައި ދީނީ ޢިލްމުވެރިންނަށް ވަރަށް ގިނަ ދަތި ތައް ކުރިމަތި ވެގެންދިޔައެވެ. ޢިލްމުވެރިންގެ ވާހަކަތައް މުޅިން ހުއްޓުމަކަށް އައެވެ. އެއްބައި ޢިލްމުވެރިން ޖަލަށްލެވި ތަފާތު އަނިޔާތައް ކުރެވުނު އިރު އަނެއްބައި ޢިލްމުވެރިންނަށް "ކުދި ގޯނާ" ކުރެވެމުން ދިޔައެވެ. ނަތީޖާ އެއްގެ ގޮތުން ދިވެހިންގެ ދީނީ ހޭލުންތެރިކަން ވަރަށް ބޮޑުތަން ދަށަށް ދިޔައެވެ. ޙާއްސަކޮށް އޭރު އުފެދިގެން އައި ޅަ ޖީލު (މިހާރުގެ ޒުވާން ޖީލު) ގެ ޢަޤީދާ ބަލިކަށިވެގެން ދިޔައެވެ. މިއީ ބަޔަކު ރާވައިގެން ކުރި ކަމެކެވެ. މިއަދު ފެނިގެން މިދަނީ އޭގެ "ނަތީޖާ" އެވެ. ހެޔޮކަމަށް އަމުރުކުރުމާއި ނުބައިކަންތައްތައް ނަހީކުރުން އެއީ ނެތްކަމަކަށް ވެގެންދިޔައެވެ. ޙަރާމް ޙަލާލެއް ބަލާލުމެއްނެތި ކޮންމެ ކަމެއް ކުރިޔަސް ވަރިހަމަވެގެން ދިޔައެވެ. ވެރިކަމާމެދު ފާޑު ނުކިޔާނަމަ ކިތައްމެ ބޮޑު ޖަރީމާއެއް ހިންގިޔަސް، ކިތައްމެ ލާ ދިނީ ޢަމަލެއް ހިންގިޔަސް އެއީ އެއްވެސް ކަމަކަށް ޤައުމުގެ "ބޮޑުން" ނަކަށް އޭރަކު ނުވެއެވެ. މީސްތަކުންގެ ހިތުގައި ހެއްދެވިފަރާތާ މެދު އޮތް ބިރު ފިލައިގެން ދިޔައީއެވެ. އެހެން މީހެއް ދެކެ އެބިރު ގަންނަން ފެށީއެވެ.\nދެން އައީ "ޑިމޮކްރަސީގެ " މޫސުމެވެ. މީސްތަކުންގެ އަނގަތަށް ފާޑަކަށް ހުޅުވި، ހެވަސް ނުބަޔަސް އެމީހަކު ކިޔާނެ އެއްޗެއް ކިޔަން ފުރުސަތު ލިބުނީއެވެ. މިދުވަސްވަރު ދީނީ ޢިލްމުވެރިންނަށްވެސް ބަސް ބުނުމުގެ ފުރުސަތު ލިބިގެން ދިޔައެވެ. އެބައިމީހުން ދީނުގައި ކަން އޮންނަގޮތް މީސްތަކުންނަށް ފުރިހަމައަށް ބަޔާންކޮށްދެމުން ދަނީއެވެ. މި އަޑު "އެއްކަލަ" ޒުވާން ޖީލަށް އަޑު އިވުމުން އެކަން ޤަބޫލެއް ނުކުރެވުނެވެ. އޭރު އެބައި މީހުންނަށް ވިސްނިފައި އޮތީ ނުވަތަ ބަޔަކު ވިސްނާދިފައި އޮތީ ޝަހާދަތުގެ ދެކަލިމަ ކިޔައިފިނަމަ ދެން ކޮންމެ ގޮތަކަށް އުޅުނަސް އެއީ މައްސަލައެއް ނޫންކަމަށެވެ. (ނަމަވެސް އެއީ މައްސަލައެކެވެ.) އެހެން ކަމުން ޝޭޚުން އިސްލާމް ދީން މި ބަޔާން ކޮށްދޭ ގޮތުން މިބައިމީހުން ކުރިން ކުރަމުން އައި ވިޔާ ނުދާ ފާޙިޝް ކަންތައްތައް އެބަ ދޫކޮށްލަން ޖެހެއެވެ. ލަވައެއް ނުކިޔެއެވެ. މިއުޒިކު ޙަރާމެވެ. ޒިނޭ އެއް ނުކުރެވެއެވެ. ބުރުގާ އަޅަން ޖެހެއެވެ. ރަލެއް ނުބޮވެއެވެ. މިބައިމީހުން ބުނާގޮތުންނަމަ ކުރެވޭ އެއްވެސް ކަމެއްނެތެވެ. ޝައިތޯނާ މިބައިމީހުންގެ ފާޙިޝް ޢަމަލުތައް ޒީނަތްތެރި ކޮށްފައި ދައްކަނީއެވެ.\nއެހެން ކަމުން މިދީން އެބައިމީހުންނަކަށް ކަމަކު ނުދިޔައެވެ. ސަބަބަކީ "ހުއްދަ" އެއްވެސް ކަމެއް ނެތެވެ. މިބައިމީހުން ބޭނުންވާހާ ގޮތަކަށް ނޫޅެވެއެވެ. ހަވާ ނަފްސު މިބައިމީހުންގެ މައްޗަށް ވެރިވެގަތީއެވެ. އިސްލާމްދީނަށް ޢަމަލު ކުރަން ބޭނުން ނުވުމުން އިލާހަކު ވާ ކަމާމެދު ޤަބޫލު ކުރަން ދެކޮޅު ހަދަނީ އެވެ. މިބައި މީހުންނަށް ބޭނުންހާ ގޮތަކަށް އުޅެވެން އޮތީ އެތިޒަމް ޚިޔާރު ކޮށްގެން ކަމުގައި ވާތީ އެކަން ކުރީއެވެ. ވަގަކު ފުލުހުން އެއީ ވާން ޖެހޭނޭ ބައެއް ކަމާމެދު ދުވަހަކުވެސް ޤަބޫލެއް ނުކުރާނެއެވެ. ސަބަބަކީ އޭނާ ވައްކަން ކުރާއިރު ފުލުހުން ފާރަލާނެއެވެ. އޭނާ އަށް ވައްކަން ކުރުމަށް ހުރަސް އަޅާތީއެވެ. ހަމަ އެގޮތަށް މިބައިމީހުންވެސް ބޭނުންވާ ފާޙިޝް ކަންތައްތައް ނުކުރެވޭތީ އެ ފާޙިޝް ކަންތައްތައް ޙަރާމް ކުރެއްވި އެއްކައުވަންތަ ﷲ ތަޢާލާ ވޮޑިގެންވާ ކަމާމެދު އިންކާރުކުރަން ފެށީއެވެ. މިބައިމިހުން ﷲ ގެ ދީނަށް އޮތް ޢަދާވަތްތެރި ކަމެއްގެ ސަބަބުން ﷲ ތަޢާލާ މިބައިމީހުންގެ ހިތްތައް ބަންދުކުރެއްވީއެވެ. މިހާރު މިބައިމީހުންގެ މަސައްކަތަކީ ތަފާތު ވަހުމު ތަކާއި ޝައްކު ތައް އުފައްދައިގެން މީސްތަކުން އިސްލާމްދީނާ ދުރުކުރުމެވެ. ނަމަވެސް ﷲ ގެ ރަޙްމަތްފުޅުން އެކަން ކާމިޔާބު ވުމަކުން ނުދެއެވެ.\nދިވެހިރާއްޖޭގައި އޭތިސްޓުންނޭ ކިޔައިގެން މިއުޅޭ "ބައިގަނޑު" ގެ މީހުންނަކީ ޙަޤީޤަތުގައި އޭތިޒަމްގެ ޙަޤީޤަތްވެސް ރަނގަޅަށް އޮޅުން ނުފިލާ ތިބި އޭތިޒަމަށް "ޅަ" އޭތިސްޓުންތަކެކެވެ. އެހެން ޢިބާރާތަކުން ބުނާނަމަ ފޭކު އޭތިސްޓުން ތަކެކެވެ. ތިމަންނާމެންނީ އޭތިސްޓުންނޭ ގޮވާއިރު، ދީނީ ޢިލްމު ކިޔަވާ ކުއްޖަކާ "ޖަދަލުކުރުމުގެ" ތެރޭގައި ކަލޭއަށް "ގޯޑް" ސިކުނޑިއެއް ދެއްވާފައެބައޮތޭ އެ ބުނީ އަނެއްކާ ކޮން ގޯޑެއްގެ ވާހަކަ ބާއެވެ. އޭތިސްޓުންގެ ގޯޑު ވާހަކަ ބާވައެވެ؟\nﷲ ތަޢާލާ އަޅުގަނޑުމެންގެ އުއްމަތް މިފަދަ ޢަދާވަތްތެރިންގެ ކިބައިން ސަލާމަތް ކޮށްދެއްވާށިއެވެ. އާމީން.\nPosted by Administrator at 9:54 PM 10 comments\nސުވަރުގޭގެ އަހުލުވެރިން ސާދަވިލޭރޭގެ ހަނދުފަދައެވެ. އެމީހުންގެ ކާނާއަކީ އެމީހުން އިޚްތިޔާރުކުރަން ލިބޭ މޭވާތެކެވެ. ސުވަރުގޭގެ އަހުލުވެރިންގެ ކެއުންކަމުގައިވާ މޭވާތައްވަނީ އެމީހުންގެ އަތްފޯރާ ހިސާބަށް ކައިރިވެގެންނެވެ. އަދި މަތީން އުދުހިފައިދާ ދޫނި އެމީހުން ހިތަށް އެރުމާއެކު ފިހެވިގެން (ކާންތައްޔާރުވެގެން) އެމީހުންގެ ކުރިމަތީގައިވާ ތަބައްތަކަށް ވެއްޓޭނެއެވެ. އެމަސް ކައިފިނަމަ ހަފަން ނުޖެހޭނެއެވެ. ވަރަށް މީރުވާނެއެވެ. އިސާހިތަކު އަނގަތެރެއަށް ވިރިގެން ހިނގައިދާނެއެވެ. ސުވަރުގޭގެ އަހުލުވެރިންގެ ބުއިމަކީ ކާފޫރު ރަލާއި ޒަންޖަބީލް ރަލެވެ.\n"ފަހެ އެއުރެންނަށްޓަކައި ފޮރުއްވާފައިވާ ލޮލުގެ ފިނިކަން (އެބަހީ ލޮލަށް ފިނިކަން ދެނިވި ސުވަރުގޭގެ ނިޢުމަތްތައް) އެއްވެސް ނަފްސަކަށް ނޭނގޭނެތެވެ. (އެއީ) އެއުރެން ކޮށްއުޅުނު ޢަމަލުތަކުގެ ޖަޒާއެއް ކަމުގައެވެ."\nPosted by Administrator at 1:16 PM4comments\nLabels: ރަޤާއިޤް, ޢަޤީދާ, މުޙައްމަދު ޝާފިޢު ބިން ޢަބްދުލްޣަފޫރު, ޤިޔާމަތްދުވަސް


MDP Activistun Ge Inzaaru Gasim Ah: Nasheed Aai Ledi Nugannaathi - Vaguthu\nއެމްޑީޕީ އެކްޓިވިސްޓުންގެ އިންޒާރު ގާސިމަށް: ނަޝީދާއި ލެޑި ނުގަންނާތި!\nކުރީގެ ރައީސް މުހައްމަދު ނަޝީދު ރާއްޖެ އައުމާއި ދެކޮޅަށް އަލްހާން ފަހްމީ ކޮށްފައިވާ ޓްވީޓެއް ގާސިމް އިބްރާހިމް ރީޓްވީޓް ކުރުމާއި އެކު އެމްޑީޕީ އެކްޓިވިސްޓުން ވަރަށް ބޮޑަށް ރުޅިގަދަވެ، ގާސިމަށް ފާޑުކިޔަމުން އެބަގެންދެއެވެ.\nރައީސް ނަޝީދުގެ ބޮޑު ސަޕޯޓަރެއް އަދި އެމްޑީޕީގެ މީސް މީޑިއާ އެކްޓިވިސްޓް ޝައްމޫން ޖަލީލް (ލޫކަސް) ވަނީ ގާސިމް ރީޓްވީޓް ކުރިތާ ކުޑަ ވަގުތުކޮޅެއްގެ ތެރޭގައި ގާސިމަށް ރައްދު ދީފައެވެ.\nލޫކަސް ބުނީ "މާހަޔާތް ކުޑަވެގެން ރައީސް ނަޝީދާ ލެޑި ނުގަންނާތި" އެވެ.\nMaa hayaaiykuda vegen RN aa ledi nugannaathi. pic.twitter.com/loZlXVCIW3\n— Luke (@Lucasjalyl) October 10, 2018\nއެމްޑީޕީގެ އިތުރު އެކްޓިވިސްޓަކު ކުރި ޓްވީޓެއްގައި ބުނީ "ގާސިމް ތިއުޅުއްވަނީ މޮޔަފުޅު ވެންތޯ" އެވެ.\nއެހެން އެކްޓިވިސްޓަކު ބުނީ "މިނިވަން ކަމުގެ ނޭވާ ލެވުމާއި އެކު ގާސިމް ބާޣީއަކަށް ބަދަލުވެ، ރައީސް ނަޝީދުގެ ޚިދުމަތްތަކުގެ މަތިން ހަނދާން ނައްތާލައިފިއެވެ."\nގާސިމްގެ ރީޓްވީޓަށް ތާއިދުކޮށް ގާސިމްގެ ދިފާޢުގައި ޓްވީޓް ކުރި މީހަކު ބުނީ ގާސިމްގެ އަނބިކަނބަލުން އައިޝަތު ނަހްލާ އަށް އެމްޑީޕީ އެކްޓިވިސްޓުން ފާޑުކިޔަމުން ދާއިރު ނަހްލާ ރިޔާސީ އިންތިޚާބުގައި ކުރި ކެމްޕޭން މަތިން ވެސް އެމްޑީޕީ މެންބަރުން ހަނދާން ނައްތާލާފައިވާ ކަމަށެވެ.\nގާސިމް މިއަދު ރީޓްވީޓް ކޮށްފައި ވަނީ ރައްޔިތުން މަޖިލީހުގެ ކުރީގެ މެންބަރު އަލްހާން ފަހްމީގެ ޓްވީޓެކެވެ. ޓްވީޓްގައި އަލްހާން ވިދާޅުވެފައި ވަނީ ޝަރީޢަތުން ނިންމާފައިވާ ކަންކަން ޝަރީޢަތުން ބޭރުން ހަވަރު އެއްކޮށްގެން ނިންމޭކަށް ނޯންނާނެ ކަމަށެވެ. ވެރިކަން ލިބުނީމާ ޤާނޫނާ ޚިލާފަށް ވެރިކަން ހިންގަން އުޅުމަކީ ހިތާމަހުރި ކަމެއް ކަމަށާއި އެހެން ބޭފުޅުންނެކޭ އެއްގޮތަށް ރައީސް ނަޝީދު ވެސް ކަންކަން ނިންމަވަން ވާނީ ދައުލަތުގެ ނިޒާމުގެ ތެރެއިން ކަމަށް އަލްހާންގެ ޓްވީޓްގައި ވެއެވެ.\nނަޝީދުއާ ދެކޮޅު ޓްވީޓެއް ގާސިމް މިއަދު ރީޓްވީޓް ކުރައްވާއިރު ގާސިމްގެ ހަގު އަނބިކަނބަލުން އައިޝަތު ނަހުލާ އިބޫގެ ސަރުކާރުގެ ވަޒީރު ކަމަށް އައްޔަން ކުރަން އުޅޭ ކަމަށް ބުނެ އެމްޑީޕީ އެކްޓިވިސްޓުން ގެންދަނީ ވަރަށް ބޮޑަށް ނަހުލާ އަށް ފާޑުކިޔަމުންނެވެ. ބައެއް އެކްޓިވިސްޓުން ނަހުލާގެ ޒާތީ ކަންކަމާއި ބެހި ވަރަށް ދަށު ދަރަޖައިގެ ވާހަކަތައް ހިމަނައިގެން ޓްވީޓްތައް ކުރަމުން އެބަގެންދެއެވެ. އެމްޑީޕީގެ އެކްޓިވިސްޓުން އައިޝާ އަށް ފާޑުކިޔަމުން ގެންދާނީ ޖޭޕީގެ އެކްޓިވިސްޓުން ގެންދަނީ އެކަމަށް ވަރަށް ވަރުގަދަ އަށް ރައްދު ވެސް ދެމުންނެވެ.\nއޮކްޓޯބަރ 10, 2018 13:22\nތީތި ފަޅައިގެންދާކަށް ގިނަ ދުވަހެއް ނުނަގާނެ! ޤާސިމު ރީޓްވީޓްކުރީ އެކަން އެގޮތަށް އޮންނަންޖެހޭނޭތީ! ޤާނޫނުގެތެރެއިން އެންމެ މަތީކޯޓުން ޙުކުމެއް އައިސްފައިވާ މީހަކު ، އެމީހަކަށް އެ ޙުކުމް ތަމުފީޛުކުރެވެންވާނެ! މީގައި މައުމޫނެއް ، ޤާސިމެއް ، އަންނި އެއް އަޙްމަދެއް ނޯންނާނެ! ލަޝްކަރުނެރެގެން ކޯޓުގެ ޙުކުމް ވަޅުވައްދައިގެންނުވާނެ! ޔާމީން ކަމުނުދިޔައީ ވަކިމީހަކު ތަފާތުނުކޮށް އެންމެނަށް ހަމަހަމަޔަށް ޤާނޫނު ހިންގުމުން. މީގެކުރިން މީހުންއުޅުނީ އެގޮތަށް އެކަން ނުކޮށްގެން! އެގޮތަށް ކުރީމަވެސް ކަމަކު ނުދިޔަ!\nއޮކްޓޯބަރ 10, 2018 13:23\nއެމްޑީޕީ އެއްނު!! ގާނޫނަކަށް ގަވާޢިދަކަށް ބެލުމެއް ނޮއޮންނާނެ!! ތިން އަހަރުގެ ވެރިކަމުގައިވެސް މުޅިން އުޅުނީ އެހެން!! ގާސިމާ މައުމާނާ ނުލާ ލާހިކު ކުޅަދާނައެއްނޫނޭ އިއްތިހާދުގެ ފަރާތުން ރައިސްކަމަށް ހޮވުނު އިބްރާހިމް މުޙައްމަދު ސާލިހަށް އެމަގާމު ހުވަފެނުންވެސް ދުށުމަށް!! އެހެންވީމަ ކޯލިޝަންގެ ސަރުކާރުގައި މިހާރުވެސް އެންމެ ބާރުގަދަވާނީ މައުމޫނާ ގާސިމް އެމީހުންނާ ގެޅި ނުގަންނާތި!! އަދި އެމީހުން އެދޭގޮތަށް ކަންތައްތައް ނުކޮށް އެމްޑީޕީން އުޅެން ހަދައިފިނަމަ ވެރިކަން ޖެހޭނީ ހަމަ އޮޅާލަން!! ވަރަށް ބާރުބޮޑުވާނެ!! އެމްޑީޕީގެ އެކްޓިވިސްޓުންނާ އެމްޑީޕީ ބޭނުންހާ ގޮތަކަށް ވެރިކަން ކުރަން ނަހަދާތި!! މިނިސްޓްރީތަކާއި މަގާމުތައް ދިނުމުގައިވެސް!! ހުރިހާ ބާރުގަދަ މިނިސްޓްރީތައް އެމްޑީޕީން ނަގަން އެބަ މަސައްކަތްކުރޭ!! އޭގެތެރޭ ފޮރިން މިނިސްޓްރީ ޑިފެންސް މިނިސްޓްރީ ހޯމް މިނިސްޓްރީ ހިމެނޭ!! އަޅުގަނޑު ދެކޭ ގޮތުގައި މިތިން މިނިސްޓްރީގެ ތެރެއިން ކޮންމެވެސް އެއް މިނިސްޓްރީއެއް އެމްޑީޕީއަށްވެސް ނެގެންޖެހޭނީ!! ޖުމްހޫރީ ޕާޓީއަށްވެސް މީގެތެރެއިން އެކެއް!! މައުމޫނަށްވެސް މީގެތެރެއިން އެކެއް!! ދުންޔާ މައުމޫނު (މައުމޫނުގެ ފަރާތްޕުޅުން) ފޮރިން މިނިސްޓަރަކަށް ރަގަނޅު!! ހޯމް މިނިސްޓަރަކަށް އަބުދުﷲ ކަމާލުއްދީން ނުވަތަ އެފްއޭ (ޖޭޕީ)!! ޑިފެންސް މިނިސްޓަރަކަށް ޝަމާލް ރަގަނޅު(އެމްޑީޕީސައިޑުން)!! މިއީ ކިޔަވައިގެން ތިބި ތަޢުލީމީ ކަމަށް ގާބިލް މީހުން!! ދެން ހުރި މިނިސްޓްރީތައް ހަމަހަމަ އުސޫލުން ގާބިލް މީހުންނަށް ބަހާލަންވީ!! މިނޫންގޮތަކަށް ކަންތައްތައްކުރަން އުޅެފިނަމަ އޯކޭ ނުވާނެ!!\nސޭޓް ފެޔަށް ގޮސްފިއްޔާ ސޭހު އިލްޔާސް ކިހިނެއްބާހަދާނީ\nއޮކްޓޯބަރ 10, 2018 13:39\nޤާސިމާ ނުލާ އެމް.ޑީ.ޕީ މީހުންނަށް ކުރެވޭނެ އެއްކަމެއްވެސް ނޯންނާނެ މާބޮޑަށް ނުފުއްޕާތި އެމް.ޑީ.ޕީ\nއޮކްޓޯބަރ 10, 2018 13:43\nކޮބާ ގާސިމް ހީވޭ ކަމެއްހެން؟ އެމް.ޑީ.ޕީ މީހުން ބަލައިގަންނަ ބައެއްނޫން ތީ ކީ. ދެން އެމް.ޑީ.ޕީ.އަށް ވޯޓްދޭން ބުނެވުނީ އޭ ކިޔާ ރޯނަ ފަށާ. ހަހަހަަަ\nއޮކްޓޯބަރ 10, 2018 13:45\nދެ ބުޅާ ކޯޅެން ފަށައިފި\nއޯ ސަޅި. ބޮޑު މަންޒަރު ފެންނަމުން ދަނީ.\nއެހެރަ ބަހުރަވައެއް ދޯ. ސުބުހާނަﷲ. ހާދަ ގޮތެއްނެތް ބަޔެކޭ މީ. ގާސިމްގެ މަސައްކަތް ކޮބާބާ.\nއޮކްޓޯބަރ 10, 2018 13:47\nއާދޭ އާދޭ ނަޝީދު އާދޭ. ޖަލަށްދާން ތައްޔާރުވެ އާދޭ<<<<\nއޮކްޓޯބަރ 10, 2018 13:54\nރައީސް ނަޝީދުގެ ކޮންް ޚިދުމަތެއްގެ ވާހަކަބާ މިދައްކަނީ އަހުން ހަމަ ހައިރާން ވެއްޖެ ބޭސްފަރުވާއަށޭ ކިޔާފަ ފިލައިގެން ގޮސްހުރެ ގޮނޑި ދުއްވުން ނޫން ކަމެއް ކުރިބާ!\nސޭޓާ އެކީ ސޭހްވެސް މޑޕ އާއި ފޭޔައްޖެހޭނެ. ގާޒީން ބާގީންނަނެ، ބާގީން ގާޒީނައްވެ، އަނެއްކާ ގާޒީން ބާގީންނައްވާނެ. ކޯލިސަނުން ވޯޓު ކާމިޔާބު ކުރީ ނަސީދުގެ ސަޕޯޓު ބޮޑުވެގެންނެއްނޫން، އެއީ ބޭރުގެ ފިއްތުމައް އަދި ގާސިމް އާއި މައުމޫން ހައްޔަރުގަ ތިބީމަ މައުމޫނާ ގާސިމްގެ ސަޕޯޓަރުން ދެންއެހެން ގޮތެއްނެތިގެން މޑޕ އާއި އެއްބައިވާން މަޖުބޫރުވީ. ޔާމިން ގަދަބާރުން ކަންތައްނިންމަން މަޖުބޫރުވަނީ ބޭރުގެ ނުފޫޒުތަކުން މޑޕ އައް އިންސާފުންބެރުން ކަންތައްތައް ފަހިކޮއްދޭތީ. ބޭރުގެ ނުފޫޒު ތަކުން ނުބެހެ އަހަރުމެންގެ ނިންމުން އަހަރުމެން ނިންމަން ދޫކޮއްލާނަމަ ޔާމިންވެސް ދޫދޭނެ.\nއޮކްޓޯބަރ 10, 2018 14:01\nބޮޑު ދެގެރި ތެޅެންޏާ ކައްގަލަށް ބާރުކުރާނެ\nއޮކްޓޯބަރ 10, 2018 14:03\nއައްނި ޔަކީ ބޮޑޮ ވަބާއެއް\nއޮކްޓޯބަރ 10, 2018 14:07\nކިހިނެއް މިވީ. ހަޖަމެއް ނުވި ދޯ.\nއޮކްޓޯބަރ 10, 2018 14:09\nއެމްޑީޕީއަކީ އިންސާފުން ބޭރުން ގުންޑާ ވެގެން ކަންކަން ކުރަން އުޅޭ ބައެއް.\nއޮކްޓޯބަރ 10, 2018 14:11\nޤަސިމް ކުތި ޚަރަދުތަކުގެ މަތިންވެސް މިހާއަވަހަށް ހަނދާންނެތުނީއެވެ. އެފަކީރު ހުސްވަންދެން ޚަރަދުކުރީމާވެސް އެމްޑީޕީން ދޭނީ މިކަހަލަ ހަދިޔާއެއްކަން ކުރިންވެސް އހަތެމެންނަށް ކުރިންވެސް އެނގެއެވެ.\nއޮކްޓޯބަރ 10, 2018 14:17\nވ ރީތި ވާނެހެން ީވަނީ މި ފިލްމު ނިމޭއިރު ނޭވާ ހިފަހައްޓާލާގެން ތިބެންެ ޖެހޭނެހެް ހީވަނީ\nއޮކްޓޯބަރ 10, 2018 14:20\nލޫކަސް ހާދަ ބަހުރުވަ ހަޑިޔޭ! ލަދުކޮބާ!\nއޮކްޓޯބަރ 10, 2018 14:35\nނަސީދު ދޫކުރާނަމަ ޖަލުގާ ތިބި ހުރިހާ ކުށްވެރިން ދޫކުރަންވާނެ ގާނޫނުއަސާސީގެ 17 ވަނަމާއްދާ މީހާ ފުރާފަިވާ މަގާމަކަށް ނުވަތަ މުއްސނދިކަމަކަށް ތަފާތެއް ނުކުރެވޭނެ.ނަސީދަށް ކުރި ހުކުމް ގާނޫނުގާ އެބައޮތް ހުކުމް ކުރީ ސާބިތުވެގެން . ސާބިތުކުރީ ވަޒީރުންގެ މަޖިލީހުގެ ޖަލްސާގެ ޔައުމިއްޔާ އިންނާ މުލީއާގޭގަ ނަސީދު އަތުންލިޔެފައިވާ ލިއުމުންނާ .ޕޯޑިއަމްތަކުގާ ނަސީދު ދައްކަވާފަ ހުރި ވާހަކަތަކުން މާނަޔަކީ ކިތާބީ ހެއްކާ އިއުތިރާފީ ހެކިން. ހުރިހާ ދިވެހިންގެ ލޯމަތީ ހިންގިކަމަކަށް ދޮގު ހައްދަވަމުނަދާއިރު ވެރިަކަށް އައުމަ މަސައްކަތް ކުރަން ލަދު ނުގަނޭބާ ؟\nއޮކްޓޯބަރ 10, 2018 15:06\nއަދި މިއުޅެނީ ހުވާ ނުކުރެވި.. އެހާ އަވަހަށް ގާސިމް ހަދާނެ ގޮތެއް ހަދަން ފަށައިފި.. ގާސިމްގެވެސް ބޮލެއް ނެތީމަ މައްސަލައަކީ..\nއޮކްޓޯބަރ 10, 2018 15:13\nގާސިމް ތިކުރެއްވީ ހަމަ ވަރަށްރަގަޅު ކަމެއް ގާނޫނީ އިމުގެތެރެއިން ނަޝީދު މިނިވަންވާންޖެހޭނީ އެެމްޑީޕީގެ އެކްޓިވިސްޓް ލޫކަސް ޖަލީލް ކަންކަން ހަމަޖް ކުރަން ދަސްކުރަން ވެއްޖެ...ހެހެހެހެހެހެެ\nއެޓްވީޓްގައި ނެތް ގޯސްވާހަކައެއް. ކޯޓުން ގޮތެއް ނިމިގެންނޫނީ މިނިވަނެއް ނުވާނެ. ކޯޓުން ނިނިމޭނަމަ މިނިވަނެެއް ކަމަށް ނުބެލެވޭނެ. އަންނިއކަސް ގާސިމަކަށް މައުމޫނަކަސް. އެހެންނޫނީ ކޯޓުތަކުގެ ބޭނުމެއްނެތް.\nއޮކްޓޯބަރ 10, 2018 15:31\nﷲ ގަންދީ ހުވާކޮށްފަ މި ބުނަނި ގ.ކެނެރީގޭ މުޙައްމަދު ނަޝީދު އަކަށް މި ދިވެހި ފަސްގަނޑަކުން ރައްކާތެރިކަމެއް ނުލިބޭނެ. މީ ނަސޭހަތެއް ނޫން. މީ އިންޒާރެއް. މި ޤައުމަށް އެނބުރި ނާންނާތި. ☝ﷲ އަކްބަރު\nއޮކްޓޯބަރ 10, 2018 15:46\nދައުލަތުގެ ނިޒާމުގެ ތެރެއިން ކަންކަން ކުރުމަށް އެދުމަކީ ލެޑިގަތުން ކަމަށް އެމްޑީޕީގެ ނަގާކިޔާ މީހުންނަށް ވިސްނޭކަމީ ހައިރާންވާ ކަމެއްނޫން. އެއީ ރޭވިގެން ގާސިމު ކޯލިޝަނުން ބޭރުކުރުމަށް ހިންގޭ އެންޓިކެންޕޭނެއް... ބަލަން ތިބެމާ ވާއެއްޗެއް.\nއޮކްޓޯބަރ 10, 2018 16:25\nވަގުތު މީހުން ހާދަ މަސައްކަތެއް ކުރެޔޭ ކޯލިޝަން ބައިބައި ކުރަން. ގައުމުގެ ހަމަޖެހުން ނަގާނުލާބަލަ.\nއޮކްޓޯބަރ 10, 2018 16:35\nއެމްޑީޕީ އެކްޓިވިސްޓުންނަށް ލާރިދީގެން މިކަން ކުރުވަމުން މިދަނީ ސީދާ އަންނި ވެރިކަމަށް އަންނަން ބޭނުންވެގެން. ބަލަންތިބޭ ރައީސް ނަޝިދު މާލެ އައސިް މާ ގިނަދުވަހެއް ނުވާނެ އެމްޑިޕީ އިން ނައިބް ރައީސް ގެ އިތުބާރު ނެތް ކަމުގެ ވޯޓްނަގަން މަސައްކަތް ފަށާނެ ޔާމީން އާއި ގުޅިގެން .. އެމްޑީޕީ2ފަޅިވުމުގެ ކުލަވަރުވެސް ވަރަށް އަވހަށް ފާއްދާލާފާނެ ކަމުގެ އަދު އެބައިވޭ.. އިސްތިއުފާ ރައީސް މި ގައުމު ދުއް އެންމެ ބޮޑުޚާއިނު އަދި ބާޣީ މުހައްމަދު ނަޝިދު(އަންނި) އަކީ އިންޑިއާ ސަރުކާރު ގެ އަޅެއް..\nއޮކްޓޯބަރ 10, 2018 16:45\nތިޔަވަނީ ހަމަވާންވީގޮތް. ޤާސިމަށް ޖެހެނީ ދެއަތްފޮޅާލާފައި ހުންނަން. ރާމާމަކުނުގެ ބޯކިބާބެހުމަށް ތިކަން ނިމޭނީ. ބަލަންތިބޭ.\nއޮކްޓޯބަރ 10, 2018 16:52\nނަޝީދާ ލެޑޭނެ ދިވެހި ހުރިހާ ރައްޔިތުން\nއޮކްޓޯބަރ 10, 2018 17:41\nއަލްޙަމްދުލިއްލާހި. އަހަރުމެން ކޯޅޭޝަން ތެރެއިން ދެކެން ބޭނުންވާ ދުވަސް އަންނަނީ.\nއޮކްޓޯބަރ 10, 2018 18:00\nއަންނި އަށް ނުގެޅޭން ވީ އެއީ މަތީންފައިބާފަހުރި މީހެއްތަ! އޭނަ ކުރި ކުށަށް ހުކުމް ކުރީ. ވެރިކަން ކުރިޔަސް އޭނަ އަށް ގާނޫނުން އެންމެން ހަމަ ހަމަ ކުރާކުރުމުން ބަރީއްޔަ ވެގެން ނުވޭ. ލޫކަހެއް އެހެން އެއްޗެއް ކިޔާނެކަމެއް ނެތް. ހަޖަމުގެ މައްސަލަ އުޅޭތީ އެއުޅެނީ. ދެން އެހެން ނޫނަސް ކޮން ލޫކަސް އެއްތަ. އެއްވެސް އަދަބެއް އަޚްލާޤެއް ހުންނަ ބައެއް ނޫން އެއީ. މި ސިޔާސީ ބައިވަރު ގަނޑާއި ހެދީ އުޅެވެން ނެތޭ މިހާރު.. ގައުމު ހަލަބޮލިކޮށް ހީވަނީ އެހެންފަދަކަމެއް ހެން. އަންނި ރާއްޖެ އަިމަ ހައްޔަރު ކުރާނެ. ޙައްޔަރު ކުރެވެން ޖެހޭނެ. އެހެން ނޫނީ ކަލޭމެން ތިގެނައި ޑިމޮކްރަސީގެ ބޭނުމެއް ނެތް. ތިންބާރު ވަކިވެފައޭ ކިޔައިގެން ރައްޔިތުން ގަޅަހައްދައިގެން ފިތުނަ އުފައްދަން ނޫޅޭ...\nއޮކްޓޯބަރ 10, 2018 18:05\nއިންޒާރުދޭނެކަމެއްނެއް މިހާރަކު އަދިވެސް އުންދޯއްޔައްލާގެން ހެއްލާ\nއޮކްޓޯބަރ 11, 2018 08:00\nއަންނި ވީ އެއަށްވުރެ ގިނަދުވަހަށް ޖަލަށް ލާން. އިބޫވެސް ހޮވުނީ ކޯލިޝަންްގެ ސަބަބުން. ހައްހައްހާ. ކޯލިޝަން ރޫޅެނީ.


ނަމާދުގެ ޤަދަރު މަތިވެރިކުރުން1 – DhiSalafiyyah\nނަމާދުގެ ޤަދަރު މަތިވެރިކުރުން1\n20/03/2014 ފިޤުހާއި އޭގެ ޢިލްމުތައްއައްޝައިޚް އަޙްމަދު ރިމާޒް\nالحَمْدُ للهِ الَّذِي فَرَضَ الصَّلاَةَ عَلَى عِباَدِهِ، وَأَمَرَهُمْ بِإِقاَمَتِهاَ وَحُسْنِ أَدَائِهاَ، وَعَلَّقَ النَّجاَحَ وَالفَلاَحَ بِالخُشُوعِ فِيهاَ، وَجَعَلَهاَ فُرْقاَناً بَيْنَ الإِيماَنِ وَالكُفْرِ، وَناَهِيَةً عَنِ الفَحْشاَءِ وَالمُنْكَرِ. وَالصَّلاَةُ والسَّلاَمُ عَلَى نَبِيِّناَ مُحَمَّدٍ وَعَلَى آلِهِ وَأَصْحاَبِهِ الأَتْقِياَءِ البَرَرَةِ وَعَلَى مَنْ حَذَا حَذْوَهُمْ وَسَلَكَ سَبِيْلَهُمْ إِلَى يَوْمِ الدِّيْنِ. أَماَّ بَعْدُ:\nﷲ ތަޢާލާއަށް އީމާންވުމުގެ ނިޢުމަތަށް ވުރެ ބޮޑު ނިޢުމަތެއް މުއުމިނުންނަށް ނުވެއެވެ. އީމާންކަމުގެ މަތިވެރި ނިޢުމަތާއި ވިދިގެން ﷲ ތަޢާލާ މުއުމިނުންނަށް ދެއްވެވި އެންމެ މަތިވެރި ނިޢުމަތަކީ ފަރުޟު ފަސްނަމާދުގެ ނިޢުމަތެވެ. އެ ނަމާދު ފަރުޟުކުރެވުނީ އެއިލާހުގެ ޖަލާލަތްތެރިކަމުގެ ކުރިމަތީގައި ކިޔަމަންވުމަށްޓަކައި، އަދި އެއިލާހުގެ ޢަޒަމަތްތެރިކަމުގެ ކުރިމަތީގައި ޚުޝޫޢަތްތެރިވުމަށްޓަކައި، އަދި އެއިލާހުގެ ކިބްރިޔާއުވަންތަކަމާއި ޖައްބާރުވަންތަކަމުގެ ކުރިމަތީގައި ތަވާޟުޢުވެރިވުމަށްޓަކައެވެ. ﷲ ތަޢާލާގެ އެއްކައުވަންތަކަމަށް އީމާންވުމާއި ނަބީންނާއި ރަސޫލުންގެ ރިސާލަތު ތެދުކުރުމަށްފަހު މުއުމިނުންގެ މައްޗަށްވާ އެންމެ ބޮޑު ފަރުޟަކީ ނަމާދެވެ. ނަމާދަކީ އިސްވެދިޔަ އެންމެހާ ރަސޫލުންނާއި ނަބިއްޔުންގެ މައްޗަށް ﷲ ތަޢާލާ ފަރުޟުކުރެއްވި އަޅުކަމެކެވެ.\nﷲ ތަޢާލާ ވަޙީކުރައްވާފައިވެއެވެ: ﴿لَمْ يَكُنِ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ مُنفَكِّينَ حَتَّىٰ تَأْتِيَهُمُ الْبَيِّنَةُ﴾*﴿رَسُولٌ مِّنَ اللَّـهِ يَتْلُو صُحُفًا مُّطَهَّرَةً ﴾* ﴿فِيهَا كُتُبٌ قَيِّمَةٌ ﴾* ﴿وَمَا تَفَرَّقَ الَّذِينَ أُوتُوا الْكِتَابَ إِلَّا مِن بَعْدِ مَا جَاءَتْهُمُ الْبَيِّنَةُ ﴾ *﴿وَمَا أُمِرُوا إِلَّا لِيَعْبُدُوا اللَّـهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ وَذَٰلِكَ دِينُ الْقَيِّمَةِ ﴾ [البينة 1-5] މާނައީ:” ފޮތުގެ އަހުލު ވެރިންނާއި، މުޝްރިކުންގެ ތެރެއިން ކާފިރުވިމީހުން، ފާޅުވެގެންވާ ދަލީލު އެއުރެންގެ ގާތަށް އަތުވެއްޖައުމަށްދާނދެން އެއުރެން ތިބިގޮތް ދޫކޮށްލާނޭ ބަޔަކުކަމުގައި ނުވެތެވެ. (އެ ދަލީލަކީ) ﷲގެ ޙަޟްރަތުން ފޮނުއްވެވި ރަސޫލެކެވެ. ޠާހިރު ކުރެވިގެންވާ ފަތްފުށްތަކެއް އެރަސޫލާ ކިޔަވައިދެއްވަތެވެ. ސީދާވެގެންވާ ޙުކުމްތައް، އެ ފަތްފުށްތަކުގައި ވެއެވެ. އަދި ފާޅުވެގެންވާ ދަލީލު، އެއުރެންގެ ގާތަށް އައުމަށްފަހުގައި މެނުވީ، ފޮތް ލިބުނު މީހުން ބައިބައިވެގެން ނުދެތެވެ. ބާޠިލު މަގުން އެއްކިބާވެތިބެ، ﷲއަށް އަޅުކަން ޚާލިޞްކުރާ ޙާލު، ﷲއަށް އަޅުކަންކުރުމަށާއި، ނަމާދު ޤާއިމް ކުރުމަށާއި، ޒަކާތްދިނުމަށް މެނުވީ، އެއުރެންނަށް އަމުރުވެވިގެން ނުވެތެވެ. އަދި ސީދާވެގެންވާ ދީނަކީ އެއީއެވެ”.\nފަހެ އިސްވެދިޔަ އާޔަތުގައި ﷲ ތަޢާލާ އެއިލާހަށް އަޅުކަންތަކުގައި އިޚްލާޞްތެރިވުމަށް އަހުލުކިތާބީންނަށް އަމުރުކުރެއްވުމާއި ވިދިގެން އެންމެ ފުރަތަމަ ކަމަކަށް އެބައިމީހުންނަށް އަމުރު މިކުރައްވަނީ ނަމާދު ޤާއިމްކުރުމަށެވެ.\nއަދިވެސް ﷲ ތަޢާލާ ވަޙީކުރައްވާފައިވެއެވެ. ﴿فَإِذَا انسَلَخَ الْأَشْهُرُ الْحُرُمُ فَاقْتُلُوا الْـمُشْرِكِينَ حَيْثُ وَجَدتُّمُوهُمْ وَخُذُوهُمْ وَاحْصُرُوهُمْ وَاقْعُدُوا لَهُمْ كُلَّ مَرْصَدٍ فَإِن تَابُوا وَأَقَامُوا الصَّلَاةَ وَآتَوُا الزَّكَاةَ فَخَلُّوا سَبِيلَهُمْ إِنَّ اللَّـهَ غَفُورٌ رَّحِيمٌ ﴾ [التوبة5] މާނައީ: “ޙުރުމަތްތެރި މައްސަރުތައް ވޭތުވުމުން، ފަހެ، ތިޔަބައިމީހުންނަށް މުޝްރިކުން ފެނުނު ކޮންމެ ތަނަކުން، ތިޔަބައިމީހުން އެއުރެން ޤަތުލު ކުރާށެވެ! އަދި ތިޔަބައިމީހުން އެއުރެން ހިފާށެވެ! އަދި އެއުރެން ޙިޞާރު ކުރާށެވެ! އަދި (އެއުރެން އަތުލައިގަނެވޭނެ) ކޮންމެތަނެއްގައި އެއުރެން އަތުލައިގަތުމަށްޓަކައި، ހުޝިޔާރުވެ ފިލައިތިބޭށެވެ! ފަހެ، އެއުރެން ތައުބާވެ، ނަމާދު ޤާއިމުކޮށް، ޒަކާތްދީ އުޅެފިނަމަ، ދެން އެއުރެން މިނިވަންކަމާއެކު ދޫކޮށްލާށެވެ! ހަމަކަށަވަރުން، ﷲއީ، ގިނަގިނައިން ފާފަފުއްސަވާ އޯގާވަންތަ ރަސްކަލާނގެއެވެ”.\nއަދިވެސް ﷲ ތަޢާލާ ވަޙީކުރައްވާފައިވެއެވެ. ﴿ فَإِن تَابُوا وَأَقَامُوا الصَّلَاةَ وَآتَوُا الزَّكَاةَ فَإِخْوَانُكُمْ فِي الدِّينِ ﴾ [التوبة11] މާނައީ: “ފަހެ، އެއުރެން ތައުބާވެ، ނަމާދު ޤާއިމުކޮށް، ޒަކާތް ދީފިނަމަ، ފަހެ، އެއުރެންނަކީ، ދީނުގައި ތިޔަބައިމީހުންގެ އަޚުންނެވެ”.\nއަދި މާތް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. ((أُمِرْتُ أَنْ أُقَاتِلَ النَّاسَ حَتَّى يَشْهَدُوا أَنْ لَا إِلَهَ إِلَّا الله، وَأَنَّ مُحَمَّدًا رَسُولُ اللهِ، وَيُقِيمُوا الصَّلَاةَ، وَيُؤْتُوا الزَّكَاةَ، فَإِنْ فَعَلُوا ذَلِكَ عَصَمُوا مِنِّي دِمَاءَهُمْ وَأَمْوَالَهُمْ إِلَّا بِحَقِّ الْإِسْلَامِ، وَحِسَابُهُمْ عَلَى اللهِ)) [رواه البخاري ومسلم] މާނައީ: “ﷲ ތަޢާލާ ފިޔަވައި (ޙައްޤުގޮތުގައި އަޅުކަންވެވޭ) އެހެން އިލާހަކު ނުވާކަމަށް ހެކިވުމާއި، މުޙައްމަދުގެފާނީ ﷲގެ ރަސޫލާކަމަށް ހެކިވުމާއި ނަމާދުޤާއިމްކޮށް ޒަކާތްދީފުމަށް ދާންދެން މީސްތަކުންނާ ހަނގުރާމަ ކުރުމަށް ތިމަންކަލޭގެފާނަށް އަމުރުވެވިގެންވެއެވެ. ފަހެ މީސްތަކުން އެ ކަންތައް ކޮށްފިނަމަ، އެބައިމީހުންގެ ލެއާއި މުދާ ތިމަންކަލޭގެފާނުގެ ފަރާތުން ޙިމާޔަތް ލިބިގެންވެއެވެ. އިސްލާމްދީނުގެ ޙައްޤުގައި މެނުވީއެވެ. އަދި އެބައިމީހުންގެ ޙިސާބުވަނީ ﷲ ތަޢާލާއަށެވެ”.\nއިސްވެދިޔަ އާޔަތްތަކާއި ޙަދީޘުން އިރުޝާދު ދެނީ ﷲ އެއްކައުވަންތަކަމަށް އީމާންވެ ނަމާދު ޤާއިމްކޮއްފިނަމަ މީސްތަކުންގެ ލެއާއި މުދާ މުސްލިމުންގެ މައްޗަށް ޙަރާމްވެގެންދާނެ ކަމެވެ. އަދި ދީނުގެ އަޚްވަންތަކަންވެސް ގުޅިލާމެހިފައިވަނީ ނަމާދުޤާއިމްކުރުމުގެ މައްޗަށްކަމެވެ. މިކަންކަމުން އަންގައިދެނީ އިސްލާމްދީނުގައި ނަމާދަށް ދެވިފައިވާ އަހައްމިއްޔަތުކަމެވެ. އަދި ނަމާދަކީ އިސްލާމްދީނުގެ އެންމެ މައި ތަބުކަމެވެ.


ނިއުގެ މެޗެއްގެ ތެރެއިން ސެންޓޭ- ފޮޓޯ/މިހާރު އޮންލައިން\nނިއު ރޭޑިއަންޓާއި ގައުމީ ޓީމުގެ ފޯވާޑް އަލީ ފާސިރު (ސެންޓޭ) ކުރިއަށް އޮތް ސީޒަނަށް ކްލަބް އީގަލްސް އަށް ސޮއިކޮށްފި އެވެ.\nމިދިޔަ ދެ ސީޒަނުގައި ނިއު ރޭޑިއަންޓުގައި މޮޅު ކުޅުމެއް ދެއްކި ސެންޓޭ އީގަލްސް އަށް ބަދަލުވިއިރު އިތުރު ކްލްބަކާވެސް ދިޔައީ މަޝްވަރާ ކުރަމުންނެވެ. އެކަމަކު އެއީ ކޮން ކްލަބެއް ކަމެއް ނޭނގެއެވެ. ނިއު ދޫކޮށް ގިނަ ކުޅުންތެރިންތަކެއް އެހެން ކްލަބުތަކަށް ބަދަލުވިއިރު، ސެންޓޭ އަކީ ކްލަބް ބަދަލުނުކޮށް ހުރި އެންމެ ސީނިއާ ކުޅުންތެރިޔާ އެވެ. ސެންޓޭ ނިއު ދޫކޮށްލުމުން މިދިޔަ ސީޒަނުގައި އެޓީމަށް ކުޅުނު ހުރިހާ ކުޅުންތެރިން ކަހަލަ ގޮތަކަށް މިހާރު ވަނީ ކްލަބް ބަދަލުކޮށްފަ އެވެ. ކުޅުންތެރިންނަށް މުސާރަ ނުދިނުމުގެ މައްސަލައިގައި ސަސްޕެންޑް ކޮށްފައިވާ ނިއު އަންނަ ސީޒަނުގައި ފުރަތަމަ ޑިވިޝަނުން ފެނުމުގެ ފުރުސަތު ވެސް ވަނީ ވަރަށް ކުޑަވެފަ އެވެ.\nI have joined Club Eagles for the upcoming football season. It is where I started my senior football career. I’d like to…\nPosted by Ali Fasir on Tuesday, 28 May 2019\nބ. އޭދަފުއްޓަށް އުފަން ސެންޓޭ އީގަލްސްއަށް ބަދަލުވުމުން ހުނަރުވެރި ކުޅުންތެރިންނާއެކު އެޓީމު ވަނީ އިތުރަށް ވަރުގަދަވެފައެވެ. ސެންޓޭއާ އެކު އެޓީމުގެ ފޯވާޑް ލައިންގައި ހަރަކާތްތެރިވާނީ މިދިޔަ ސީޒަނުގެ ދެ ވަނައަށް އެންމެ ގިނަ ގޯލު ޖެހި އަހުމަދު ރިޒުވާން (ރިޒޭ) އެވެ. މިދިޔަ ސީޒަނުގައި ރިޒޭގެ ފަހަތުން ސެންޓޭ ހިމެނުނީ ލަނޑު ލިސްޓުގެ ތިން ވަނައިގައެވެ.\nސެންޓޭ ފުޓްބޯޅައިގެ ތެރެއަށް ނުކުތީ ވެސް 2006 ވަނަ އަހަރު އީގަލްސް އިންނެވެ. ކުޅުންތެރިން ހޯދުމަށް ކްލަބް އީގަލްސް އިން އެ އަހަރު އޭދަފުށީގައި ބޭއްވި ޓްރެއިނިން ކޭމްޕަކުން ސެންޓޭގެ ހުނަރު ފާހަގަވެ މާލެއައިސް ކުޅުމުގެ ފުރުސަތު ހަމަ އެއަހަރު އޭނާއަށް ލިބުނެވެ. އެ އަހަރު ދެ ވަނަ ޑިވިޝަނުގައި އީގަލްސް އަށް ކުޅުމަށްފަހު ޖެހިގެން އައި އަހަރު އަމިއްލަ ސަބަބަކާއި ގުޅިގެން ސެންޓޭ ވަނީ ރަށަށް ބަދަލުވެފަ އެވެ. ސެންޓޭ އަށް ދެވަނަ ފަހަރަށް ފުޓްބޯޅައިން ކުރިއަށް ދިއުމަށް ފުރުސަތު ލިބުނީ 2008 ވަނަ އަހަރު ކްލަބް އޯލް ޔޫތް ލިންކޭޖް (އޭވައިއެލް) އިންނެވެ. އޭރު ދެ ވަނަ ޑިވިޝަނުގައި އޮތް އޭވައިއެލް ފުރަތަމަ ޑިވިޝަނަށް ކޮލިފައި ކޮށްދިނުމަށްފަހު ފުރަތަމަ ޑިވިޝަނުގައި ސެންޓޭ އެންމެ ފުރަތަމަ ފެނުނީ 2009 ވަނަ އަހަރު އެޓީމުންނެވެ.\nއެއް ވަނަ ޑިވިޝަންގައި ހޭދަކުރި ފުރަތަމަ ސީޒަނުގައި ސެންޓޭ ދެއްކި މޮޅު ކުޅުމާއެކު ޒުވާން އުމުރުގައި ބޮޑެތި ކްލަބްތަކުން ސެންޓޭއަށް ކަޅިއަޅަން ފެށިއެވެ. ފުރަތަމަ ސީޒަނަށްފަހު ސެންޓޭ ހޯދުމުގެ ރޭހުގައި 2010 ވަނަ އަހަރު ކުރި ހޯދީ ރާއްޖޭގެ އޭރު އެންމެ މަޝްހޫރު އެއް ކްލަބް ކަމަށްވާ ކްލަބް ވެލެންސިއާ އެވެ. ބޮޑު ކްލަބަކަށް ބަދަލުވާން ބޭނުންވެފައިހުރި ސެންޓޭ 2010 ވަނަ އަހަރު ވެލެންސިއާ އަށް ކުޅުމަށްފަހު 2011 ވަނަ އަހަރު ބަދަލުވީ ރާއްޖޭގައި އެންމެ ވަރުގަދަ ސަޕޯޓަރުންގެ ބޭސްއެއް މިހާރުވެސް އޮތް އޮންނަ ނިއު ރޭޑިއަންޓަށެވެ. ނިއުގައި ހޭދަކުރި ކާމިޔާބު ފުރަތަމަ ސީޒަނުގައި ޖެހި 18 ގޯލަށްފަހު ސެންޓޭގެ މަގްބޫލުކަން ބޮޑުވެ 2012 ވަނަ އަހަރު ވިކްޓްރީން އޭނާ ގެންދިޔައެވެ.\nރަނގަޅު ފޯމެއްގައި ހުރި ސެންޓޭ 2012 ވަނަ އަހަރު ވިކްޓްރީއަށް ބަދަލުވުމަށްފަހު ފަޔަށް ލިބުނު ބޮޑު އަނިޔާއެއްގެ ސަބަބުން މުޅި ސީޒަނުގައި ކަހަލަ ގޮތަކަށް އިންނަން ޖެހުނީ ދަނޑު ބޭރުގައެވެ. ސެންޓޭއަށް ލިބުނު އެ އަނިޔާއިން ސަލާމަތްވާން ގިނަ ދުވަސްތަކެއް ނެގިއިރު އެސީޒަނުގައި ވިކްޓްރީގެ ޖޯޒީގައި ސެންޓޭއަށް ކުޅެވުނީ އެންމެ ހަ މެޗެވެ. އަނިޔާގެ ސަބަބުން ވިކްޓްރީގެ ޖޯޒީގައި ވިދުން ފަނޑުވިޔަސް ޖެހިގެން އައި އަހަރު ސެންޓޭ ވަނީ ދެ ވަނަ ފަހަރަށް ނިއުއަށް ބަދަލުވެ އެ ކްލަބުގައި ތަފާތު ދައްކައިފައެވެ. 2013 އިން 2015 ވަނަ އަހަރާއި ހަމައަށް ނިއުގައި ހޭދަކުރި މުއްދަތުގައި ސެންޓޭ ވަނީ އެ ކްލަބުން ހޯދި ބޮޑެތި ހުރިހާ ކާމިޔާބީއެއްގައި މުހިއްމު ދައުރެއް އަދާކޮށް ގިނަ ގޯލުތަކެއް ޖަހައިދީފައެވެ. 2015 ވަނަ އަހަރު ނިއު ރޭޑިއަންޓުގައި ރަނގަޅު ފޯމެއްގައި ހުރެފައި ސެންޓޭ 2016 ވަނަ އަހަރު ބަދަލުވީ ޓީސީ ސްޕޯޓްސް ކްލަބަށެވެ. އެ އަހަރު ސެންޓޭ ވަނީ ޓީސީ އަށް 34 ގޯލު ޖަހައިދީ ރަން ބޫޓުގެ އިތުރުން ރާއްޖޭގެ އެންމެ މޮޅު ކުޅުންތެރިޔާގެ މަގާމް ވެސް ހޯދާފައެވެ.\nރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ ޝަރަފް 2016 ވަނަ އަހަރު ހޯދިފަހުން ނިއު ރޭޑިއަންޓުގެ މެނޭޖްމަންޓަށް 2017 ވަނަ އަހަރު އައި ބަދަލާއިއެކު އެ ކްލަބުން އެންމެ ފުރަތަމަވެސް ބޮޑު އަގުގައި ގެންދިޔައީ ސެންޓޭ އެވެ. ސެންޓޭ ވަނީ އެ އަހަރު ނިއުގައި މޮޅު ކުޅުމެއް ދައްކައި މޮޅު ކުޅުންތެރިޔާގެ އެވޯޑާއި ރަން ބޫޓު ދިފާއުކޮށްފަ އެވެ. އަދި، މިދިޔަ އަހަރު ސެންޓޭ ވަނީ މާލޭ ލީގު ނިއުއާ އެކު ކާމިޔާބުކޮށްފަ އެވެ.\nގައުމީ ޓީމުގެ ވެސް މުހިއްމު ފޯވާޑް ސެންޓޭ އަކީ މިދިޔަ އަހަރު ރާއްޖޭން ސާފް މުބާރާތް ކާމިޔާބުކުރި ގޯލު އިންޑިއާ ކޮޅަށް ޖަހައިދިން ކުޅުންތެރިޔާ އެވެ. އަދި، ފައިނަލުގައި އިންޑިއާއާ ދެކޮޅަށް މެޗުގެ ބޮޑު ބައެއްގައި ކެޕްޓަން ބޭންޑް އަޅައިގެން ސެންޓޭ ކުޅެފައިވެ އެވެ.\nއާ ސީޒަން އަންނަ މަހުގެ ހަތް ވަނަ ދުވަހު ފަށާނީ ސީޒަން ހުޅުވަން ކުޅޭ ޗެރިޓީ ޝީލްޑް މެޗުންނެވެ. ދެ ލެގަށް ކުޅޭ އެ މެޗުގައި ވާދަކުރަނީ ށ. ފޯކައިދޫ އާއި ޓީސީ ސްޕޯޓްސް ކްލަބެވެ. އެއަށްފަހު ދިވެހި ޕްރިމިއާ ލީގުގެ ކުޅުން ފަށާގޮތަށް ހަމަޖެހިފައިވަނީ އަންނަ މަހުގެ 13 ވަނަ ދުވަހު އެވެ.


TV bahus ge mauzooaa medhu Trump-Biden khiyaalu thafaathuvefai | Mihaaru\nރައީސް ޓްރަމްޕާއި ޑިމޮކްރެޓިކް ކެންޑިޑޭޓް ޖޯ ބައިޑަން. --ފޮޓޯ:އޭއެފްޕީ\nޓީވީ ބަހުސްގެ މައުޟޫއާ މެދު ޓްރަމްޕް-ބައިޑަން ޚިޔާލުތަފާތުވެފައި\n20 އޮކްޓޯބަރ 2020 - 12:32 1 comment\nވޮޝިންޓަން (އޮކްޓޯބަރު 20) - އެމެރިކާގެ ރިޔާސީ އިންތިޚާބުގައި ވާދަކުރައްވާ ރައީސް ޑޮނަލްޑް ޓްރަމްޕާއި ޑިމޮކްރެޓިކް ކެންޑިޑޭޓް ޖޯ ބައިޑަންގެ އެންމެ ފަހުގެ ޓީވީ ބަހުސްގެ މައުޟޫއާ މެދު ދެ ކެންޑިޑޭޓުން ޚިޔާލުތަފާތުވެއްޖެ އެވެ.\nރިޕަބްލިކަން ކެމްޕޭން ޓީމުން ތުހުމަތު ކުރަނީ ބަހުސް އިންތިޒާމްކުރާ ފަރާތުން އުޅެނީ ޚާރިޖީ ސިޔާސަތާ ބެހޭ ބައި ދޫކޮށްލަން އުޅޭ ކަމަށެވެ. ބައިޑަންގެ ކޭމްޕުން ރައްދުގައި ބުނެފައި ވަނީ ޓްރަމްޕް އުޅުއްވަނީ ކޮރޯނާވައިރަހާ ދެކޮޅަށް ސަރުކާރުން އެޅި ފިޔަވަޅުތަކާ ގުޅޭ ގޮތުން ކުރާ ސުވާލުތައް އުނި ކުރަން ކަމަށެވެ.\nނޮވެމްބަރު3ވަނަ ދުވަހުގެ އިންތިޚާބުގައި ވޯޓުލާން ދެ ހަފުތާ އަށްވީ އިރު، ޚިޔާލު ހޯދުންތަކުން ދައްކަނީ ބައިޑަން ކުރީގައި އުޅުއްވާ ކަމަށެވެ. ނަމަވެސް ފަހު ވަގުތު ނަތީޖާ ކަނޑައެޅުމުގައި މުހިންމު ދައުރެެއް އަދާކުރާ ބޮޑެތި ސްޓޭޓްތަކުގައި ބައިޑަންގެ ލީޑް ހަންޏެވެ.\nޓްރަމްޕުގެ ކެމްޕޭން މެނޭޖަރު ބިލް ސްޓެޕިއަން، ކޮމިޝަން އޮން ޕްރެޒިޑެންޝަލް ޑިގޭޓްސް އަށް ފޮނުވި ސިޓީއެއްގައި ވިދާޅުވެފައި ވަނީ ބުރާސްފަތި ދުވަހު ފަހު ބަހުސްގެ މައިގަނޑު މައުޟޫއަކީ ޚާރިޖީ ސިޔާސަތު ކަމަށް ކުރިން އެއްބަސްވެފައިވާ ކަމަށެވެ. އަދި އެ މައުޟޫ ދޫކޮށްލަން ބައިޑަން އުޅުއްވަނީ އޭނާގެ ޚާރިޖީ ސިޔާސަތު ފެއިލްވެފައިވުމުން ކަމަށެވެ.\nބަހުސްގެ މައުޟޫތައް މިދިޔަ ހަފުތާގައި އިއުލާންކުރައްވާފައި ވަނީ މޮޑަރޭޓަރު އަދި އެންބީސީ ނިއުސްގެ ކޮރެސްޕޮންޑެންޓް ކްރިސްޓަން ވެލްކާ އެވެ. މައުޟޫތަކުގެ ގޮތުގައި ކަނޑައަޅާފައި ވަނީ އެމެރިކާގެ އާއިލާތައް، މޫސުމަށް ބަދަލުއުން، ގައުމީ ސަލާމަތް އަދި ލީޑަޝިޕެވެ.\nއެރިޒޯނާގައި ހޯމަ ދުވަހު ބޭއްވި ކެމްޕޭން އެއްވުމެއްގައި ޓްރަމްޕް ވިދާޅުވެފައި ވަނީ ވެލްކާ އަކީ ސީދާ ޑިމޮކްރެޓިކް މެންބަރެއް ކަމަށެވެ.\nބައިޑަންގެ ޑިމޮކްރެޓިކް ކޭމްޕުން ބުނެފައި ވަނީ ބަހުސްގެ މައުޟޫތައް ކަނޑައެޅުމަކީ މޮޑަރޭޓަރު ކުރަން ޖެހޭ ކަމެއް ކަމަށް ދެ ފަރާތުން މާކުރިން އެއްބަސްވެފައިވާ ކަމަށެވެ.\n"ޓްރަމްޕުގެ ކެމްޕޭން ޓީމުން ޖެހިލުންވެގެން އުޅޭ އެންމެ ބޮޑު ސަބަބކީ ކޮވިޑާ ގުޅޭ ކަންކަން ފެއިލްވެފައިވުމުން،" ބައިޑަންގެ ކޭމްޕުން ބުނެފައިވެ އެވެ.\nނުވަދިހަ މިނިޓުގެ ބަހުސް ރާވާފައި ވަނީ 15 މިނިޓުގެ ސެގްމެންޓްތަކަކަށެވެ. ކޮންމެ އާ ސެގްމެންޓެއް ފެށުމާ އެކު ކޮންމެ ކެންޑިޑޭޓަކަށް ވާހަކަ ދައްކަން ދެ މިނިޓް ލިބޭނެ އެވެ. ބާކީ ވަގުތު ހުޅުވާލާނީ ސުވާލުތަކަށެވެ.


England Gaumee Team Kulhuntheriyaku Cocaine Beynun Kurikamuge Thuhumathu - Vaguthu\nކޮވިޑް ދެކެ ދިވެހިން ބިރު ނުގަންނަނީ ކުއްލިއަކަށް ގިނަ ބަޔަކު މަރުނުވާތީ! - 15 މިނެޓް ކުރިން\nއިންގްލެންޑް ގައުމީ ޓީމު ކުޅުންތެރިޔަކު ކޮކޭން ބޭނުން ކުރިކަމުގެ ތުހުމަތު\nއިންގްލެންޑް ގައުމީ ޓީމުގެ ކުޅުންތެރިއަކުު، ކޮކޭން ބޭނުން ކުރި ކަމުގެ ތުހުމަތު އެގައުމުގެ ނޫހަކުން ކޮށްފިއެވެ.\nއިނގިރޭސިވިލާތުގެ ނޫހެއް ކަމަށްވާ "ދަ ސަން"އިން ބުނެފައި ވަނީ ޕްރިމިއާ ލީގުގެ ކުޅުންތެރިޔަކު، ކްރިސްމަސް ޕާޓީއެއްގެ ތެރެއިން ކޮކޭން ބޭނުން ކުރިކަން ފަޅާ އަރައިގެން، ރެސްޓޯރެންޓުންވެސް ބޭރުކޮށްލައިފައިވާ ކަމަށެވެ.\nއެ ވާހަކަތަކާ ގުޅިގެން، ފުޓުބޯޅަ އިދާރާއިން ބުނެފައި ވަނީ އެފަދަ މައްސަލަތަކަކީ ސީރިއަސް މައްސަލަތަކެއް ގޮތުގައި ނަގައިގެން ބަލާނެ މައްސަލަތަކެއް ކަމަށާއި، ގައުމީ ޓީމުގެ ކުޅުންތެރިއަކާ ގުޅިގެން "ޑޯޕިން" މައްސަލަތަކެއް ފެންމަތިވުމަކީ ކުޑަ ކަމެއް ނޫން ކަމަށެވެ.\nއިނގިރޭސި އެފްއޭއިން އިތުރަށް ބުނެފައި ވަނީ އިނގިރޭސިވިލާތުގައި ޑޯޕިންގެ މައްސަލަތައް މަދު ކަމަށާއި، އެފަދަ މައްސަލައެއް ޖެހިއްޖެ ނަމަ، ހަރުކަށި ފިޔަވަޅު އަޅާނެ ކަމަށެވެ. އަދި ގައުމީ ޓީމުގެ ކުޅުންތެރިންގެ ތެރެއިން ކުޅުންތެރިޔަކު ކޮކޭން ބޭނުން ކުރި ނަމަ، އެ ކުޅުންތެރިޔަކީ ކާކުކަން ހޯދަން ކުރެވެން އޮތް ހުރިހާ މަސައްކަތެއް ކުރާނެ ކަމަށްވެސް އެފްއޭއިން ބުންޏެވެ.\nއިނގިރޭސި އެފްއޭއިން ބުނެފައި ވަނީ ކޮކޭން ބޭނުން ކުރި ކުޅުންތެރިޔާ ހޯދުމަށް އާންމުގެ މައުލޫމާތަށް އެދޭ ކަމަށާއި، އެއްވެސް މައުލޫމާތެއް އެނގޭނަމަ، ވީހާވެސް އަވަހަކާ އެފްއޭއާ ހިއްސާ ކުރުމަށެވެ.\nޖެނުއަރީ 5, 2019 13:06\nދޮން އަލިބެ ތިކަން ކުރީ


Raajjeyge border alun hulhuvi furathama dhuvahu emme gina touristun aee Turkey inn | Mihaaru\nރާއްޖޭގެ ބޯޑަރު ގާތްގަނޑަކަށް ހަތަރު މަސް ދުވަހަށް ބަންދު ކުރުމަށް ފަހު އަލުން ހުޅުވާލުމުން އެންމެ ފުރަތަމަ ވީއައިއޭ އަށް ޖެއްސި ގަތަރު އެއާވޭސްގެ ބޯޓުން އައި ޓޫރިސްޓުން އެއާޕޯޓު ތެރޭގައި.-- ފޮޓޯ: ނިޝާން އަލީ /މިހާރު\nބޯޑަރު އަލުން ހުޅުވި ފުރަތަމަ ދުވަހު އެންމެ ގިނަ ޓޫރިސްޓުން އައީ ތުރުކީން\n16 ޖުލައި 2020 - 13:402comments\nއެ އިދާރާ އިން ރޭ ނެރުނު ތަފާސްހިސާބުތައް ދައްކާ ގޮތުން، ބޯޑަރު އަލުން ހުޅުވުމާ އެކު، ވެލާނާ އިންޓަނޭޝަނަލް އެއާޕޯޓަށް އިއްޔެ ހެނދުނު ފުރަތަމަ ޖެއްސި މަތިންދާބޯޓު ގަތަރު އެއާވޭސް އިން 212 މީހަކު ވަނީ އައިސްފަ އެވެ އޭގެ ތެރޭގައި ހިމެނެނީ 104 ޓޫރިސްޓަކާއި 65 ބިދޭސީ މަސައްކަތްތެރިންނާއި 38 ދިވެހިއްސަކު ކަމަށް އިމިގްރޭޝަނުން ބުންޏެވެ. "އެހެނިހެން" ކަންކަމުގައި ރާއްޖެ އަށް ޒިޔާރަތް ކުރި ފަސް މީހަކު ވެސް މީގެ ތެރޭގައި ހިމެނޭ ކަމަށް އިމިގްރޭޝަނުން ބުނެ އެވެ.\nތުރުކީން 14 ޓޫރިސްޓަކު އިއްޔެ ރާއްޖެ އައިސްފައިވާއިރު، ދެވަނައިގައި އުޅެނީ އެމެރިކާ އެވެ. އެއީ 12 ޓޫރިސްޓުންނެވެ. ނެދަލެންޑްސްގެ ނުވަ ޓޫރިސްޓެއް، ޖަރުމަނުގެ އަށް ޓޫރިސްޓެއް، ސުވިޒަލެންޑުގެ ހަތް ޓޫރިސްޓަކު ރާއްޖެ އަށް އިއްޔެ އައިސްފައި ވެ އެވެ. އަދި "އެހެނިހެން" ގައުމުތަކަށް ނިސްބަތްވާ 54 ޓޫރިސްޓަކު ވެސް އައި ކަމަށް އިމިގްރޭޝަނުން ބުންޏެވެ.\nމިއަދުން ފެށިގެން އެމިރޭޓްސް އާއި ސްރީ ލަންކަން ގެ ދަތުރުތައް ވެސް ރާއްޖެ އަށް ފަށާނެ އެވެ.\nރާއްޖޭގެ ޓޫރިޒަމް އަލުން ހުޅުވާލާފައިވާއިރު މި އަހަރު 850،000 ޓޫރިސްޓުން އަންނާނެ ކަމަށް ސަރުކާރުން ވަނީ ލަފާ ކޮށްފަ އެވެ. ނަމަވެސް ބައެއް ގައުމުތަކުގެ ބޯޑަރު އަދިވެސް ނުހުޅުވާތީ ޓޫރިޒަމް ރަނގަޅުވާން ދެތިން މަސް ނަގާނެ ކަމަށް ޓޫރިޒަމް މިނިސްޓްރީން ލަފާ ކުރެ އެވެ.\nއިތުރު ލިޔުންތައް އިމިގްރޭޝަން ޓޫރިސްޓުން ޓޫރިޒަމް މޯލްޑިވްސް އިމިގްރޭޝަން ތުރުކީ


SunOnline: Dhiraagu TV ge hidhumaiy Manadhoo ah\nފާޠިމަތު ނަޒީފާ އަޙްމަދު 30 Nov 2021, 09:59\nދިރާގު ޓީވީގެ ހިދުމަތް ނ. މަނަދޫއަށް ވަނީ ދީފައި -- ފޮޓޯ: ދިރާގު\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ގޮތުން ދިރާގު ޓީވީގެ ހިދުމަތް ނ. މަނަދޫގައި ރަސްމީކޮށް އިފްތިތާހްކޮށްފިއެވެ.\nނ. މަނަދޫގައި ދިރާގު ޓީވީ ތައާރަފުކޮށްފައި ވަނީ ދިރާގު ކަސްޓަމަރުންނަށް ހާއްސަ ޕްރޮމޯޝަނެއް ހުޅުވާލާފައިވާ ދަނޑިވަޅެއްގައިއެވެ. އެގޮތުން މިހާރު ކުރިއަށްދާ ހާއްސަ ޕްރޮމޯޝަންގެ ދަށުން ދިރާގު ޓީވީގެ ގޯލްޑް ޕެކޭޖް ނަގާ ކަސްޓަމަރުންގެ ތެރެއިން ހޮވާލެވޭ އެއް ނަސީބުވެރިއަކަށް ސެމްސަންގްގެ އެންމެ ފަހުގެ ސްމާޓްފޯން، ޒީ ފޯލްޑް3ލިބޭނެއެވެ.\nމީގެ އިތުރުން، ސްޓާޓާ ޕެކޭޖުން މަތި ކޮންމެ ޕެކޭޖެއް ނަގާ މީހުންގެ ތެރެއިން ހޮވާލެވޭ ނަސީބުވެރި 10 މީހަކަށް އެމީހަކު ނެގި ޕެކޭޖުގެ ހަ މަސް ދުވަހުގެ މަހު ފީ މުޅިން ހިލޭ ލިބިގެންދާނެއެވެ. އަދި މި މުއްދަތުގައި ދިރާގު ޓީވީގެ ހިދުމަތް މުޅިން ހިލޭ ގުޅައިދިނުމުގެ އިތުރުން ޖޯއިބޮކްސް (ޑީކޯޑަރު)ވެސް މުޅިން ހިލޭ ލިބިގެންދާނެއެވެ.\nސަތޭކައަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތެވެ.\nދިރާގު ޓީވީގައި ހިމެނޭ ޗެނަލްތަކުގެ ތެރޭގައި ކުޑަކުދިންގެ މެދުގައި މަޝްހޫރު ޑިޒްނީ ޗެނަލްތައް، ސްޓާ ނެޓްވޯކުގެ ޑްރާމާ އަދި އެންޓަޓެއިންމަންޓް ޗެނެލްތައް، ސޮނީގެ އެންޓަޓެއިންމަންޓް އަދި ސްޕޯޓްސް ޗެނަލްތައް، މަގުބޫލު ފެކްޗުއަލް އެންޓަޓެއިންމަންޓް ޗެނަލްތައް ކަމަށްވާ ހިސްޓްރީ ޗެނަލް އަދި ޑިސްކަވަރީގެ ޗެނަލްތައް، ލައިފްސްޓައިލް ޗެނަލްތަކުގެ ތެރޭގައި ފުޑް ނެޓްވޯކް އަދި އެޗުޖީޓީވީ ޗެނަލް، ހޮލީވުޑްގެ މަގުބޫލު ފިލްމު ޗެނަލްތައް، ރާއްޖެއާއި ބޭރު ދުނިޔޭގެ ހަބަރު ޗެނަލްތައް، އަދި އަލް ގުރުއާން އަލް ކަރީމް ފަދަ ދީނީ ޗެނަލްތައް ހިމެނެއެވެ.\nދިރާގުން ވަނީ މިހާތަނަށް ރާއްޖޭގެ 77 ޕަސެންޓު ގޭބިސީއަށް ދިރާގުޓީވީގެ ހިދުމަތް ފޯރުކޮށްދީފައެވެ.\nދިރާގު ޓީވީއާ ބެހޭ އިތުރު މައުލޫމާތު https://bit.ly/3sTbwiM ލިންކުން ލިބެން ހުންނާނެއެވެ.\nގޭގައި ތިބެގެން ދިރާގުގެ ޚިދުމަތްތައް ހޯއްދަވާ!


France ge riyaasee inthikhaabah Muslimeh | Mihaaru\nދުނިޔެ / ފްރާންސް\nފަރަންސޭސި ރިޔާސީ އިންތިހާބަށް މުސްލިމެއް\nޔޫނިއަން އޮފް ފްރެންޗް މުސްލިމް ޑިމޮކްރޭޓްސްގެ ރައީސް ނަޖީބް އަޒްރުގީ\n22 ނޮވެމްބަރ 2021 - 15:39\nއަންނަ އަހަރުގެ އެޕްރީލް މަހުގެ ތެރޭގައި ފަރަންސޭސި ވިލާތުގައި އޮންނަ ރިޔާސީ އިންތިހާބުގައި ވާދަކުރެއްވުމަށް، އެ ގައުމުގެ މުސްލިމުންގެ ޕާޓީ، ޔޫނިއަން އޮފް ފްރެންޗް މުސްލިމް ޑިމޮކްރޭޓްސްގެ ރައީސް ނަޖީބް އަޒްރުގީ ކުރިމަތިލައްވައިފި އެވެ.\nއިންތިހާބަށް ކުރިމަތިލުމުގެ ލިޔުންތައް، އިންތިހާބާ ބެހޭ އިދާރާ އަށް ހުށަހެޅުއްވުމަށް ފަހު އޭނާ ވިދާޅުވީ، ރިޔާސީ އިންތިހާބުގައި ވާދަކުރައްވަން ނިންމެވީ، ފަރަންސޭސި ވިލާތުގެ މުސްލިމުންނަށް ކުރިމަތިވާ ނަފްރަތާއި ދެކޮޅުވެރިކަން ހުއްޓުވުމުގެ ގޮތުން ކަމަށެވެ. އޭނާ ރައީސް ކަމަށް ކުރިމަތިލެއްވި އިރު، އެ ގައުމުގެ މިހާރުގެ ރައީސް އިމަނުއްލެ މެކްރޯން ވެސް ވަނީ އިންތިހާބުގައި ވާދަކުރައްވާނެ ކަމަށް ވިދާޅުވެފަ އެވެ.\nއޭނާ ވިދާޅުވި ގޮތުގައި ފަރަންސޭސި ވިލާތުގެ ރައްޔިތުންގެ ތެރޭގައި ހިމެނޭ މުސްލިމުންނާ މެދު ނަފްރަތާއި ރުޅިވެރިކަން އުފެއްދުމަށް ހިންގާ ހަރަކާތްތައް އަދިވެސް ދަނީ އިތުރުވަމުންނެވެ. އެކަން ހައްލުކުރެވޭނީ، މުސްލިމުންގެ އަޑު މިހާރަށް ވުރެ ފާޅުކަން ބޮޑު ގޮތެއްގައި އިއްވައިގެން ކަމަށް ވެސް އޭނާ ވިދާޅުވި އެވެ.\nނަޖީބްގެ ޕާޓީން ދެކޭ ގޮތުގައި މުސްލިމުންނާ މެދު ނަފްރަތު އުފެއްދުމުގެ މައްސަލަ އަށް އޮތް ހަމައެކަނި ހައްލަކީ، އަނިޔާ ލިބޭ މީހުންނާއި މުސްލިމުންގެ އިތުރުން، ނިކަމެތި ހާލަތުގައި ތިބި ފަރަންސޭސި ރައްޔިތުންގެ އަޑު އިއްވުމަށްޓަކައި، ނަޖީބު އިންތިހާބުގައި ވާދަކުރެއްވުމެވެ.\nއިންތިހާބަށް ކުރިމަތިލެއްވުމަށް ފަހު ނަޖީބު ވިދާޅުވީ ފަރަންސޭސި މުޖްތަމައުން އަނިޔާވެރިކަން ނައްތައިލުމަށް ވުރެ މުހިންމު ކަމެއް މިހާރު އެ ގައުމަށް ނެތް ކަމަށެވެ.\n"މުސްލިމުންނަކީ ފަރަންސޭސި ވިލާތުގައި އުޅޭ އަދުއްވުންތަކެއް ކަމަށް ގިންތިކޮށް، ދީނީ އާ ހަނގުރާމައެއްގެ ހުޅުގަނޑު ބަޔަކު ރޯކުރަމުން ދާ ވަގުތެއްގައި، މުސްލިމުން ކުރިމަތިލާން ޖެހިފައިވާ އަނިޔާތައް ނިމުމަކަށް ގެނައުމަށް އޮތް ހައްލަކީ އަޅުގަނޑު،" ނަޖީބު އާންމު ކުރެއްވި ވީޑިއޯ މެސެޖެއްގައި ވިދާޅުވި އެވެ.\n"އަޅުގަނޑު މިކަމަށް މި ކުރިމަތިލީ، އިސްލާމް ދީނުގެ ހަގީގަތް އޮޅުވައިލުމަށް ކުރާ މަސައްކަތާ ދެކޮޅަށް. އަދި މި ގައުމުގެ ހުރިހާ ރައްޔިތުންނަށް ކުރިމަތިވެފައިވާ ހަގީގީ މައްސަލަތަކަށް ހައްލެއް ހޯދައިދިނުމަށް."\nފަރަންސޭސި ރައީސްގެ މަގާމަށް ކުރިމަތިލެއްވިޔަސް، އެލީޒޭ ގަނޑުވަރަށް ވަދެވަޑައިގަތުމަށްޓަކައި ނަޖީބު ކަޑައްތު ކުރައްވަން އޮތީ ވަރަށް އުނދަގޫ ރާސްތާއެކެވެ. ފަރަންސޭސި ގާނޫނު ބުނާ ގޮތުން، ރިޔާސީ އިންތިހާބަށް ކުރިމަތިލާ މީހުންގެ ތެރެއިން ކެންޑިޑޭޓުންގެ ގޮތުގައި ގަބޫލުކުރެވޭނީ، އެ ގައުމުގެ އިންތިޚާބީ ދާއިރާތަކުގެ ތެރެއިން 30 ދާއިރާއެއްގެ، ކައުންސިލްތަކުގެ މަދުވެގެން 500 މެންބަރުންގެ ތާއީދާ އެކުގައި ހުށަހެޅުމުންނެވެ.\nއުމުރުން 42 އަހަރުގެ ނަޖީބަކީ މޮރޮކޯ ދަރިކޮޅުގެ ބޭފުޅެކެވެ. ކޮމިޔުނިކޭޝަން އިންޖިނޭރެއްގެ ގޮތުގައި މަސައްކަތް ކުރައްވާ ނަޖީބު ފަރަންސޭސި ރައީސް ކަމަށް ކުރިމަތިލައްވާފައިވާ އިރު، އޭނާގެ ޕާޓީ އުފެއްދީވެސް، މުސްލިމުންނާ މެދު ހިންގާ ނަފްރަތުގެ ހަރަކާތްތަކާ ދެކޮޅު ހެދުމުގެ ގޮތުންނެވެ.\nއެގޮތުން އޭނާ ޕާޓީން އެންމެ ބޮޑަށް މަސައްކަތް ކުރަމުން އަންނަނީ، ފަރަންސޭސި ވިލާތުގެ ސްކޫލްތަކުގައި ބުރުގާ އެޅުން މަނާކޮށްފައި އޮތް އޮތުމާ ދެކޮޅަށެވެ. އޭގެ އިތުރުން އެ ގައުމުގައި ވަޒަންވެރިވެގެން އުޅޭ ބިދޭސީންނަށް، ލޯކަލް އިންތިހާބުތަކުގައި ވޯޓުލުމުގެ ހައްގު ހޯދައިދިނުމަށް ވެސް އެ ޕާޓީން ވަކާލާތު ކުރެ އެވެ.\nމާތްﷲ ތިބާއަށް ކާމިޔާބު ދެއްވާށި. ފްރާންސްގަ އުޅޭ މުސްލިމުންނަށް ނަސްރާއި ކާމިޔާބު މިންވަރުކުރައްވާށި އާމީން.\nބުރޯ ހޮވިއްޖެިޔާ ރަގަޅު. އެކަމަކު ފުރާސް އަކި މުސްލިމުންނާ އެއްމެދެކޮޅު ގައުމު ޔޫރަޕްގަ އޮތް\nނަޖީބަށް ކާމިޔާބަށް އެދެން.\nސާބަހޭ ބްރޯ.ގުޑް ލަކް.


ޤައުމީ ދުވަހުގެ މުނާޞަބަތުގައި އެމްއެންޑީއެފްއިން ނެރޭ ޤައުމީ ވީޑިއޯ ލަވަ އަލްބަމް މާދަމާ އާންމުކުރުމަށް ހަމަޖެހިއްޖެ\n18 ނޮވެމްބަރ 2017 02:10\n1439 ވަނަ އަހަރުގެ ޤައުމީ ދުވަހުގެ މުނާޞަބަތުގައި އެމްއެންޑީއެފުން ނެރޭ 17 ވަނަ ޤައުމީ ލަވަ އަލްބަމް "ބަހުރުވަ" މާދަމާ އާންމުކުރުމަށް ހަމަޖެހިއްޖެއެވެ.\nޗީފް އޮފް ޑިފެންސް ފޯސް މޭޖަރ ޖެނެރަލް އަޙްމަދު ޝިޔާމްގެ ފަރުމާއަކަށް ތައްޔާރުކުރި އަށް ލަވައިގެ މައްޗަށް އެކުލެވޭ މި ވީޑިއޯ ލަވަ އަލްބަމްގައި ރާއްޖޭގައި ވާހަކަދައްކާއުޅޭ ބަހުރުވައެކުލެވޭ ލަވަތައް ހިމެނިފައިވާނެއެވެ.\nމި އަލްބަމަށް ޅެން ހައްދަވާފައިވާ ބޭފުޅުންގެ ތެރޭގައި، މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ އޮނަރަބަލް އާދަމް ޝަރީފް ޢުމަރުގެ އިތުރުން ރާއްޖޭގެ ފުންނާބު އުސް ޅެންވެރިންގެ ޅެންތައް ހިމެނިފައިވާނެއެވެ. އަދި އަލްބަމްގެ ބައެއް ލަވަތަށް ވިދާޅުވެދެއްވާފައިވަނީ އަތޮޅުތަކުގެ މަޝްހޫރު ލަވަކިޔުންތެރިންނެވެ.\nޕެން ޑްރައިވްއެއްގައި ނެރުމަށް ހަމަޖެހިފައިވާ މި ވީޑިއޯ ލަވަ އަލްބަމްގައި ހިމެނޭ ހުރިހާ ރާގުތަކަކީ އަމިއްލަ ރާގުތަކެކެވެ. މި ރާގުތައް އުފައްދާފައިވަނީ އެމްއެންޑީއެފް ބޭންޑް އެންޑް މިއުޒިކް ވިންގުންނެވެ. އަދި މި އަލްބަމްގެ ލަވަތަކަށް ވީޑިއޯ ތައްޔާރުކޮށްފައިވަނީ އެމްއެންޑީއެފް މީޑިއާ އެންޑް ޕަބްލިޝިންގ ސަރވިސްއިންނެވެ.\nމާދަމާއިން ފެށިގެން މިއަލްބަމުގެ ލަވަތަށް އެމްއެންޑީއެފް ޔޫޓިއުބް ޗެނަލުންނާއި އެމްއެންޑީއެފް ފޭސްބްކް ޕޭޖް އަދި އެމްއެންޑީއެފް ސައުންޑްކްލައުޑް ޕޭޖުން ޑައުންލޯޑްކުރެވޭނެއެވެ.\nއެމްއެންޑީއެފް އިން ޤައުމީ ދުވަހުގެ މުނާސަބަތުގައި ނެރެމުންއަންނަ ޤައުމީ ލަވަ އަލްބަމް ނެރެމުން އަންތާ މިއީ 16 ވަނަ އަހަރެވެ.


ފަލަސްތީނުގެ ދެމީހަކު މަރާލައިފި\nމަރާލާފައި ވަނީ 17 އަހަރާއި 18 އަހަރުގެ ދެމީހުން\n23 ޖުލައި 2017 | އާދީއްތަ 03:44\nފަލަސްތީނުގެ ބަޔަކު ގައު އުކަނީ: ހޮނިހިރު ދުވަހު ވަނީ ފަލަސްތީން ދެ މީހަކު މަރާލާފައި\nމުޒާހަރާ ކުރަމުންދިޔަ މީހުން މައިތިރިކުރުމުގެ ތެރޭގައި އިސްރާއީލް ސިފައިން ފަލަސްތީނުގެ ދެމީހުން މަރާލާފައިވާ ކަމަށް ފަލަސްތީނުގެ ހެލްތު މިނިސްޓަރ ވިދާޅުވެއްޖެއެވެ.\nމިނިސްޓަރ ވިދާޅުވި ގޮތުގައި އުމުރުން 17 އަހަރުގެ އުދޭ ނަވަޖާ މަރުވެފައި ވަނީ ޖެރޫ ސަލަމްގެ އިރުމަތީގައި އޮންނަ އަލް އެއިޒާރިއާގައި އިސްރާއީލް ސިފައިން ޖެހި ލައިވް ވަޒަން އަރާ ޒަޚަމް ވުމުގެ ސަބަބުން ހޮނިހިރު ދުވަހުގެ ވަގުތެއްގައެވެ.\nއުމުރުން 18 އަހަރުގެ އަނެއް ޒުވާނާ މަރުވެފައިވަނީ އިސްރާއީލް ސިފައިންގެ ތެރެއަށް ޕެޓްރޯލް ބޮމެއް އެއްލަން އުޅެނިކޮށް އެ ގޮއްވާލައިގެންނެވެ.\nއިސްރާއީލް ފުލުހުން ބުނީ ޖެރޫ ސަލަމްގައި އެމީހުންނާ ދެކޮޅަށް އޮއްގަލާއި ފުޅި އުކަމުން ދިޔަ ފަލަސްތީނުގެ މީހުން މައިތިރި ކުރުމުގެ ގޮތުން ރައިޓް ގިއަރ ބޭނުން ކޮށްފައިވާނޭ ކަމަށެވެ.\nވީޑިއޯ ފުޓޭޖްތަކުން ފެންނަ ގޮތުގައި ފަލަސްތީނު މީހުންނާ ދެކޮޅަށް ސްޓަން ގްރެނޭޑް އަދި ފެންހޮޅި ބޭނުން ކޮށްފައި ވެއެވެ.\nހުކުރު ދުވަހު އިސްރާއީލްގެ ތިން މީހަކު މަރާލުމާ ގުޅިގެން ކޮބަރގެ ވެސްޓް ބޭންކް ވިލެޖަށް ވަނީ އިސްރާއީލް ފުލުހުންގެ އިތުރު ފޯސްތައް ފޮނުވައިގެން، އިސްރާއީލް ސިފައިންނަށް ހަމަލާ ދޭނެ ކަމަށް ބެލެވޭ މީހުން ތިބޭ ގޭގެއަށް ވަދެ ބަލާ ފާސްކުރަމުންނެވެ.\nހުކުރު ދުވަހު އިސްރާއީލްގެ ތިން ފުލުހަކު މަރުވެފައި ވަނީ ޖެރޫ ސަލަމްގައި ހުންނަ އަޤްޞާ މިސްކިތް ހުންނަ ސަރަހައްދަށް ވަދެވޭ ދޮރުގައި މެޓަލް ޑިޓެކްޓަރ ހަރުކުރުމާ ގުޅިގެން ފަލަސްތީނު ރައްޔިތުން ނުކުމެ ހިންގި ހަރަކާތްތަކުގެ ތެރެއިންނެވެ.\nއިސްރާއީލްގެ ޓީވީ ޗެނަލް2އިން ބުނެފައިވާ ގޮތުގައި ހޮނިހިރު ދުވަހުގެރޭ އެ މެޓަލް ޑިޓެކްޓަރ ނަގާނެ އެވެ. އެކަމަކު އިސްރާއީލްގެ ކަމާބެހޭ އެއްވެސް އިދާރާއަކުން އެކަމާ ގުޅޭ ގޮތުން އަދި އެއްޗެއް ނުބުނެއެވެ.


galehiri: ދަސްކުރަންޖެހޭ އަށް ކަންތައް\nއެއްފަހަރަކު ޢިލްމްވެރި އުސްތާޛަކު އޭނާގެ ދަރިވަރުންގެ ތެރެއިން ދަރިވަރަކު ކުރެން ސުވާލެއްކުރިއެވެ. ތިޔަދަރިވަރު އަހުރެން ކައިރިން އުނގެނޭތާ މިހާރު ވަރަށް ދުވަސްވެއްޖެއެވެ. ވީމާ މިހައިހިސާބަށް ދަސްވީ ކޮން ކަންތައްތަކެއް ހެއްޔެވެ؟ "އަހުރެން، އަށް ކަމެއް ދަސްކޮށްފީމެވެ." އޭނާ ޖަވާބުދިނެވެ.\nފުރަތަމަ ކަމަކީ އިންސާނުން އުފައްދަވާފައިވާ ގޮތެވެ. އަހުރެންނަށް ފެނުނީ ކޮންމެ މީހަކަށްވެސް އެމީހަކު އެންމެ ލޯބިވާފަރާތެއް ވާކަމާއި، އެކަމަކު ކަށްވަޅަށް އެމީހަކު ދާންޖެހެނީ އެމީހެއްގެ އެންމެ ލޯބިވާފަރާތް ދޫކޮށްލައިފަކަމެވެ. އެހެންވީމާ އަހުރެންގެ ލޯބިވާފަރާތް ކަމުގައި އަހުރެން ހެދީ އަހުރެންގެ ހެޔޮ ޢަމަލުތަކެވެ. އޭރުން އެޢަމަލުތައް ކަށްވަޅުގައި އަހުރެންގެ ބައިވެރީން ކަމުގައިވާނެއެވެ.\nދެވަނައަށް އަހުރެންނަށް ފާހަގަކުރެވުނީ “އައްނާޒިޔާތި” ސޫރަތުގެ ސާޅީސް ވަނަ އާޔަތެވެ. އެއާޔަތުގައި ވަނީ: “އަދި އެމީހާގެ ވެރިރަސްކަލާނގެ حضرة ގައި ހުންނަންޖެހޭ ހުރުމަށް ބިރުވެތިވެ، އެމީހެއްގެ نفس އަމިއްލަ އެދުންތަކުން ދުރުކޮށްފިމީހާ ދަންނާށެވެ!” މި ބަސްފުޅެވެ. އެހެންކަމުން އަހުރެން ގަދައަޅައި މަސައްކަތްކުރީ އަހުރެންގެ އެދުންތަކާ ދެކޮޅަށެވެ. އެއީ މާތް ﷲ އަށް ކިޔަމަންތެރިކަން މަތީ ދެމިހުރުމަށެވެ.\nތިންވަނައަށް އަހުރެންނަށް ފެނުނީ ކޮންމެމީހަކުވެސް އެމީހެއްގެ އަތުގައި އެއްވެސް ބާވަތެއްގެ އަގުހުރިއެއްޗެއް ވާނަމަ، އެ އެއްޗެއް ރައްކާތެރިކުރަން މަސައްކަތްކުރާ ތަނެވެ. އެހެންކަމުން “އައްނަޙުލު” ސޫރަތުގެ ނުވަދިހަ ހަވަނަ އާޔަތާ މެދު އަހުރެންނަށް ވިސްނާލެވުނެވެ. އެ އާޔަތުގައި ވަނީ: “ތިޔަބައިމީހުންގެ ގާތުގައިވާ އެއްޗެއް ހުސްވެގެން ހިނގައިދާނެތެވެ. އަދި اللَّه ގެ حضرة ގައިވާ އެއްޗެއް ދެމިހުންނާނެތެވެ. އަދި ހަމަކަށަވަރުން، ކެތްތެރިވީ މީހުންނަށް، އެއުރެން عمل ކޮށްއުޅުނު އެންމެ ހެޔޮގޮތުގެ ދަރުމައިން، ތިމަންރަސްކަލާނގެ ޖަޒާ ދެއްވާހުށީމެވެ.” މި ބަސްފުޅެވެ. އެހެންކަމުން، އެ އެއްޗެއްގައި އަގެއްހުރި ކޮންމެ އެއްޗެއް އަހުރެން ހޭދަކުރީ މާތް ﷲ އަށްޓަކައެވެ. އެއީ އަހުރެންނަށްޓަކައި އެ އެއްޗެއް އެކަލާންގެ ޙަޟްރަތުގައި އަބަދަށް ދެމިހުރުމަށްޓަކައެވެ.\nހަތަރުވަނައަށް އަހުރެން ދުށީ މީސްތަކުން މުއްސަނދިކަމާއި، ޢިއްޒަތާއި މަޤާމްތައް ހޯދުމުގައި އުޅޭތަނެވެ. އެއީ އަހުރެންގެ ނަޒަރުގައި އެހައި އަގުހުރިކަންކަމެއް ނޫނެވެ. އަދި އަހުރެން “އަލްޙުޖުރާތު” ސޫރަތުގެ ތޭރަ ވަނަ އާޔަތާއި މެދު ވިސްނީމެވެ. އެއާޔަތުގައި މާތް ﷲ ވަޙީކުރައްވައިފައިވަނީ: “ހަމަކަށަވަރުން، اللَّه ގެ حضرة ގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ تقوى ވެރި މީހާއެވެ. ހަމަކަށަވަރުން، اللَّه އީ، މޮޅަށް ދެނެވޮޑިގެންވާ، خبير ވަންތަ ރަސްކަލާނގެއެވެ.” މި ބަސްފުޅެވެ. އެހެންކަމުން އަހުރެން ވީހާވެސް ބޮޑަށް މަސައްކަތް ކުރީ ﷲ އަށް ތަޤުވާވެރި ވުމަށެވެ. އެއީ އެކަނލާންގެ ޙަޟުރަތުގައި މާތްކަން ލިބިގަތުމަށެވެ.\nފަސްވަނައަށް އަހަންނަށް ފެނުނީ މީސްތަކުން އެކަކު އަނެކަކު ދެކެ ޙަސަދަވެރި ވެފައި ވަނިކޮށެވެ. އެހެންކަމުން އަހުރެން ބެލީ “އައްޒުޚްރުފް” ސޫރަތުގެ ބައްތިރީސް ވަނަ އާޔަތަށެވެ. އެ އާޔަތުގައިވަނީ: “ކަލޭގެފާނުގެ ވެރިރަސްކަލާނގެ رحمة ބަހައިދެނީ އެއުރެން ހެއްޔެވެ؟ (އެބަހީ: އެއުރެން ބޭނުން މީހަކަށް ނަބީކަންދެނީ އެއުރެން ހެއްޔެވެ؟) ދުނިޔޭގެ ދިރިއުޅުމުގައި އެއުރެންގެމެދުގައި ދިރިއުޅުމުގެ ކަންތައްތައް ބެއްސެވީ ތިމަންރަސްކަލާނގެއެވެ. އަދި ތިމަންރަސްކަލާނގެ އެއުރެންކުރެ ބައެއްމީހުން، އަނެއްބައިމީހުންގެ މައްޗަށް ދަރަޖަތަކަކަށް އުފުއްލެވީމެވެ. (އެއީ) އެއުރެންކުރެ އެއްބަޔަކު އަނެއްބަޔެއްގެ خدمة ތެރިކަން ހިފުމަށްޓަކައެވެ. އަދި ކަލޭގެފާނުގެ ވެރިރަސްކަލާނގެ رحمة އެއުރެން އެއްކުރާތަކެއްޗަށްވުރެ ހެޔޮކަން ބޮޑެވެ.” މި ބަސްފުޅަށެވެ. އެހެންވީމާ އަހުރެން ޙަސަދަވެރިކަމާ ދުރުހެލިވެގަތީމެވެ.\nހަވަނައަށް އަހުރެން ދުށީ މީސްތަކުންގެ މެދުގައި ދުޝްމަންކަން އުފެދިފައިވަނިކޮށެވެ. ދެން އަހުރެންގެ ޚިޔާލަށް އައީ ފާޠިރު ސޫރަތުގެ ހަވަނަ އާޔަތުގައިވާ “ހަމަކަށަވަރުން، شيطان އާއަކީ، ތިޔަބައިމީހުންނަށްވާ عداوة ތެރިޔެކެވެ. ފަހެ، އެ شيطان އާއީ، عداوة ތެރިޔަކު ކަމުގައި ތިޔަބައިމީހުން ދެކޭށެވެ! އޭނާގެ جماعة އަށް އޭނާ ގޮވާކަން ކަށަވަރީ، ނަރަކައިގެ أهل ވެރިންގެތެރެއިން ވުމަށެވެ.“ އެހެންކަމުން އަހުރެން ދުޝްމަންވުމާއި ދުރުހެލިވެ އަހުރެންގެ ދުޝްމަނަކީ ހަމައެކަނި ޝައިޠާނާ ކަމުގައި ހެދީމެވެ.\nހަތްވަނައަށް އަހުރެން ދުށީ މީސްތަކުން ރިޒުޤު ހޯދުމަށްޓަކައި އެމީހުންގެ އަގު އަމިއްލައަށް ވައްޓާލަމުން ދާ ތަނެވެ. ދެން އަހުރެންގެ ޚިޔާލަށް އައީ “ހޫދު” ސޫރަތުގެ ހަވަނަ އާޔަތުގައި ވަޙީކުރައްވާފައިވާ “ބިމުގައި ހިނގާބިނގާ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه رزق ނުދެއްވާ އެއްވެސް އެއްޗެއް ނުވެތެވެ. އެ ތަކެތި ބިމުގައިއުޅޭ ތަނާއި، މަރުވެގެން ވަޅުލާތަނެއް އެކަލާނގެ ދެނެވޮޑިގެންވެތެވެ. މި ހުރިހާ ކަމެއްވަނީ ބަޔާންވެގެންވާ ފޮތެއްގައި ލިޔުއްވާފައެވެ.” މި ބަސްފުޅެވެ. އެހެންކަމުން އަހުރެން އަވަނެތި އުޅުނީ ﷲ އަށްޓަކައި އަހުރެން އަދާކުރަންޖެހޭ ވާޖިބު އަދާކުރުމުގައެވެ. އަހުރެންގެ މުދާ ﷲ އަށްޓަކައި އަހުރެން ދޫކޮށްލީމެވެ.\nއަށްވަނައަށް އަހުރެންނަށް ފެނުނީ މީސްތަކުން އެމީހުންގެ ވިޔަފާރިއާއި، ގެދޮރާއި، އަމިއްލަ ޞިއްޙަތާމެދު މަޝްޢޫލްވެގެން އުޅެނިކޮށެވެ. ދެން އަހުރެންގެ ޚިޔާލަށް އައީ “އައްޠަލާޤު” ސޫރަތުގެ ތިންވަނަ އާޔަތުގައިވާ ” އަދި اللَّه އަށް وكيل ކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ. ހަމަކަށަވަރުން، اللَّه އީ، އެކަލާނގެ أمر ފުޅު ހިންގަވައި، ފުރިހަމަކުރައްވާ ރަސްކަލާނގެއެވެ. ހަމަކަށަވަރުން، اللَّه ކޮންމެ އެއްޗަކަށް މިންވަރެއް ކަނޑައަޅުއްވާފައިވެއެވެ.” މިބަސްފުޅެވެ. އެހެންކަމުން އަހުރެން ވަކީލުކުރަނީ ހަމައެކަނި މާތް ﷲ އަށެވެ.\nލިޔުއްވީ: އަޙުމަދު ނާޞިޙު ޢަންބަރީވިލާ/ ސ.މީދޫ


SunOnline: Ishg akun Shidhatha ge mulhi hayaaiy badhal vejje\nއިޝްގަކުން ޝިދާތާގެ މުޅި ހަޔާތް ބަދަލުވެއްޖެ\nމިޙްނާ ނާސިހު 24 Feb 2021, 12:43\nޝިދާތާއާއި ޒިޔާގެ ކައިވެނީގެ ވަލީމާގެ ތެރެއިން-- ފޮޓޯ:ޝިދާތާ\nލޯތްބަކީ ހާދަހާވާ ތަފާތު އެއްޗެކެވެ. ކުރީގެ ޖެންޑާ މިނިސްޓަރު ޝިދާތާ ޝަރީފް އާއި ފިލްމީ ތަރި އަހްމަދު ޒިޔާއު (ޒިޔާ)ގެ ކައިވެނިން އަދި އެކަން މާ ބޮޑަށް ޔަގީންވެ އެވެ.\nމި ދެ މީހުންގެ ދެމެދުގައި ލޯބީގެ ގުޅުމެއް އޮންނަކަން އެންމެ ފުރަތަމަ އާންމުންނަށް އެނގުނީ ވެސް މިދިޔަ ޖެނުއަރީ 21 ގައި މި ދެ މީހުންގެ ރަން ކިޔުމުގެ ހަފްލާގެ ފޮޓޯއެއް ފޭސްބުކްގައި އާންމުކުރުމުންނެވެ. އޭގެ މަހެއް ދުވަސް ފަހުން ދެ މީހުން ކައިވެނި ކުރީ މި ފެބްރުއަރީ މަހުގެ 21 ވަނަ ދުވަހު ކޯޓުގަ އެވެ.\nދެބޭފުޅުން ކޯޓުގައި ކައިވެނި ބައްލަވައިގަތުމަށްފަހު---\nހާޢްސަ ގުޅުމެއް އުފެދި ޑޭޓު ކުރީ ހަތަރުމަހެއްހާ ދުވަހު\nޝިދާތާ އާއި ޒިޔާ ބުނި ގޮތުގައި އުޅޭ ދާއިރާގެ ގޮތުން މާ ކުރިއްސުރެވެސް ދެ މީހުންނަށް އެކަކު އަނެކަކު އޮތީ އެނގިފަ އެވެ. އަދި ދެ މީހުންގެވެސް އެއް ރަހުމަތްތެރިންތަކެއް ތިބުމުން ރަހުމަތްތެރިކަން އުފެދި، ބައްދަލުވެ ހާއްސަ ގުޅުމެއް އުފެދުނީ މިދިޔަ އަހަރުގެ ތެރޭގައި ކަމަށް ވެސް ޒިޔާ ބުންޏެވެ.\nއެ ހާއްސަ ގުޅުން ލޯތްބަށް ބަދަލުވުމަށް ނެގީ ކުޑަ ދުވަސްކޮޅެކެވެ. އަދި އެ ގުޅުމުގައި ކައިވެނީގެ ގޮށް ޖަހާލެވުނީ ގާތްގަނޑަކަށް ހަމަ އެންމެ ހަތަރު މަހެއްހާ ދުވަހުން ކަމަށް ދެ މީހުން ވެސް ބުންޏެވެ.\n"އަޅުގަނޑުމެން އެގޮތަށް ޕާސަނަލް ލެވެލްއެއްގައި މި ދެންނެވީ ހާއްސަ ގުޅުމެއް އޮވެގެން، ޑޭޓު ކުރަންށޭ މިބުނާގޮތަށް ވާހަކަދައްކަން ފެށީ އޮކްޓޯބަރު މަސް ނިމުނު ހިސާބުގައި. ގާތްގަނޑަކަށް ހަތަރު މަހެއްހާ ދުވަސް މިވީ. އަޅުގަނޑުމެންގެ އުމުރުގެ ގޮތުންނާއި ދަރިންވެސް ތިބުމާއި އެކު ނިންމުނީ މިއީކީ މާ ޑޭޓުކޮށް އެހެން އުޅޭ އުމުރެއް ނޫނޭ. އެހެންވީމަ އެއްކޮށް އުޅުމަށް ދިރިއުޅުމެއް ފެށުމަށް ނިންމީ،" ޝިދާތާ ބުންޏެވެ.\nޒިޔާއަކީ ވަރަށް ޖެނުއިން މީހެއް!\nދެ މީހުން ވެސް ވަނީ މީގެކުރިން ކައިވެނި ކޮށްފަ އެވެ. މިގޮތުން ޝިދާތާގެ ކުރީގެ ކައިވެންޏަށް3ކުދިން ލިބިފައިވެ އެވެ. އަދި ޒިޔާ މީގެ ކުރިން ދެ ކައިވެންޏެއް ކޮށްފައިވާއިރު ޒިޔާގެ ވެސް ދަރިޔަކު ހުރެ އެވެ. ދެބޭފުޅުންގެ އުމުރުގައި އެންމެ 10 މަހުގެ ތަފާތު ހުރިއިރު، ޝިދާތާ ބުނީ ޒިޔާގެ ފަރާތުން ފެނުނު އަދި ފެންނަ އެންމެ ކަމުދާ ސިފައަކީ އޭނާގެ ޖެނުއިންކަމެވެ.\n"އަޅުގަނޑަށް ޒިޔާ ފާހަގަކުރެވުނީ ވަރަށް ޖެނުއިން މީހެއްގެ ގޮތުގައި. ކޮންމެހެން ހަގީގަތް އޮޅުވާލާ ޒިޔާގެ ނަފްސާއި ބެހޭގޮތުންވެސް ކޮންމެހެން ނެތް ކަންތައްތަކެއް ދައްކާ އެގޮތަކަށޭއް ނޫޅޭ. އެއީ އަޅުގަނޑަށް ވަރަށް ކަމުދިޔަ ސިފައެއް." ޝިދާތާ ބުންޏެވެ.\nހަމައެޔާއެކު ޒިޔާ ބުނީ ކައިވެންޏަކާ ހަމައަށް ދިއުމަށް ޝިދާތާ އިހުތިޔާރު ކުރި އެންމެ ބޮޑު އެއް ސަބަބަކީ އޭނާގެ ރީތި އަހުލާގެވެ. މިގޮތުން ސިޔާސީ ހަރަކާތްތަކުގައި ވެސް ކުރީ ސަފުގައި އަބަދުވެސް ޝިދާތާ ފެނިގެންދާއިރު އެއްވެސް ކަހަލަ ހުތުރު އަޑުތަކެއް އިވިފައި ނުވުމަކީ ވެސް އޭނާއަށް ޝިދާތާގެ ފަރާތުން ފެނުނު ރަނގަޅު ސިފައެކެވެ.\nމިއީ ސިޔާސީ ޑީލް އެއް ނޫން!\nފިލްމީ ދާއިރާގައި ފާއިތުވި 15 ވަރަކަށް އަހަރު މަސައްކަތްކުރަމުން އަންނައިރު، ޒިޔާއަކީ މިވަގުތު ޖުމްހޫރީ ޕާޓީގެ މީޑީއާ ކޯޑިނޭޓަރު ވެސްމެ އެވެ.\n"އަޅުގަނޑު ކުރީގެ އިންޓަވިއުތަކުގައިވެސް ބުނެފައިވާނެ އަޅުގަނޑާއި ޝިދާތާއާއި މިއީ ސިޔާސީ ޑީލްއެއް ނޫނޭ. އެހެންވީމަ އަޅުގަނޑަކީ ޖުމްހޫރީ ޕާޓީގެ ސްޓާފެއް. އަޅުގަނޑު ކުރިއަށް އޮތްތާންގައިވެސް އިޚްލާސްތެރިކަމާއި އެކީ ދެމިހުންނާނީ ޖުމްހޫރީ ޕާޓީއަށް. ދެން ޝިދާތާވެސް ޝިދާތާގެ ސިޔާސީ ފިކުރުގައި ކުރިއަށްދާނެ. އަޅުގަނޑެއް އޭނާއަކަށް އެއްވެސް ނުފޫޒެއް ނުފޯރުވާނަން" ޒިޔާ ބުންޏެވެ.\nދެ މީހުންގެ ކައިވެންޏާ ގުޅޭގޮތުން ތަފާތު ވާހަކަތަކެއް އެކިގޮތްގޮތަށް ދެކެވޭ އިރު ޒިޔާ ބުނީ އެފަދަ އެއްވެސް ވާހަކައަކަށް ފަރުވާލެއް ނެތްކަމަށާއި ޝިދާތާއަކީ އޭނާގެ "ޗޮއިސް" ކަމަށާއި ކައިވެނިކުރާނެ މީހަކާއި، އެކުގައި އުޅޭނެ މީހެއް އެނގޭނީ އޭނާއަށް ކަމަށެވެ.\nޒިޔާއަށް މި ފެބްރުއަރީ މަހުގައި 40 އަހަރު ފުރުނުއިރު މިއަހަރު ޝިދާތާއަށްވެސް 40 ފުރޭނެ އެވެ. ދެ މީހުންގެ ކައިވެނީގެ އުފަލުގައި ޕާޓީއެއް ބޭއްވުމަށް ކުރިން ގަސްތުކުރި ނަމަވެސް ކޮވިޑްގެ މި ހާލަތުގައި ކުޑަ ޕާޓީއެއް ބާއްވާފައިވަނީ ހަމައެކަނި އާއިލާއަށެވެ. ޕާޓީގައި ޝިދާތާ ނިކަން ރީތި ހުދު ވެޑިން ޑްރެސްއެއްގައި ފެނިގެން ގޮސްފައިވާއިރު ޒިޔާ ހުރީ ކަޅު ކުލައިގެ ސޫޓެއްގަ އެވެ.\nގިނަބައެއްގެ ސަމާލުކަން ޝިދާތާއި ޒިޔާގެ ކައިވެންޏަށް ހުއްޓިގެންދިޔައިރު، އާންމުންގެ ފަރާތުން ލިބުނު މަރުހަބާ އާއި ތަހުނިޔާއަށް ދެ ބޭފުޅުން ވެސް ޝުކުރު އަދާކުރެ އެވެ. އަދި ކައިވެންޏާއި ގުޅޭގޮތުން ތަފާތު ވާހަކަތަކެއް ދެކެވުނުކަންވެސް ފާހަގަކޮށް ޝިދާތާ ވިދާޅުވީ ތަފާތު ދެ ދާއިރާއެއްގެ ދެ މީހަކު ކައިވެނި ކުރުމަކީ އާ ކަމެއް ނޫންކަމަށެވެ.\nކުރިއަށްވެސް ސިޔާސީ މަސައްކަތްތަކުގައި ކުރިއެކޭ އެއްގޮތަށް ފެންނާނެ ކަން ފާހަގަ ކުރަމުން ޝިދާތާ ބުނީ އުންމީދަކީ ދިރިއުޅުމުގެ މި ދަތުރުވެސް ކާމިޔާބުވުން ކަމުގަ އެވެ.\nއެމްއެންޕީގެ ނައިބު ރައީސަކަށް ޝިދާތާ ހޮވިވަޑައިގެންފި\nހިހޫ ތަނުން ކާލާ އުސޫލެއް އަޅުގަނޑުގެ ނޯންނާނެ: ޝިދާތާ\nޝިދާތާ ސޮއިކުރުމަކީ ލިބުނު އިތުރު ކުރިއެރުމެއް: ނާޒިމް


ގެއްލުނު މަތިންދާބޯޓު އެމް.އެޗް 370 ވަނީ އެމެރިކާގެ ސިފައިންގެ ހަމަލާއެއްގެ ޝިކާރައަކަށްވެފައި | Sandhaanu\nގެއްލުނު މަތިންދާބޯޓު އެމް.އެޗް 370 ވަނީ އެމެރިކާގެ ސިފައިންގެ ހަމަލާއެއްގެ ޝިކާރައަކަށްވެފައި\nފްރާންސްގެ ނޫސްރިޕޯޓަރެއް ކަމުގައިވާ ފްލޯރެންސް ޑީޗަންގީ ވަނީ ދާދިފަހުން “ދަ ޑިސެޕިއަރިންގް އެކްޓް: އިމްޕޮސިބަލް ކޭސްއޮފް އެމް.އެޗް 370” ނަމަކަށް ކިޔާ ފޮތެއް ޝާއިޢުކޮށްފައެވެ.\nމިފޮތުގައި އެމް.އެޗް 370 ގެއްލުނު ހާދިސާއާ ބެހޭގޮތުން ކޮށްފައިވާ ދިރާސާތައް އޭނާ ވަނީ ހާމަކޮށްފައެވެ. އަދި އެމް.އެޗް 370 ގެއްލިފައި ވަނީ އެމެރިކާ ސިފައިންގެ ހަމަލާއެއްގެ ސަބަބުން ކަމުގައިވެސް އޭނާގެ މިފޮތުގައި ލިޔެފައިވެއެވެ.\nމެލޭޝިޔާ އެއާރލައިންސްގެ މަތިންދާ ބޯޓެއް ކަމުގައިވާ އެމް.އެޗް 370 އަކީ ގިނައަދަދެއްގެ ފަތުރުވެރިންނާއެކު ދަތުރުކުރަނިކޮށް ވީ ނުވީއެއްނޭނގި ގެއްލުނު މަތިންދާ ބޯޓެކެވެ. މި ހާދިސާ ހިނގާފައިވަނީ 2014 ވަނަ އަހަރުގެ މާރޗް 8 ވަނަ ދުވަހުއެވެ. މަތިންދާބޯޓާއި އޭގައި ދަތުރުކުރަމުންދިޔަ 239 ފަސެންޖަރުން ވަނީ ވީނުވީއެއް ނޭނގި ގެއްލިފައެވެ.\nޑީޗަންގީގެ ލިޔުމުގައި އޭނާވަނީ މި ހާދިސާއަކީ އެމެރިކާ ސަރުކާރާ ގުޅުންހުރި ކަމެއް ކަމުގައި ތުހުމަތުކޮށްފައެވެ. އެމެރިކާއިން އިލެކްޓްރޮނިކް ޖޭމިންގް ޓެކްނޮލޮޖީ ބޭނުންކޮށްގެން މަތިންދާ ބޯޓުގެ މަގުއޮޅުވާލައި ރާޑަރަށް ނާރާގޮތަށް މަތިންދާބޯޓު ގެއްލުވާލާފައިވާކަމަށް އޭނާގެ ދިރާސާތަކުން ބާރުލިބޭކަމަށާއި އެކަންހާމަވާ ހެކިތައް އޭނާގެ މިފޮތުގައި ހިމަނާފައިވެއެވެ. މިކަންކޮށްފައިވަނީ އެ މަތިންދާބޯޓުގައި ޗައިނާއަށް ގެންދިޔުމަށް ތައްޔާރުކޮށްފައި ހުރި ބައެއް އިލެކްޓްރިކް ސާމާނު އެމީހުންގެ ބާރުގެ ދަށަށް ގެނައުމަށް ކަމަށްވެސް އޭނާވަނީ ތުހުމަތުކޮށްފައެވެ.\nޣިސްލިން ވެޓެރެލޮސް މި ހާދިސާގައި ގެއްލުނު މީހުންގެ އާއިލާތަކުގެ ފަރާތުން ވާހަކަދައްކަމުން ބުނެފައިވާ ގޮތުގައި ގެއްލުނު މީހުންގެ އާއިލާތަކަށް ވެސް ވަނީ ސަރުކާރުން ދޮގުހަދައި އޮޅުވާލާފައެވެ. މިކަންކަންވެސް ފޮތުގައި ހާމަކޮށްފައިވެއެވެ.


findieh ge gothugai raajje dhookoh dhaakah noolhen: Shainee | Mihaaru\nފިޝަރީޒް މިނިސްޓަރު ޑރ. މުހައްމަދު ޝައިނީ-- ފޮޓޯ: މިހާރު\nފިނޑިއެއްގެ ގޮތުގައި ރާއްޖެ ދޫކޮށް ދާކަށް ނޫޅެން: ޝައިނީ\n17 އޮކްޓޯބަރ 2018 - 13:24 46 comments\nރިޔާސީ އިންތިޚާބުން ރައީސް އަބްދުﷲ ޔާމީން ނާކާމިޔާބުވެވަޑައިގަތުމުން، ފިޝަރީޒް މިނިސްޓަރު ޑރ. މުހައްމަދު ޝައިނީ ރާއްޖޭން ބޭރަށް ދިރިއުޅުއްވުން ބަދަލު ކުރެއްވި ކަމަށް ދެކެވޭ ވާހަކަތައް އޭނާ މިއަދު ދޮގު ކުރައްވައިފި އެވެ.\nސަރުކާރުގެ އިސް މަގާމުތަކުގައި ތިއްބެވި ބޭފުޅުން ރާއްޖެ އިން ބޭރަށް ދިރިއުޅުން ބަދަލު ކުރައްވާ ކަމަށް ތުހުމަތުކުރާ އިރު ބައެއް މީޑިއާތަކުން މިއަދު ރިޕޯޓް ކޮށްފައިވާ ގޮތުގައި ޝައިނީ ވެސް ވަނީ އާއިލާއާ އެކު އިއްޔެ ސްރީ ލަންކާ އަށް ވަޑައިގެންފަ އެވެ.\nއެކަމާ ގުޅޭ ގޮތުން ސުވާލު ކުރުމުން ޝައިނީ މިއަދު ވިދާޅުވީ މި ސަރުކާރުން ހޯދާފައިވާ ކާމިޔާބީތަކާ މެދު ފަހުރުވެރިވާ ކަމަށާއި ފިނޑިއެއްގެ ގޮތުގައި ގައުމު ދޫކޮށް ދާންޖެހޭ ސަބަބެއް ނެތް ކަމަށެވެ.\n"ގައުމު ދެކެ ލޯބިވޭ. ގައުމަށް ހިދުމަތް ކުރަން ލިބޭ ކޮންމެ ފުރުސަތެއްގައި ހިދުމަތް ކުރާނަން،" ޝައިނީ ވިދާޅުވި އެވެ.\nއަދި އޭނާ ވަނީ ރައީސް ޔާމީންގެ ޓީމުގައި ރާއްޖެ އާއި ދިވެހިންނަށް ފޯރުކޮށްދެވުނު ހިދުމަތްތަކާ މެދު ފަހުރުވެރިވާ ކަމަށް ވިދާޅުވެފަ އެވެ.\nއެނގިފައިވާ ގޮތުގައި ޝައިނީ ސްރީލަންކާ އަށް ވަޑައިގަތީ ދަރިކަނބަލުން ސްޓަޑީ ކޭމްޕެއްގައި އެމެރިކާ އަށް ވަޑައިގަންނަވަން ޖެހިފައި އޮތުމުން އެކަމަށް ވިސާ ހޯދުމަށެވެ.\nރިޔާސީ އިންތިހާބުން ނާކާމިޔާބުވި ފަހުން ޕީޕީއެމުން ކުއްލިއަކަށް ބޭއްވި ކޮންގްރެސްގައި ޝައިނީ ވަނީ އެ ޕާޓީގެ ނައިބު ލީޑަރުކަމަށް ކުރިމަތިލައްވާފަ އެވެ. ފަސް ބޭފުޅުން ކުރިމަތިލެއްވި އިރު ނާކާމިޔާބުވެ ވަޑައިގެންނެވީ ޝައިނީ އެވެ.\nއިތުރު ލިޔުންތައް ސްރީ ލަންކާ ޕޮލިސް މަސްވެރިކަން އިދިކޮޅު ފަރާތްތައް ވީސާ ޕީޕީއެމް ރައީސް އަބްދުﷲ ޔާމީން ކުރީގެ މިނިސްޓަރު ޑރ. މުހައްމަދު ޝައިނީ\n"ކެންޑިޑޭޓުންގެ މަސައްކަތަށް ދަނީ ހުރަސް އަޅަމުން"\nރައީސް ޔާމީނާއި އިބޫގެ ކެމްޕޭން ނިންމައި ވޯޓަށް


Raees Yamin ge verikan dhifaau kuranee rayyithun: Muaz - vNews.mv\nރައީސް ޔާމިންގެ ވެރިކަން ދިފާއުކުރަނީ ރައްޔިތުން: މުއާޒު\nއާމިނަތު އިރާޝާ 17 March 2016, 13:21\n2018 ވަނަ އަހަރަށް ވެރިކަން ދިފާއުކުރުމުގެ މަގުސަދުގައި ރައީސް އަބްދުﷲ ޔާމިން އެއްވެސް މަސައްކަތެއް ނުކުރައްވާ ކަމަށާއި، މިވަގުތު އެމަނިކުފާނު އެންމެ އިސްކަމެއް ދެއްވަނީ މަގާމުގެ މަސްއޫލިއްޔަތު ވީހާވެސް ފުރިހަމައަށް އަދާކުރެއްވަމަށް ކަަމަށް ރައީސް ޔާމިންގެ ކެމްޕޭން އޮފީހުން ބުނެފި އެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގެ ތަރުޖަމާން އިބްރާހިމް މުއާޒް އަލީ ވިދާޅުވީ ރާއްޖޭގެ ކޮންމެ ހިސާބަކަށް ބަލާލި ނަމަވެސް ފެނިގެންދަނީ ތަރައްގީގެ އެކި މަޝްރޫއުތައް ކުރިއަށް ގެންދިއުމަށް ރައީސް ޔާމިން ކުރައްވާ މަސައްކަތްޕުޅު ކަމަަށެވެ.\nމުއާޒު ވިދާޅުވީ މި ވެރިކަން ދިފާއުކުރުމަށްޓަކައި މަސައްކަތް ކުރައްވަމުން ގެންދަވަނީ ރައީސް ޔާމިނަށް ތާއީދުކުރައްވާ ރައްޔިތުން ކަމަަށެވެ. އެގޮތުން 2018 އަށް ކެމްޕޭން ލީޑަރުން ތައްޔާރުކުރުމަށް ޕީޕީއެމް އިން ސިލްސިލާ ގޮތެއްގައި ބާއްވަމުން ގެންދަވާ މަހާސިންތާއަކީ ވެސް ރައްޔިތުންގެ ދީލަތި އެހީގައި ކުރިއަށް ގެންދާ މަަހާސިންތާއެއް ކަމަށް މުއާޒު ވިދާޅުވި އެވެ.\nއޭނާ ވިދާޅުވީ މަހާސިންތާގެ ތިންވަނަ ބުރު ކުރިއަށް ގެންދިއުމަށް ރައްޔިތުންގެ ފަރާތުން ވަރަށް ބޮޑު ތަރުހީބެއް ލިބިފައިވާ ކަމަށެވެ. އެގޮތުން ތިންވަނަ ބުރުގައި 400 އަށް ވުރެ ގިނަ މީހުން ބައިވެރިވާ ކަމަށާއި، އޭގެ ތެރޭގައި މެލޭޝިއާ އަދި ސްރީލަންކާގައި ހަރަކާތްތެރިވާ ޕީޕީއެމްގެ ދެ ގޮފިން ދެ މަންދޫބަކު ބައިވެރިވާ ކަމަށްވެސް ވިދާޅުވި އެވެ.\n"މިފަހަރުގެ މަހާސިންތާގައި ބައިވެރިވާ މަންދޫބުންގެ ރަޖިސްޓްރޭޝަންގެ ކަންތައް މިހާރު ވެސް މިވަނީ ނިމިފައި،" މުއާޒު ވިދާޅުވި އެވެ.\nއޭނާ ވިދާޅުވީ މަހާސިންތާގައި ބައިވެރިވުމަށް މިހާތަނަށް ރަޖިސްޓްރީ ކޮށްފައި ތިބި މީހުންގެ ތެރެއިން އެކި ސަބަބުތަކާ ހެދި މަހާސިންތާއަށް ހާޒިރުނުވެވޭ މީހުންގެ ބަދަލުގައި އެހެން މީހަކު އައްޔަން ކުރުމުގެ ފުރުސަތު މިއަދު މެންދުރު 2:00 އިން ހަވީރު4އާއި ހަމައަށް ހުޅުވާލެވިފައިވާ ކަމަށެވެ.\nމުއާޒު ވިދާޅުވީ މި މަހާސިންތާއަކީ ދިވެހިރާއްޖޭގެ ތާރީހުގައި މިހާތަނަށް ސިޔާސީ ޕާޓީއަކުން އިލްމީ، ގާބިލް ބަޔަކު އުފެއްދުމަށްޓަކައި މުޅި ރާއްޖެ ޝާމިލުވާ ގޮތަށް ކުރާ މިފަދަ ފުރަތަމަ މަސައްކަތް ކަމަށެވެ.\nޕީޕީއެމް ކެމްޕޭން އޮފީހުން ބުނީ މި މަހާސިންތާގެ އިފްތިތާހީ ޖަލްސާ މިރޭ ދަރުބާރުގޭގެ ރަންނަބަނޑޭރި މާލަމުގައި އޮންނާނެ ކަމަށެވެ.\nމިރޭގެ ޖަލްސާގައި ޝަރަފުވެރި މެހެމާނެއްގެ ގޮތުގައި ބައިވެރިވެވަޑައިގަންނަވާނީ ޕީޕީއެމްގެ ޕާލިމެންޓްރީ ގްރޫޕްގެ ލީޑަރު އަދި ވިލިމާލެ ދާއިރާގެ މެމްބަރު އަހްމަދު ނިހާން ހުސެން މަނިކު ކަމަށްވެސް ރައީސް ޔާމިންގެ ކެމްޕޭން އޮފީހުން ބުނެ އެވެ.\nމި މަހާސިންތާ ކުރިއަށްދާއިރު ރައީސް އަބްދުﷲ ޔާމީން ބައިވެރިވަޑައިގެން މަހާސިންތާގެ ބައިވެރިންނާ މުހާތަބުކުރައްވާ ގޮތަށްވެސް ވަނީ ހަމަޖެހިފަ އެވެ.\nތިން ދުވަހުގެ މުއްދަތަށް ކުރިއަށްދާ މި މަހާސިންތާގެ ތިންވަނަ ބުރު ހާއްސަކޮށްފައި ވަނީ މާލެ، ހުޅުމާލެ އަދި ވިލިމާލެ ސަރަހައްދުގައި ތިބި ޕީޕީއެމްގެ މެންބަރުންނަށެވެ. ފުރަތަމަ ބުރު ހާއްސަކުރީ ހއ. އަތޮޅުން ފެށިގެން މ. އަތޮޅުގެ ރަށްތަކަށެވެ. އަދި ދެވަނަ ބުރު ހާއްސަކުރީ ފ. އަތޮޅުން ފެށިގެން އައްޑޫ އަތޮޅުގެ ރަށްތަކަށެވެ.\nމި މަހާސިންތާއަކީ ރައީސްގެ އަނބިކަނބަލުން ފާތިމަތު އިބްރާހިމްގެ އިސްނެންގެވުމާއެކު ކުރިއަށް ގެންދާ މަހާސިންތާއެކެވެ.


Redwave in Molfix nappy raajje ah tha'aaraf koffi | Mihaaru\nމޮލްފިކްސް ބްރޭންޑުގެ ނެޕީ: މިއީ މި ނެޕީ ރާއްޖެއަށް ތައާރަފު ކުރި ފުރަތަމަ ފަހަރު--\nރެޑްވޭވުން މޮލްފިކްސް ނެޕީ ރާއްޖެ އަށް ތައާރަފުކޮށްފި\n11 ޑިސެމްބަރ 2019 - 12:57 1 comment\nމޮލްފިކްސް ބްރޭންޑުގެ ނެޕީ ރާއްޖެ އަށް ތައާރަފު ކުރުމުން ބޮޑު ތަރުހީބެއް ލިބެމުން އަންނަ ކަމަށް ރެޑްވޭވުން ބުނެފި އެވެ.\nރެޑްވޭވުން ރާއްޖެ އަށް ގެނައި މޮލްފިކްސް ބްރޭންޑުގެ ޕޭންޓްސް އާއި ނެޕީ އަކީ ދުނިޔޭގެ އެކި ގައުމުތަކުގައި ނަން ހިނގާ މަޝްހޫރު ބްރޭންޑެކެވެ. ރެޑްވޭވުން ބުނީ މިއީ ސީދާ ޔޫރަޕުން ރާއްޖެ އަށް ގެންނަ ކޮލިޓީ ނެޕީ ބްރޭންޑެއް ކަމަށެވެ.\nމި ނެޕީ އަކީ ތުއްތު ކުދިންގެ ނާޒުކު ހަމާ އެކަށީގެންވާނެހެން ފަރުމާ ކޮށްފައިވާ ނެޕީ އެކެވެ. މި ނެޕީގައި އެލޯވެރާ އާއި ކެމޮމައިލް އެކުލެވޭ ފަށަލައިގެ ސަބަބުން، ހަންގަނޑު ރަނގަޅު ސިއްހަތެއްގައި ބަހައްޓައިދެ އެވެ.\nމީގެ އިތުރުން ނެޕީ ފޯވިކަން އަންގައިދޭ، ކުލަބަދަލުވާ "ވެޓްނަސް އިންޑިކޭޓާ" ލައިނެއް ވެސް މި ނެޕީތަކުގައި ހިމެނެ އެވެ. ނެޕީގައިވާ ޑަބަލް ލޭޔަ އަދި ލީކުވުން ހުއްޓުވައިދޭ ބެރިއާގެ ސަބަބުން ނެޕީ ބޮޑަށް ފޯވެ، ލީކުވުން ހުއްޓުވައިދެ އެވެ. އަދި މި ބްރޭންޑުގެ ޕޭންޓުތަކުގައި ހިމެނޭ "އެނަޓޯމިކް ފިޓް" އާއި ނެޕީގައި ހިމެނޭ ތްރީޑީ ޓެކްނޮލޮޖީގެ ސަބަބުން ހަށިގަނޑުގެ ބައްޓަމާ އެއްގޮތަށް ނެޕީ ދެމި، ހަރުލުމަށް މަގުފަހިވެ އެވެ.\nރެޑްވޭވުން ބުނީ އެ ކުންފުނީގެ ފިހާރަތުން މިހާރު ލިބެން ހުންނަ މޮލްފިކްސް ބްރޭންޑްގެ ޕޭންޓްސް އާއި ނެޕީ ވަރަށް ހާއްސަ އަގުތަކެއްގައި ހޯލްސޭލްކޮށް އަދި ރީޓޭލްކޮށް ލިބެން ހުންނާނެ ކަމަށެވެ. މިއީ ރާއްޖޭގެ ބާޒާރަށް ކޮލިޓީ ރަނގަޅު ބްރޭންޑުތައް ހެޔޮ އަގުގައި ތައާރަފު ކުރުމުގެ ގޮތުން ރެޑްވޭވުން ތައާރަފު ކުރި ބްރޭންޑެއް ކަމަށް ވެސް ބުންޏެވެ.\nއިތުރު ލިޔުންތައް ރީޓެއިލް ވިޔަފާރި ރެޑްވޭވް


Hanimaadhoo Ge 8 Lakka Aka Footuge Bimeh Airport Tharaggee Kuran Naganee - Vaguthu\n5 ގަޑިއިރު ކުރިން ( ޖޫން 7, 2021 )\nހދ. ހަނިމާދޫގައި އޮންނަ އިންޓަނޭޝަނަލް އެއާޕޯޓް ތަރައްގީ ކުރުމުގެ މަޝްރޫއުގެ ތެރެއިން އެ ރަށުގައި އިތުރު ވަސީލަތްތަކާއި ސިނާއަތްތައް ތަރައްގީ ކުރުމަށް އަށް ލައްކަ އަކަފޫޓުގެ ބިމުގެ ސަރަހައްދެއް ނަގަން ސަރުކާރުން ނިންމައިފިއެވެ.\nމިފަދަ ނިންމުމެއް ނިންމުމާ ގުޅިގެން އިންޑިއާ ސަރުކާރުގެ ނުފޫޒު ރާއްޖެއަށް ގަދަ ކުރާ ކަމުގެ އަޑު އަނެއްކާ ވެސް ގަދަވެ ގިނަ ބަޔަކު ކަންބޮޑުވުން ފާޅު ކުރަމުން ވެސް އެބައެވެ. މިއީ އިންޑިއާއަށް ދެވިގެންދާ ބިމުގެ ބައެއްގެ ގޮތުގައި ވެސް ބަޔަކު ދަނީ ސިފަ ކުރަމުންނެވެ.\n"ވަގުތު" އަށް އެނގިފައިވާ ގޮތުގައި އިންޓަނޭޝަލް އެއާޕޯޓް ތަރައްގީ ކުރުމުގެ މަޝްރޫއަށް ޖުމުލަ 853،937 އަކަ ފޫޓުގެ ބިމެއް ނެގުމަށް ވަނީ ހުށަހަޅައިފައެވެ. އެކަމުގެ ލިޔެކިއުންތަކުގައިވާ ގޮތުން މި ސަރަހައްދުގައި ރަންވޭ ދިގު ކުރަން ބޭނުންވާ ސަރަހައްދުގެ އިތުރުން ވެސް ބައެއް އިމާރާތްތައް ހިމެނެއެވެ.\nޕްލޭނިން މިނިސްޓްރީގެ އޮފިޝަލަކު "ވަގުތު" އަށް ވިދާޅުވި ގޮތުގައި މި ވަގުތަށް އަދި ވަކި ގޮތެއް ނިންމައި މުޅި ޕްރޮޖެކްޓް ފައިނަލް ކުރެވިފައި ނުވާ ކަމަށެވެ. އެހެންކަމުން މަޝްރޫއަށް ނަގާ ސަރަހައްދު ވަކި މިންވަރެއް ނުނިންމާ ކަމަށް އޭނާ ވިދާޅުވިއެވެ.\nއެހެން ވިޔަސް އެ މަޝްރޫއަށް ބޮޑު ސަރަހައްދެއް ނަގަން ބޭނުންވާތީ ނިންމާ ސަރަހައްދު ބޮޑުވުމަކީ ގާތް ކަމެއް ކަމަށް ޕްލޭނިން މިނިސްޓްރީން ވިދާޅުވިއެވެ.\nމިކަމާ ގުޅޭ ގޮތުން އިންޑިއާ ކޮމިޝަނުން "ވަގުތު" އަށް ވިދާޅުވީ ހަނިމާދޫ އިންޓަނޭޝަލް އެއާޕޯޓެއް ތަރައްގީ ކުރުމުގެ މަސައްކަތަށް އިތުރަށް ބިން ބޭނުންވާނެ ކަމަށެވެ.\nހަނިމާދޫ އިންޓަނެޝަނަލް އެއާޕޯޓް ރަންވޭގެ ދިގުމިން 1100 މީޓަރުން 2200 މީޓަރަށް ދިގު ކުރުމަށް ވަނީ ހަމަޖެހިފައެވެ. މީގެ ސަބަބުން އެއާބަސް 320 އަދި ބޮއިންގް 737 މަރުކާގެ އުޅަނދުތަކަށް ރަންވޭގައި ޖެއްސޭނެ ކަމުގައި ބެލެވެއެވެ.\nމި މަސައްކަތް ކުރުމަށް އިތުރަށް ބިން ބޭނުން ވާނެ ކަމަށް އިންޑިއާ ހައި ކޮމިޝަން ވިދާޅުވީ މި ބިމުގައި އުފައްދާ އެސެޓް ވާނީ ދިވެހި ސަރުކާރުގެ މިލްކަކަށް ކަމަށެވެ.\nދުނިޔޭގައި މަޝްރޫއުތައް ހިނގާ އުސޫލުން މި މަޝްރޫއުގައި ވެސް އިންޑިއާއިން ހަމައެކަނި އެ މަޝްރޫއު ހިންގުމަށް އެހީތެރިވެދޭނީ ކަމަށާއި މަޝްރޫއު ނިމުމުން އިތުރު އެއްވެސް މަސައްކަތެއް އިންޑިއާއިން އެ ތަނުގައި ނުހިންގާނެ ކަމަށް އޭނާ ވިދާޅުވިއެވެ.\nމި މަޝްރޫއުއަށް ބޭނުންވާ ބިން ހޯދުމުގެ މަސައްކަތް ކުރިއަށް ދަނީ ދިވެހި ސަރުކާރާއި ހަނިމާދޫ ކައުންސިލް ގުޅިގެން ކަމަށް އިންޑިއާ ހައި ކޮމިޝަނުން ވިދާޅުވިއެވެ. މި ކަމުގައި އިންޑިއާގެ ބައިވެރިވުމެއް ނެތް ކަމަށް ހައި ކޮމިޝަނުން ވިދާޅުވިއެވެ.\nބޮޑު ބިމެއް ނެގީ ދެމެހެއްޓެނިވި ތަރައްގީއަކަށް، އިންޑިއާއަށް ދޭކަށެއް ނޫން: ޣަފޫރު\nޖޫން 7, 2021 15:33\nތެދެއް އިންޑިޔާގެ ބައިވެރިވުމެއްނޯންނާނެ. އިންޑިުާ އެދޭގޮތަށް ބަސްބުނާނީ ދިވެހިސަރުކާރުން. ކޯޗެއް ނުލިބިގެންތަ ތަރައްގީއޭ ކިޔައިގެން މިނިވަންކަން ގެއްލުވާލާ ފަރަނިވެތިމިވަނީ. ކާބަފައިންވެސް މިތާއުޅުނީ އުފަލުގައި އެއީމިނިވަންކަން އޮތީމަ. ހަނިމާދޫން މީހުން ނުބޭލިއަސް ރަނގަޅު.\nޖޫން 7, 2021 16:20\nމަސްރޫއު ނިމޭނީ ހަނިމާދޫން މީހުން ވެސް ބާލައިގެން. އެ ވައިގެ ބަނދަރު ދިވެހީންނަށް "ހިންގައ"ދޭށާ "ދިވެހި ބަލި މީހުން އުފުލައިދޭން" ތިބޭ ކުދީންކޮޅާ އެ ކުދީންކޮޅުގެ އާއިލާ އުޅޭނެ ތަނާ އެކުދީންކޮޅު ކުޅިވަރުކުޅެ އެތިފޮދުފޮދު ބޮއިލާ އުޅޭނެ ތަންތން ހަދަން ވެސް ބިން ބޭނުންވާނެތާ.


Vilufushi Gai Alhaa FIFA Standard Dhanduge Sub Base Elhumah MTCC Ah - Vaguthu\nވިލުފުށީގައި އަޅާ ފީފާ ސްޓޭންޑާޑު ދަނޑުގެ ސަބް ބޭސް އެޅުމަށް އެންޓީސީސީއަށް\nތ. ވިލުފުށީގައި ސަރުކާރުން އަޅަން ނިންމާފައިވާ ބައިނަލްއަގުވާމީ ފެންވަރުގެ ދަނޑުގެ ބިންގަނޑުގައި ސަބް ބޭސް އެޅުމަށް އެމްޓީސީސީއާ ހަވާލުކޮށްފިއެވެ.\nމި މަސައްކަތް އެމްޓީސީސީއާ ހަވާލުކުރުމުގެ ގޮތުން ކުޅިވަރާ ބެހޭ ވުޒާރާ އާއި އެމްޓީސީސީއާ ދެމެދު މިއަދު ވަނީ އެއްބަސްވުމުގައި ސޮއިކޮށްފައެވެ. ކުޅިވަރާ ބެހޭ ވުޒާރާގައި އޮތް މި ބައްދަލުވުމުގައި އެ ވުޒާރާގެ ފަރާތުން ސޮއިކުރެއްވީ ވަޒީރު އަހުމަދު މަހުލޫފެވެ. އެމްޓީސީސީގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ ސީއީއޯ ހަސަން ޝާހު އެވެ. އަދި މި ބައްދަލުވުމުގައި ވިލުފުށީ ދާއިރާގެ މަޖިލިސް މެމްބަރު ހަސަން އަފީފުވެސް ވަނީ ބައިވެރިވެވަޑައިގެންފައެވެ.\nފީފާ ސްޓޭންޑާޑް ދަނޑުތަކުގެ ބިންގަނޑުގައި ތިން ލެވެލްއަކަށް ތަފާތު ތިން ސައިޒެއްގެ ހެލަޔާއި ވެލި އަދި ގާވެސް އަޅާ ބިންގަނޑު އެއްވަރު ކުރެވެން ޖެހޭނެއެވެ. އަދި އެކަމަށް ހާއްސަ ކެލިފޯނިއާ ބެއަރިން ރޭޝިއޯއެއްގެ ދަށުން އެ ދަނޑުތަކުގައި ބިންގަނޑުގެ ލޭޔަރުތައް ބަލާ ފާސްވެސް ކުރެވެން ޖެހޭނެއެވެ. އެގޮތަށް ދަނޑުގެ ބިންގަނޑު އެއްވަރު ކުރެވެނީ ފެން ހިންދާނެ ގޮތާއި، ދަނޑުގެ އަޅާ ވިނަގަނޑުގެ ކޮލިޓީވެސް ހިފެހެއްޓުމަށެވެ.\nވިލުފުށީ ޓާފް ދަނޑުގެ ބިން އެއްވަރުކުރުމުގެ މަސައްކަތް އެމްޓީސީސީއާ ހަވާލުކޮށްފައިވަނީ 60 ދުވަހުގެ ތެރޭގައި މަސައްކަތް ނިންމާ ގޮތަށެވެ.\nމިނިސްޓަރު ވިދާޅުވީ މަސައްކަތް ލަސްވި ނަމަވެސް، އަބަދުވެސް ބަލާނީ ފެންވަރު ރަނގަޅު ދަނޑުތަކެއް އެޅުމަށް ކަމަށެވެ. އަދި ވިލުފުށީ ދަނޑަކީވެސް ފެންވަރު ރަނގަޅު ދަނޑަކަށް ވެގެންދާނެ ކަމަށް ވިދާޅުވިއެވެ.އެމްޓީސީސީގެ ސީއީއޯ ހަސަން ޝާހު ވިދާޅުވީ 60 ދުވަހުގެ ތެރޭގައި މަސައްކަތް ނިންމާ ގޮތަށް އެއްބަސްވުމުގައި ސޮއިކުރި ނަމަވެސް، ކަނޑައެޅިފައިވާ މުއްދަތަށްވުރެ މާއަވަހަށް މަސައްކަތް ނިންމާނެ ކަމަށެވެ.\nރާއްޖޭގެ އެކި ކަންކޮޅުތަކުގައި ޓާފް ދަނޑުތައް އެޅުމަށް ތައްޔާރުވަމުންދާއިރު، އެންމެ ބޮޑުު ލީގުވެސް ހޯމް އެންޑް އަވޭ އުސޫލުން ކުރިއަށް ގެންދަން އެފްއޭއެމްއާއި ޔޫތު މިނިސްޓްރީން ވަނީ މަޝްވަރާ ކޮށްފައެވެ. އެކަމަށް ބޭނުންވާ އިންފްރާ ސްޓްރަކްޗާ ތަރައްގީ ކުރުމަކީ އެންމެ ބޮޑަށް މިހާރު ކުރަމުންދާ މަސައްކަތެވެ.\nއޮގަސްޓް 21, 2019 16:52\nތ. އަތޮޅު ތިމަރަފުއްޓަކީ ފުޓްބޯޅައީގެ ގޮތުން އެންމެ މަސްހޫރު އަދި މިހާރުވެސް ދިވެހި ގައުމީ ޓީމަށް5ވަރަކަށް ކުދިން ކުޅެމުން ގެންދާ ރަށެއް! އަދި އެންމެ އާބާދީ ބޮޑު ރަށް! އަދި ފުޓް ބޯޅައީގެ ގޮތުން އެންމެ ކުރީ އުޅޭ އެއްރަށް! މިހާރުވެސް އެތަށް ޒުވާން ކުދިންތަކެއް ދަނީ އެކި ކުލަބްތަކަށް ކުޅެމުން! އަދި އދުވަހުން ދުވަހަށް ފުޓްބޯލް ކުޅޭ ކުދިން އިތުރުވަމުން ދާ ރަށެއް! ކީއްވެތޯ މި ފުރުސަތު ތ.ތިމަރަފުޢްޓަށް ނުލިބެންވީ؟ ކޮން ގޮތަކުން ބަލާފަތޯ ތ.ވިލުފުއްޓަށް ދޭންޖެހުނީ؟ އަދުގެ ސަރުކާރުން ދިވެހި ފުޓްބޯލައަށް އަހަންމިއްޔަތުކަން ނުދެނީތޯ؟ ނޫނީ ތިމަރަފުށީ ގައި އުފެދެމުން އަންނަ ޒުވާން ހުނަރުވެރި އެތަށް ފުޓްބޯލް ކުޅުންތެރިންގެ ކުރިމަގު ބަނަކުރަނީތޯ؟ ކޮބާތޯ އިންސާފަކީ؟


Shaweed ah alhugandu thaaeedhu kuran: Raees Yameen\nޝަވީދަށް އަޅުގަނޑު ތާއީދު ކުރަން: ރައީސް ޔާމީން\nއިންޑިއަން އޯޝަން އައިލެންޑް ގޭމްސް އަށް ކޮންޓިންޖެންޓް ފުރުމުގެ ކުރިން ޝަވީދު (ވ) ގައުމީ ދިދަ ރައީސް ޔާމީނަށް އަރުވަނީ: ޝަވީދު ރައީސްގެ ތާއީދު އެބައޮތް: ފޮޓޯ ރައީސް އޮފީސް.\nމައްސަލަބޮޑުވެފައިވާ އެފްއޭއެމުގެ އިންތިހާބަށް ކުރިމަތިލައްވާފައިވާ ހަމައެކަނި ކެނޑިޑޭޓް މުހައްމަދު ޝަވީދަކީ ވަރަށް ބޮޑަށް ތާއީދު ކުރައްވާ ބޭފުޅެއް ކަމަށް ރައީސުލްޖުމުހޫރިއްޔާ އަބުދުﷲ ޔާމީން އަބުދުލްގައްޔޫމް މިރޭ ވިދާޅުވެއްޖެ އެވެ.\nޓީސީ ސްޕޯޓްސް ކުލަބަށް މި އަހަރު ލިބުނު ކާމިޔާބީ ފާހަގަ ކުރުމަށް އެކުލަބުން ދަރުބާރުގޭގައި ބޭއްވި "ފުޓްބޯޅަ އަށް ސިހުމެއް،" ހަފުލާގައި ވާހަކަ ދައްކަވަމުން ރައީސް ޔާމީން ވިދާޅުވީ ޝަވީދުގެ ލީޑަރޝިޕުގެ ދަށުން އެފްއޭއެމުން ވަރަށް ބޮޑެތި މަސައްކަތްތަކެއް ކުރައްވާފައިވާ ކަމަށެވެ.\n"ޝަވީދުގެ މެނޭޖްމަންޓުގައި ވަރަށް ގިނަ މަސައްކަތްތަކެއް ކުރައްވަމުން އެބަގެންދަވާ. އަޅުގަނޑު ވަރަށް ތާއީދު ކުރައްވާ ބޭފުޅެއް. ކުޅިވަރުގެ ދާއިރާ އަށް ޝަވީދުގެ އެހާބޮޑު އެއްބާރުލުމަކާއި ޝައުގުވެރިކަމެއް ހުރީމަ،" ރައީސް ވިދާޅުވި އެވެ.\nމިއީ ސަރުކާރުން އެއްބާރުލުން ނުދީގެން އެފްއޭއެމުގެ އިންތިހާބު ދެ ފަހަރު ފަސްވެފައިވާއިރު ސަރުކާރުގެ ބޭފުޅަކު މިހާފާޅުކަން ބޮޑުގޮތެއްގައި ޝަވީދަށް ތާއީދު ކުރައްވައި ވާހަކަފުޅު ދެއްކެވި ފުރަތަމަ ފަހަރެވެ.\nފީފާއިން އެކުލަވާލާފައިވާ ނޯމަލައިޒޭޝަން ކޮމިޓީގެ ޗެއާމަން ކުރައްވަމުން އަންނަ ޝަވީދަކީ މޯލްޑިވްސް އޮލިމްޕިކް ކޮމިޓީގެ ވެސް ޗެއާމަން އެވެ. އަދި އޭޝިޔާގެ ފުޓްބޯޅަ ޖަމިއްޔާ އޭއެފްސީގެ ހިންގާ ކޮމިޓީގައި ވެސް ހިމެނިވަޑައިގަންނަވާ ބޭފުޅެކެވެ. މީގެ އިތުރުން އޮލިމްޕިކް ކައުންސިލް އޮފް އޭޝިޔާގެ ރައީސް ކުވޭތުގެ ޝައިހް އަހުމަދު އަލް ފަހުދު އަލް އަހުމަދު އަލްސަބާހުގެ ހާއްސަ މުޝީރަކީ ވެސް ޝަވީދެވެ.\nއެފްއޭއެމުގެ އިންތިހާބު ނުބޭއްވި ފަސްވެފައިވާއިރު އިންތިހާބު ބާއްވަން ފީފާއިން މިހާރު ވަނީ މި މަހުގެ ނިޔަލަށް އެންމެ ފަހު ފުރުސަތު ދީފަ އެވެ. މިފަހަރު އިންތިހާބު ނުބޭއްވިއްޖަނަމަ ރާއްޖެ ފުޓްބޯޅައިން ސަސްޕެންޑްކުރާނެ އެވެ. އެފްއޭއެމުގެ އިންތިހާބަށް ފީފާ އާއި އޭއެފްސީގެ އޮފިޝަލުން މާލެ ވަޑައިގެންނެވި ފަހުން އިންތިހާބު މިދިޔަ އޮކްޓޫބަރު މަހު ކެންސަލްކުރަން ޖެހުނީ ހޯމް މިނިސްޓްރީ އާއި ކުޅިވަރާ ބެހޭ މިނިސްޓްރީން އިންތިހާބު ބާއްވަން އެއްބާރުލުން ނުދިނުމުންނެވެ. މި ގޮތުން ފީފާގެ އޮފިޝަލުން ބައްދަލުކުރަން ބޭނުންވި ނަމަވެސް ހޯމް މިނިސްޓްރީގެ ރަޖިސްޓްރާ ވަނީ އެ ފުރުސަތު ނުދެއްވާފަ އެވެ. މިހެންވެ އެފްއޭއެމުން ބުނެފައިވަނީ އިންތިހާބު ނުބޭއްވި ދިވެހި ފުޓްބޯޅަ އަށްވާ ކޮންމެ ގެއްލުމެއްގައި ޒިންމާވާން ޖެހޭނީ ރަޖިސްޓްރާ ކަމަށެވެ.\nއެފްއޭއެމް އެފްއޭއެމްގެ އިންތިހާބު މުހައްމަދު ޝަވީދު


Zavaajy Hayaai Ufaaaveri Nama Hashigan'duge Barudhan Ehvareh Gai Hifahahtaadhey: Dhiraasaa\nމާރޗް 22, 2018 124 0\nޒަވާޖީ ހަޔާތް އުފާވެރި ނަމަ ހަށިގަނޑުގެ ބަރުދަން އެއްވަރެއްގައި ހިފަހައްޓަދޭ: ދިރާސާ\nކައިވެންޔަށްފަހު ފަލަވާ ވާހަކައަކީ އަބަދުވެސް އިވޭ ވާހަކައެކެވެ. އެހެންނަމަވެސް މިއީ މުޅިން ތެދެއް ނޫންކަން ދިރާސާއަކުން މިވަނީ ދައްކާފައެވެ.\nދިރާސާއަކުން ދައްކާފައިވާގޮތުގައި ޒަވާޖީ ހަޔާތުގައި މައްސަލަ މަދު ނަމަ، ދެމަފިރިންގެ މެދުގައި ލޯތްބާއި އަޅާލުން އޮންނަ ނަމަ، ބައިވެރިޔާގެ ބަރުދަން އެއްވަރެއްގައި ހިފެހެއްޓުމަށް އެހީއަކަށް ވެދެ އެވެ. މިދިރާސާވަނީ ޖާނަލް ހެލްތު ސައިކޮލޮޖީގައި ޝާއިރު ކޮށްފައެވެ.\nމި ދިރާސާއިން އެނގުނު ގޮތުގައި މެދު އުމުރުގެ މީހުން ޒަވާޖީ ހަޔާތެއްގައި އުފާވެރިކަމާއެކު ދިރިއުޅޭނަމަ ބަރުދަން އެއްވަރެއްގައި ހިފަހައްދޭކަމަށް ބުނެފައިވެއެވެ. މި ދިރާސާ ހެދުމުގައި އިސްކޮށް ހަރަކާތްތެރިވި ހާވާޑް ޗޭން ސްކޫލް އޮފް ޕަބްލިކް ހެލްތުގެ ޕޯސްޓް ޑޮކްޓޯރަ ޔިންގް ޗެން ބުނެފައި ވެއެވެ.\nކައިވެނި ކޮށްގެން އުޅޭ 2650 މީހަކު ބައިވެރި ކޮށްގެން ނުވަ އަހަރު ދުވަހުގެ މުއްދަތަށް ކުރިއަށް ގެންދިޔަ މި ދިރާސާގައ އެންމެންގެ ހަށިގަނޑަށް އަންނަމުން ދިޔަ ބަދަލާއެކު އެ ބައިވެރިންގެ ޒަވާޖީ ހަޔާތުގައި ދިމާވާ ޓީމުން ދިޔައީ ގާތުން ބަލަމުންނެވެ.\nމިދިރާސާއިން ދައްކާފައިވަނީ ޒަވާޖީ ހަޔާތެއްގައި ގުޅިގެން އުޅޭއިރު، އުފާވެރި ހަޔާތެއް ވޭތަ ކުރާނަމަ ހަށިގަނޑުގެ ބަރުދަން އެއްވަރެއްގައި ހިފަހައްޓަދެއެވެ. އަދި ޒަވާޖީ ހަޔާތުގައި މައްސަލަތައްޖެހޭނަމަ ފަލަވާން މެދުވެރިވެއެވެ.


Salman rasgefaan ah Erdogan gulhuhvaifi\nސަލްމާން ރަސްގެފާނަށް އުރުދުޣާން ގުޅުއްވައިފި\nތުރުކީގެ ރައީސް އުރުދުޣާން (ކ) އަދި ސަލްމާން ރަސްގެފާން: ސަރަހައްދީ މައުލޫތަކަށް މަޝްވަރާކުރެއްވި\nތުރުކީގެ ރައީސް ރަޖަބް ތޮއްޔިބު އުރުދުޣާން ސައޫދީ ރަސްގެފާން ސަލްމާން ބިން އަބްދުލް އަޒީޒް އަލްސައޫދުއަށް ގުޅުއްވައި މަޝްވަރާ ކުރައްވައިފި އެވެ. ދެ ބޭފުޅުން ދެއްކެވި ވާހަކަތަކުގެ ތަފުސީލް ދެ ގައުމުންކުރެ އެއްވެސް ގައުމަކުން ހާމައެއް ނުކުރެ އެވެ.\nތުރުކީގެ ޑައިރެކްޓޮރޭޓް އޮފް ކޮމިއުނިކޭޝަން އޮންލައިން ޕޯޓަލްގައި ބުނެފައި ވަނީ ދެ ބޭފުޅުން މަޝްވަރާ ކުރެއްވީ ސަރަހައްދީ މައުލޫތަކަށް ކަމަށެވެ. ބެލެވޭ ގޮތުގައި އީރާނާ ތުރުކީއާ އޮންނަ ގުޅުމާއި އަދި އީރާންގެ ނިއުކްލިއާ ޕްރޮގްރާމް އަދި ބެލެސްޓިކް މިސައިލް ޕްރޮގްރާމާ ބެހޭ ގޮތުން ވާހަކަ ދައްކަވާނެ އެވެ. ތުރުކީއަކީ އީރާންއާ ވަރަށް ކަމޭހިތާ ގައުމެކެވެ.\nދެ ގައުމުގެ ގުޅުން ބަދަހި ކުރުމާ ބެހޭ ގޮތުން ވެސް ދެ ބޭފުޅުން މަޝްވަރާ ކުރެއްވި އެވެ. ތުރުކީން ބުނީ ރަސްގެފާނަށް ފިތުރު އީދުގެ ހެޔޮ އެދުންތައް އުރުދުޣާން އެރުއްވި ކަމަށެވެ.\nތުރުކީއަކީ ދޭތެރެއަކުން ސައޫދީއާ ފުށުއަރާ ގައުމެކެވެ. އެހެން ނަމަވެސް، އުރުދުޣާން އަކީ ސަލްމާން ރަސްގެފާނަށް ވަރަށް އިހުތިރާމް ކުރައްވާ ބޭފުޅެކެވެ. ދުނިޔޭގައި ހިނގާ ބޮޑެތި ކަންތައްތަކާ މެދު ސަލްމާން ރަސްގެފާން ވަކި ގޮތަކަށް ނިންމަވައިފި ނަމަ އެއްގޮތަކީ އުރުދުޣާން އެކަމެއް ހަަމަ އެގޮތަށް ގަބޫލުކުރެއްވުމެވެ. އެނޫން ގޮތެއްގައި ހަނުހުންނެވުމެވެ.\nސައުދީ އަަރަބިއްޔާ އީރާން މެދު އިރުމަތި + ތުރުކީ ރަޖިބް ތައްޔިބު އެރުދުޣާން ސަލްމާން ރަސްގެފާނު


Muhuthaz aa eku maamigili ah dhiyaee CP Areef angaigen: Heki | Mihaaru\nޕޮލިސް ކޮމިޝަނަރު އަހުމަދު އަރީފް: ރައީސް ޔާމީން ހައްޔަރުކުރަން ފޭކް އަމުރު ހެދިއިރު އެކަމުގައި މުހުތާޒާ އެކު ބައިވެރިވާން އެންގީ އަރީފް ކަމަށް ފުލުހަކު ވަނީ ޝަރީއަތުގެ މަޖިލީހުގައި ހެކިބަސް ދީފައި. --ފޮޓޯ:ޕޮލިސް\nކޯޓު އަމުރު ތައްޔާރުކުރަން މުހުތާޒާ އެކު ދިިޔައީ ސީޕީ އަރީފް އަންގައިގެން: ހެކި\n03 ޖޫން 2016 - 02:453comments\nމިދިޔަ ފެބްރުއަރީ މަހުގެ ދުވަހެއްގައި މާމިގިލީ ކޯޓު ހުޅުވައިގެން ކ. މާފުށީ ކޯޓުގެ ނަމުގައި ފޭކް އަމުރެއް ހެދި މައްސަލާގައި މުހުތާޒާއި މާމިގިލީ ކޯޓުގެ މެޖިސްޓްރޭޓް ނިހާނަށް ކުރާ ދައުވާތަކުގެ ޝަރީއަތުގައި މިރޭ އެގޮތަށް ހެކިބަސް ދިނީ މުހުތާޒާ އެކު ދަންވަރު ލޯންޗެއްގައި މާމިގިއްޔަށް ދިޔަ ފުލުހެކެވެ. އެކަމަކު އޭނާގެ ހެކިބަސް ނެގީ ކާކުކަން ނޭނގޭ ގޮތަށް، ސިއްރުންނެވެ.\nމުހުތާޒާ އެކު މާމިގިއްޔަށް ދިޔައީ ކާކު ބުނެގެންތޯ މުހުތާޒްގެ ވަކީލް ތަކުރާރުކޮށް ތިން ފަހަރު ސުވާލު ކުރުމުން ވެސް އެ ހެކިވެރިޔާ ކޮންމެ ފަހަރަކު ބުނަނީ ސުވާލު ސާފުނުވާ ކަމަށެވެ. އެކަމަކު އެގޮތަށް ހެކިވެރިޔާއަށް އެންގީ ސީޕީ އަރީފް ތޯ ދިފާއީ ވަކީލް ސުވާލު ކުރުމުން އެ ހެކިވެރިޔާ ވަގުތުން ބުނީ "އާދެ" މިހެންނެވެ.\nމިރޭގެ އަޑުއެހުމުގައި އިތުރު ފަސް މީހަކު ވަނީ އެ އަމުރު ހެދި ކަމަށް ބުނާ ދުވަހުގެ ރޭ ދަންވަރު މުހުތާޒް އިތުރު ބަޔަކާ އެކު މާމިގިލީގައި އުޅުއްވި ކަމަށް ބުނެ ހެކިބަސް ދީފަ އެވެ. އަދި މުހުތާޒާ އެކު މެޖިސްޓްރޭޓް ނިހާން ވެސް އުޅުއްވި ކަމާއި ދަންވަރު ކޯޓު ހުޅުވި ކަމަށް ބުނެ ހެކިބަސް ދިނެވެ. މީގެ އިތުރުން އެ އަމުރު ޖަހާނެ ނަމްބަރެއް ހޯދަން މުހުތާޒް ވިދާޅުވެގެން މީހަކު ގުޅި ކަމަށް ބުނެ ވެސް އިތުރު މީހަކު ވަނީ ހެކިބަސް ދީފަ އެވެ.\nމިއަދު ހަވީރުން ފެށިގެން މިރޭ ދަންވަރު 1:00 އާ ހަމައަށް ކުރިއަށް ގެންދިޔަ އަޑުއެހުމުގައި ހުރިހާ ހެކިންގެ ހެކިބަސް ނަގައި ވަނީ ނިންމައިފަ އެވެ. އެ މައްސަލައިގެ ފަހު އަޑުއެހުން އަންނަ ހޮނިހިރު ދުވަހުގެ ރޭ ބާއްވާނެ ކަމަށް މައްސަލަ ބައްލަވާ ގާޒީ އަބްދުލްބާރީ ޔޫސުފް ވިދާޅުވި އެވެ.\nމިއަދު ހަވީރު ބޭއްވި އެ މައްސަލައިގެ އަޑުއެހުމުގައި ހެކިބަސް ދީފައިވަނީ ވެސް މުހުތާޒާ އެކު މާމިގިއްޔަށް ދިޔަ މީހުންނެވެ. އޭގެ ތެރެއިން އެކަކު ބުނެފައިވާ ގޮތުގައި އެ އަމުރު ތައްޔާރު ކުރުމުގެ އަޑީގައި ހުންނެވީ ކުރީގެ ނައިބު ރައީސް ޑރ. މުހައްމަދު ޖަމީލެވެ.\nއިތުރު ލިޔުންތައް މުހުތާޒް މުހުސިން ފުލުހުން ޕޮލިސް ކޮމިޝަނަރު ކުރީގެ ޕޮލިސް ކޮމިޝަނަރު އަރީފް ކްރިމިނަލް ކޯޓް އދ. މާމިގިލި ކ. މާފުށި


ވެން ޑައިކަށް ކުޅުމުގެ ތެރެއަށް އެންމެ އަވަހަށް ވެސް އެނބުރި އާދެވޭވަރު ވާނީ9މަސްފަހުން: ރިޕޯޓްސް – Dhuvas Online\nވެން ޑައިކަށް ކުޅުމުގެ ތެރެއަށް އެންމެ އަވަހަށް ވެސް އެނބުރި އާދެވޭވަރު ވާނީ9މަސްފަހުން: ރިޕޯޓްސް\nއިނގިރޭސި ޕްރިމިއަރ ލީގުގައި ލިވަޕޫލާއި އެވަޓަން 2-2 ގެ ނަތީޖާއިން އެއްވަރުވި މެޗުގައި އަނިޔާވެގެން ބަދަލުކުރަން ޖެހުނު ލިވަޕޫލްގެ އިތުބާރު ޑިފެންޑަރ ވާޖިލް ވެން ޑައިކް އަށް ކުޅުމުގެ ތެރެއަށް އެނބުރ އާދެވޭނީ އެންމެ އަވަހަށް ވެސް9މަސް ފަހުން ކަމަށް ރިޕޯޓްތަށް ބުނެފިއެވެ.\nމީޑިއާ ރިޕޯޓުތައް ބުނާގޮތުން ވެން ޑައިކްގެ ލިގަމެންޓަށް ވަނީ ބޮޑު ގެއްލުމެއް ލިބިފައެވެ. އެހެން ކަމުން އޭނާ މި އަނިޔާއިން މުޅިން ރަނގަޅުވެ އަލުން ކުޅުމުގެ ތެރެއަށް އެނބުރި އާދެވޭ ވަރުވާނީ އެންމެ އަވަހަށް ވެސް6ނުވަތަ9މަސް ފަހުންނެވެ.\nވެން ޑައިކަށް އަނިޔާވެފައިވަނީ މެޗުގެ 11 ވަނަ މިނެޓުގައި އެވަޓަންގެ ކީޕަރު އަދި ވެންޑައިކް ބޯޅަ ހޯދުމަށް ކުރި މަސައްކަތުގެ ތެރެއިން، ކީޕަރުގެ ފައިން ވެން ޑައިކްގެ ކަކުލުގައި ޖެހިގެންނެވެ. ދަނޑުމަތީގައިފަރުވާދިނުމަށްފަހު އިތުރަށް މި މެޗުގައި ނުކުޅެވޭނެ ކަމަށް ނިންމާއޭނާ ވަނީ ބަދަލުކޮށްފައެވެ.\nލިގަޕޫލްގެ ކޯޗު ކްލޮޕް ވަނީ މި ވާހަކަތަކާއި ގުޅިގެން ގިނަ ވާހަކަތަކެއް މީޑިއާއަށް ތިލަކޮށްފައެވެ. އެގޮތުން މި މެޗުގައި އަނިޔާވުމުގެ ކުރިންވެސް އޭނާ ހުރީ އަނިޔާގައި ކަމަށާއި އެ އަނިޔާގައި ހުރެ ގިނަ މެޗުތަކެއް ކުޅުނު ކަމަށް ކްލޮޕް ބުންޏެވެ. އަދި މި މެޗުގައި އޭނާ ބަދަލުކުރީ އެއްވެސް ވަރަކަށް ކުރިއަށް ނުގެންދެވިގެން ކަމަށް ބުންޏެވެ.\nމި މެޗުގައި ލިވަޕޫލުން ވަނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ގިނަ ގޯސްތަކެއް ހެދިކަމަށް ތުހުމަތު ކޮށްފައެވެ. އަދި ވެން ޑައިކަށް ކުރި ފައުލާއި ގުޅިގެން ޕެނަލްޓީއެއް ލިބެން ޖެހޭކަމަށްވެސް އެ ކުލަބުން ބުނެއެވެ. ނަމަވެސް މެޗުގެ ރެފްރީ ނިންމާފައިވަނީ ފައުލްކުރި އިރު ވެންޑައިކް އޮފްސައިޑް މަގާމެއްގައި ހުރުމުން އެއީ އޮފްސައިޑެއް ކަމަށެވެ. ލިވަޕޫލުން ގަބޫލުކުރާ ގޮތުގައި މި ފައުލާއި ގުޅިގެން ކީޕަރު ޕިކްފޯޑަށް އަދަބު ދޭން ޖެހެއެވެ. އެގޮތުން އެ ފައުލަށް ކީޕަރަށް ވަގުތުން ރަތްކާޑު ދައްކަންޖެހެެއެވެ.\nވެން ޑައިކްގެ އިތުރުން ލިވަޕޫލްގެ ތިއާގޯއަށް ވެސް ވަނީ އަނިޔާގެ މައްސަލަ ކުރިމަތިވެ ދަނޑުން ބާލާފައެވެ.\n2010 ވަނަ އަހަރުގެ ފަހުން ވޭތުވެ ދިޔަ ދިހަ އަހަރު އެވަޓަން އާއި ދެކޮޅަށް ކުޅުނު އެއްްވެސް މެޗަކުން ލިވަޕޫލަށް ކުރި ހޯދިފައިނުވާކަން ފާހަގަކޮށްލަން ޖެހެއެވެ.\nސިޓީ އަދި ވެސްޓްހަމް މެޗަށް ހަމަހަމަ ނިމުމެއް\nބާސެލޯނާ ބަލިކޮށް ރެއާލް މެޑްރިޑް ލީގުގެ އެއްވަނަ އަށް !\nޤަޟާ ޤަދަރަށް އީމާންވުން!\nފޮޓޯ: ބީއެމްއެލް ކޮމިއުނިޓީ ފަންޑުން ހޮޅުދޫގައި ހެދި މަސް ކަނޑާ ހާއްސަ ތަން


IOIG games 2019: Kulagadhakoh hulhuvumuge rasmihyaathu baahvvaifi\nކުޅިވަރު - އައިއޯއައިޖީ ގޭމްސް 2019\nމިފަހަރު ގޭމްސް ބާއްވަނީ މޮރިޝަސްގައި\nގޭމްސްގައި ޖުމްލަ ހަތް ގައުމަކުން ވާދަކުރޭ\nގޭމްސްގައި ރާއްޖެއިން 10 ކުޅިވަރެއްގައި ބައިވެރިވެ\nކ. މާލެ 19 ޖުލައި 2019 | ހުކުރު 20:16 6,190\nއައިއޯއައިޖީ 2019 ގެ ހުޅުވުމުގެ ރަސްމިއްޔާތުގެ ތެރެއިން - އެމްއޯސީ\nއިންޑިއަން އޯޝަން އައިލޭންޑް ގޭމްސް 2019 ގެ ހުޅުވުމުގެ ރަސްމިއްޔާތު ކުލަގަދަކޮށް މޮރިޝަސްގައި ބާއްވައިފިއެވެ.\nކޮންމެ ހަތަރު އަހަރަކުން އެއްފަހަރު ބާއްވާ މި ގޭމްސްގެ ހުޅުވުމުގެ ރަސްމިއްޔާތު ބާއްވާފައިވަނީ މޮރިޝަސްގެ އަންޖެލޭ ސްޓޭޑިއަމްގައެވެ. މި ރަސްމިއްޔާތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އިތުރުން ފޮރިންގ މިނިސްޓަރ އަބްދުﷲ ޝާހިދު އަދި ޔޫތު މިނިސްޓަރ އަހުމަދު މަހްލޫފް ވަނީ ބައިވެރިވެވަޑައިގެންފައެވެ.\nމިފަހަރުގެ ގޭމްސްގައި ހަތް ގައުމަކުން ވާދަކުރެއެވެ. އެއީ ދިވެހި ރާއްޖެ އާއި މޮރިޝަސްގެ އިތުރުން ކޮމޯރަސް އާއި ރީޔޫނިއަން އާއި މަޑަކަސްކަރަ އާއި މަޔޯޓް އަދި ސީޝެލްސްއެވެ.\nއައިއޯއައިޖީ 2019 ގެ ހުޅުވުމުގެ ރަސްމިއްޔާތުގެ ތެރެއިން\nގޭމްސްގެ ހުޅުވުމުގެ ރަސްމިއްޔާތު ހުކުރު ދުވަހު ހަވީރު ބޭއްވި ނަމަވެސް، ފުޓުބޯޅަ އިވެންޓު ބުރާސްފަތި ދުވަހު ވަނީ ކުރިޔަށް ގެންގޮސްފައެވެ. އަދި ސްވިމިންގްގެ ބައެއް އިވެންޓުތައް ހުކުރު ދުވަހު ވަނީ ކުރިޔަށް ގެންގޮސްފައެވެ.\nގޭމްސްގައި ރާއްޖެއިން 10 ކުޅިވަރެއްގައި ބައިވެރިވެއެވެ. އެއީ ފުޓުބޯޅަ، ބާސްކެޓް ބޯޅަ، ވޮލީބޯޅަ، ޓޭބަލް ޓެނިސް، އެތްލެޓިކްސް، ކައިޓް ސާފިންގް، ބެޑްމިންޓަން، ސެއިލިންގް، ސްވިމިންގް އަދި ޔޫތް ކޭމްޕެވެ.\nރާއްޖެއިން އަންނަނީ އިންޑިއަން އޯޝަން އައިލޭންޑް ގޭމްސްގައި ފެށުނީއްސުރެ ބައިވެރިވަމުންނެވެ. އެގޮތުން މިއީ ރާއްޖެއިން ގޭމްސްގައި ބައިވެރިވާ 10 ވަނަ ފަހަރެވެ.\nރާއްޖެއިން މިހާތަނަށް މި ގޭމްސްގައި އެއް ރަން މެޑަލް ހޯދައިފައި ވާއިރު، ހަތް ރިހި މެޑަލް ވަނީ ކާމިޔާބު ކޮށްފައެވެ. އަދި 14 ލޯ މެޑަލް ރާއްޖެއިން ވަނީ ހޯދާފައެވެ.\nރާއްޖެ އިން މި ގޭމްސްގައި ހޯދި ހަމައެކަނި ރަން މެޑަލް ކާމިޔާބުކުރީ ރާއްޖޭގެ އެންމެ ބާރު ދުވުންތެރިޔާ ހަސަން ސާއިދެވެ. އޭނާ މި މެޑަލް ކާމިޔާބުކުރީ 100 މީޓަރު ދުވުމުންނެވެ.\nމިފަހަރުގެ ގޭމްސްއާ ރާއްޖެ ކުރިމަތިލާފައިވަނީ 15 މެޑަލް ކާމިޔާބުކުރުމުގެ އަޒުމުގައެވެ. 2015 ވަނަ އަހަރު ބޭއްވި ގޭމްސްގައި ރާއްޖެއިން ނުވަ މެޑަލްއަށް ޓާގެޓްކުރިއިރު، ލިބިފައިވަނީ 8 މެޑަލްއެވެ. އެއީ ފަސް ލޯ މެޑަލް އާއި ދެ ރިހި މެޑަލް އަދި އެއް ރަން މެޑަލްއެވެ.\nރާއްޖެއިން ވަނީ 2023 ވަނަ އަހަރު އޮންނަ އިންޑިއަން އޯޝަން އައިލޭންޑް ގޭމްސް ރާއްޖޭގައި ބޭއްވުމަށް ބިޑު ކޮށްފައެވެ.


Lyon match gai badhalu kurumun Messi hiyhama nujehijje\nލިޔޯން މެޗުގައި ބަދަލުކުރުމުން މެސީ ހިތްހަމަ ނުޖެހިއްޖެ\nލިޔޯން އާއި ޕީއެސްޖީ ބައްދަލުކުރި މެޗުގައި މެސީ ބަދަލު ކުރުމުން ހުރީ ހިތްހަމަ ނުޖެހިފައި\nޕީއެސްޖީ އާއި ލިޔޯން ބައްދަލުކުރި މެޗުގައި މެސީ ބަދަލު ކުރުމުން އޭނާ ހިތްހަމަ ނުޖެހިއްޖެ އެވެ.\nޕީއެސްޖީގެ ޕާކް ޑެސް ޕްރިންސެސް ސްޓޭޑިއަމްގައި ކުޅުނު މި މެޗުގައި މެސީ ބަދަލުކުރީ ދެވަނަ ހާފުގައި، 75 މިނެޓު ކުޅުނު ފަހުންނެވެ. މެސީގެ ބަދަލުގައި ކުޅެން އެރުވީ އަޝްރަފް ހަކީމީ އެވެ.\nމި މެޗުގެ ފުރަތަމަ ހާފުގައި މެސީގެ ފަރާތުން ވަނީ މޮޅު ކުޅުމެއް ފެނިފަ އެވެ. އެގޮތުން ގިނަ ފައުލު ތަކެއް ހޯދުމުގެ އިތުރުން މެސީ ވަނީ އިދިކޮޅު ގޯލަށް ނުރައްކާތެރި އެތައް ހަމަލާ ތަކެއް ފޮނުވާލާފަ އެވެ. އަދި އިދިކޮޅު ގޯލަށް ނުރައްކާ ކުރުމަށް ޓީމުގެ ކުޅުންތެރިންނަށް ވަރަށް ރަނގަޅު ފުރުސަތު ތަކެއް މެސީ ތަނަވަސް ކޮށްދިނެވެ. އެކަމަކު ފުރަތަމަ ހާފާއި އަޅާ ބަލާއިރު ދެވަނަ ހާފުގައި މެސީގެ ކުޅުން ފެނުނީ ދަށްކޮށެވެ.\nފޯރިގަދަ މި މެޗުގެ ފުރަތަމަ ހާފު ނިމުނީ އެއްވެސް ޓީމަކަށް ލަނޑެއް ނުޖެހި އެއްވަރު ވެގެންނެވެ. ދެވަނަ ހާފު ފެށިގެން މާ ގިނައިރެއް ނުވަނީސް ލިޔޯން އިން ލީޑު ނެގި އެވެ. މި ގޯލަކީ ޓޯކޯ އެކާމްބީ ދިން ވަރަށް ރީތި ތުރޫ ބޯޅައަކުން ލުކަސް ޕަކޭޓާ ކާމިޔާބު ކޮށްދިން ގޯލެކެވެ.\nޕީއެސްޖީއަށް ނަތީޖާ ހަމަހަމަ ކޮށްދިނީ ލިބުނު ޕެނަލްޓީ އަކުން ބްރެޒިލްގެ ތަރި ނޭމާ އެވެ. މި ޕެނަލްޓީ އަކީ ލިޔޯން އޭރިއާ ތެރެއިން އެ ޓީމު ކުޅުންތެރިން ނޭމާއަށް ކުރި ފައުލަކާއި ގުޅިގެން ލިބުނު ޕެނަލްޓީއެކެވެ. ޕީއެސްޖީ މެޗުން މޮޅުވި ގޯލު އެޓީމަށް ޖަހައިދިނީ މައުރޯ އިކާޑީއެވެ. މި ގޯލަކީ މަތިމަތިން އައި ހުރަހެއް ގޯލުގެ ތެރެއަށް ފޮނުވާލައިގެން އިކާޑީ ކާމިޔާބު ކުރި ގޯލެކެވެ.\nމި ނަތީޖާ އާއެކު ޕީއެސްޖީ ގްރޫޕްގެ އެއްވަނައިގައި އޮތީ ކުޅުނު ހުރިހާ މެޗަކުން މޮޅުވެގެން ލިބުނު 18 ޕޮއިންޓާއި އެކުގަ އެވެ.


BREAKING | Covid-19 Jehigen India In Ithuru 656 Meehaku Maruvehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން އަވައްޓެރި އިންޑިއާއިން އިތުރު 656 މީހަކު މަރުވެއްޖެ އެވެ.\nއިންޑިއާއިން އިއްޔެވެސް ކޮވިޑް-19 ޖެހިގެން ގިނަ އަދަދެއްގެ ބަޔަކު މަރުވުމާއި ގުޅިގެން އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 117,992 އަށް އަރާފައެވެ. މީގެ ކުރިޔާއި އަޅާބަލާއިރު އިންޑިއާއިން އިއްޔެ މަރުވި މީހުންގެ އަދަދު މަދުވިނަމަވެސް އެޤައުމަށް ބަލިމަޑުކަމުގެ ނުރައްކާ ކުޑައެއް ނުވެއެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން މިދިޔަ 24 ގަޑިއިރު ތެރޭގައި އެކަނިވެސް އިތުރު 54,028 މީހަކަށް ކޮވިޑް-19 ޖެހިފައި ވެއެވެ. މިއާއެކު އެޤައުމުން މިހާތަނަށް ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 7.8 މިލިއަނަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު އިންޑިއާ އިން މިހާތަނަށް ކޮވިޑް-19 ޖެހުނު މީހުންގެ ތެރެއިން7މިލިއަން މީހަކު ވަނީ ބަލިން ރަނގަޅުވެފައެވެ. އެހެންކަމުން އެޤައުމުގައި މިވަގުތު މި ބައްޔަށް ފަރުވާދެމުން ދަނީ 682,107 މީހަކަށެވެ. އޭގެތެރެއިން 8000 އަށްވުރެ ގިނަ މީހުންނަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ.


SunOnline: Meehakah dholhu lakka dollar dhinumah MP Nasheed ah hukum koffi\nމީހަކަށް ދޮޅު ލައްކަ ޑޮލަރު ދިނުމަށް މެމްބަރު ނަޝީދަށް ހުކުމް ކޮށްފި\nއަހްމަދު އާޒިފް 08 Nov 2018, 17:22\nކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދު --- ފޮޓޯ/ މަޖިލިސް\nމީހަކަށް ދޮޅުލައްކަ ޑޮލަރު ދިނުމަށް ރައްޔިތުންގެ މަޖިލީހުގެ ކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދުގެ މައްޗަށް ސިވިލް ކޯޓުން ހުކުމް ކޮށްފިއެވެ.\nސިވިލް ކޯޓުން މިއަދު ކުރި ހުކުމްގައި ބުނެފައި ވަނީ އިންޑިއާގެ ރައްޔިތެއް ކަމުގައިވާ ޑރ. އަލަކާ ސިންގްގެ ފަރާތުން ނަޝީދުގެ މައްޗަށް ކުރި އެ ދައުވާ ޝަރީއަތުން ބެލިއިރު، ދައުވާގައި ބަޔާންކޮށްފައިވާ 150،000 ޑޮލަރު ދިނުމަށް އެއްބަސްވެ ދެފަރާތުގެ ދެމެދުގައި އެއްބަސްވުމެއް އުފެދިފައިވާ ކަމަށެވެ.\nއެ ފައިސާ އަކީ މެމްބަރު ނަޝީދު، ޑރ. އަލަކާ ސިންގް އަށް ދައްކަންޖެހޭ ފައިސާއެއްކަން މަދަނީ މިންގަނޑުން ސާބިތުވާ ކަމަށް ވެސް އެ ހުކުމްގައިވެއެވެ. އެހެންކަމުން މިއަދުން ފެށިގެން 15 ދުވަހުގެ ތެރޭގައި އެ ދަރަނި ޚަލާސްކުރުމަށް ސިވިލް ކޯޓުން އެ ހުކުމްގައި ވަނީ ނަޝީދަށް އަންގާފައެވެ.\nސިވިލް ކޯޓުގެ ހުކުމްގައިވާގޮތުން މެމްބަރު ނަޝީދަކީ ޑރ. އަލަކާ ސިންގް އިންވެސްޓުކުރި ބާޖެއް ވިއްކާލުމުގެ މުއާމަލާތެއް ހިންގައިދިން ބޭފުޅެކެވެ. އެ މައްސަލާގައި މެމްބަރު ނަޝީދުގެ މައްޗަށް ޑރ. އަލަކާ ސިންގް ދައުވާ ކުރީ ނަޝީދު ބޭނުންވި މީހަކަށް އެ ބާޖު ކުޑަ އަގެއްގައި ވިއްކާލާފައިވާތީއެވެ.\nކޮމިޝަނާ ދެކޮޅަށް ހުށަހެޅި މައްސަލައަށް އޭސީސީން ވަދެއްޖެ\nމެގަ މޯލްޑިވްސް އިން މިލިއަނެއްހާ ޑޮލަރު ދައްކަން ހުކުމެއް\nވަޒީފާއިން ވަކިކުރި ފުލުހުންގެ މުވައްޒަފަކަށް އަލުން ވަޒީފާ


Ey Bro, Kobai Tho? އޭ ބްރޯ! ކޮބައި ތޯ؟ – Huvadhoo News Ey Bro, Kobai Tho? Huvadhoo News\nއޭ ބްރޯ! ކޮބައި ތޯ؟\n“އޭ ބްރޯ! ކޮބައި ތޯ؟” އަކީ ހުވަދު އަތޮޅުގެ މީހުން “އޭ ބްރޯ، ކޮބާ ކަލޭ؟” އަށް ކިޔައި އުޅޭ ގޮތެވެ. މި މާނާގައި “ރައްޓެއްސާ، ކޮބައި ތޯ” ވެސް އާންމު ކޮށް ކިޔައި އުޅެއެވެ. އާންމު އުސޫލުން މި ޖުމްލައިގެ މާނަ އަކީ އަނެކާ ކޮބައިތޯ އެހުމަށް ކުރެވޭ ސުވާލެކެވެ. ނަމަވެސް ލިޔުމެއްގައި މި ޖުމްލަ ބޭނުންކުރުމުން މަޖާޒީ ކަމެއް އޮވެދާނެއެވެ.\nހުވަދު އަތޮޅު ޒުވާނުންގެ އަނގަމަތީ ބަހަކަށް ވެފައިވާ “ބްރޯ، ކޮބައިތޯ” ގެ ފަހަތުގައި ވަރަށް ހެއްވާ މަޖާ ވާހަކަތަކެއް ހުރެއެވެ. އެގޮތުން މި ފަހަކަށް އައިސް ހިނގާ އާންމު ކަމެއްގެ ވާހަކަ މި ލިޔުމުގައި ހިމަނާލާނަމެވެ.\nމަސައްކަތަކު ގދ. އަތޮޅުގެ ރަށަކަށް ކުރި ދަތުރެއްގައި އެރަށުގައި ހުރި ކޮފީ ބޯ ތަނެކަށް ވަދެލީމެވެ. އެރަށުގެ މަސައްކަތުގައި އުޅޭ މީހާއާއި އެކު މަޝްވަރާތަކެއް ކޮށްލުމުގެ ބޭނުމުގައެވެ. ދެމީހުން ކޮފީ އަކަށް އޯޑަރު ކޮށްލައިގެން ވާހަކާގައި ތިއްބާ ކެފޭ ތެރެއަށް ދަންނަ މީހެއް ވަދެގެން އައެވެ. ހަނދާނުގައި އޭނާ އަށް ކިޔާ ނަމެއް ނޭނގުނަސް އޭނާ އަކީ ދުރު ނޫން ހިސާބެއްގައި ދިމާވެފަ ހުރި މީހެއް ކަމުން ނޭނގުމެއްގެ ތެރޭގައި ނިތްކުރި އަރުވާލާ ބޯޖަހާލީމެވެ. ޔަގީންވާ ކަމަކީ އެމީހަކަށްވެސް އަހަރެންގެ ނަން ނޭނގޭނެ ކަމެވެ. އިނގޭނެހާ ވެސް އެއްޗަކީ އަހަރެންނަކީ އެމީހަކާއި ކުރިން ދިމާވެފަ ހުރި އެރަށަށް އަރާހުރި ބީރައްޓެއްސަކަމެވެ.\nއެމީހަކަށް އަހަންނަށް ޖެހުނު ބޮލާ އެކީ، “ޢޭ ބްރޯ، ކޮބައި ތޯ؟” އޭ ކިޔާފައި އައި ގޮތަށް އައިސް ކޮފީބޯން ތިބި މޭޒުކައިރީގައި ހުރި ގޮނޑީގައި އިށީންދެއްޖެއެވެ. އެރަށަށް އަރާހުރި ބީރައްޓެއްސެއްކަމުން އަހަރެންގެ ހާލު އަހާލުމަށް ފަހު ދާނެ ކަމަށް އުއްމީދުކޮށްގެން ހުރި އަހަންނަށް އަޑު އިވުނީ ކޮފީ އަކަށް އޭނަ އޯޑަރު ކޮށްލި އަޑެވެ. އަދި ކުރިމަތީގައި އޮތް އަހަރެންގެ ސިނގިރޭޓް ފޮށިން ސިނގިރޭޓެއް ނެގުމަށް ފަހު ރޯކޮށްލައިފިއެވެ.\nއެއީ ސީދާ ކާކު ކަމެއް، ކީއްކުރާ މީހެއް ކަމެއް އަހަންނަށް ނޭނގޭތީ، އެމީހާ ކައިރިން އަހަރެން ކުރާނެ ސުވާލެއްވެސް ނެތެވެ. އޭނާ އެތަނުން ނުދާނޭހެން ހީވުމުން އަހަރެންނާއި އެކު އެތަނަށް ދިޔަ މީހާއާއި ދެމީހުން މަޝްވަރާގެ ވާހަކަތައް ދައްކަން ފަށައިފީމެވެ. ދެން ކަންތައްވީ ހީވެސް ނުކުރާ ގޮތަކަށެވެ. މިބުނި މީހާއަށް ނޭނގޭ ކަމެއްވެސް ނެތެެވެ. އަހަރުމެން ދެމީހުން ދައްކަމުން އައި ވާހަކަ ތެރެއަށް ރަނގަޅަށް ފީނާލާ ވާހަކައިގެ ހުންގާނާ ހަވާލުވެއްޖެއެވެ. މި މީހަކު ކައިރީގައި އިނދެގެން ކުރަން އައި ކަމެއް ނުވާނޭ ކަމަށް ބަލައި، ވާހަކަ ހުއްޓާލުމަށް ފަހު އަހަރުމެން ދެމީހުންވެސް ފޯނާއި ކުޅެމުން ދަނިކޮށް ދެވަނަ ސިނގިރޭޓް ނަގާ ރޯކޮށްލިއެވެ. އަދި ދުފާ އެއްޗިސް ގެނައުމުން، ރަނގަޅަށް ދުފާލައިގެން “ބްރޯ، ފެގެކެ ނުގޫހީ” އޭ ބުނެލިއެވެ. އެއިރު އޭނާގެ ތުނބުގައި އެއް ސިނގިރޭޓް އިން އިރު އަނެއް ސިނގިރޭޓް އަތަށް ނަގާލީއެވެ.\nފޮށިން ނެގި ސިނގިރޭޓް ލައިގެން ހުރި ގަމީހުގެ މަތީ ޖީބަށްލަމުން “ބްރޯ، ގުޅާ” ކިޔާފައި މި މީހަކު ކެފޭއިން ނިކުމެގެން ހިނގައްޖެއެވެ. އެއީ ހަމަ ރަނގަޅަށްވެސް ބްރޯއެކެވެ. އެއް އިރެއްގައި އެއް މަގަކުން ފެނުނު ކަމަށްޓަކައި ވަރަށް ގާތް ބްރޯ އަކަށްވިއެވެ. އެމީހެއްގެ ނަމެއް ނޭނގޭ ތަނުގައި ގުޅޭން ފޯނު ނަންބަރެއް ވެސް ނޭނގެއެވެ. އެވަރުންވެސް ގުޅާށޭ ބުނުމަށް ފަހު ނިކުމެގެން ދިޔައިރު ދައުވަތު ނުދޭ ކޮފީ އަކަށް އެރުނު ކަންވެސް އެމީހަކަށް ނޭނގެއެވެ.\nކޮންމެއަކަށް މިކަމަކީ މިއަދު ވަރަށްވެސް އާންމު ކަމަކަށް ވަނީ ވެފައެވެ. ފެންނަހާ އެންމެން ބްރޯ އަކަށް ވާ މި ޒަމާނުގައި އެއްވެސް އަދަބެއް ނެތި ކުރެވޭ މިފަދަ ކަންކަމުން ތިމާގެ އަގު ވެއްޓިގެން ދެއެވެ. ފައިސާ ނެތި އެހެން މީހުންގެ އަތުން ކޮފީ އާއި ސިނގިރޭޓް ބުއިމަކީ ވަރަށް ވެސް ގިނައިން ފެންނަ މަންޒަރެކެވެ. މިކަމުގައި ދެރަވާންޖެހޭ ސަބަބަކީ ފައިސާ ނެތި އެހެން މީހުންގެ އަތުން ކޮފީ އާއި ސިނގިރޭޓް ބުއިމެއް ނޫނެވެ. އެހެން ބަޔަކު ކޮފީ މޭޒެއްގައި ތިބޭ އިރު، އަހާނުލާ، ހުއްދައެއް ނެތި އެމީހުންގެ މޭޒު ދޮށުގައި އިށީނުމެވެ. މިއީ ހަމައެކަނި ޒުވާނުންގެ ކިބައިން ފެންނަ ކަމެއްނޫނެއެވެ. މަތީ ފަޑީގައި އުޅޭ ބޭފުޅުންވެސް ކުރަމުން އަންނަ ކަމެކެވެ.\nމިޒަމާނަކީ ކޮފީ މޭޒުން ވަރަށް ގިނަ ކަންތައް ކުރާ ޒަމާނެކެވެ. ވަޒީފާގެ މާހައުލުގައި ކުރަންޖެހޭ ކަންކަމާއި، ވިޔަފާރި ތަކުގެ މަޝްވަރާގެ އިތުރުން ދެމަފިރިން ދޭތެރޭ ޖެހޭ މައްސަލަތައްވެސް ހައްލު ކުރާ މާހައުލަކަށް ކޮފީ ބޯ ތަންތަން ވަނީ ވެފައެވެ. ވީމާ، ބަޔަކު މީހުން ކޮފީއެއްގައި ތިބޭ ކޮންމެ ވަގުތަކީ ތީމާ މީހާ ގޮސް އެމީހުންނާއި ބައިވެރިވާން ޖެހޭ ސަބަބެއް ނޫނެވެ. އަދި މީހަކު އެކަނި އިނަސް އަހާލާފައި އެމީހަކާއި އެކު ކޮފީގައި ބައިވެރިވުމުގެ އެއްވެސް އުޒުރެއް އޮތްތޯ ބަލާލުމަކީ މިއަދުގެ ޒުވާނުންގެ ކިބައިން ފެންނަން ޖޭހޭ ރަނގަޅު ސިފައެކެވެ. އެއީ ކޮންމެ މީހަކަސް، އަދި ކިތަންމެ ގާތް މީހަކަސް، ފަހަރުގައި އެމީހަކު ކޮފީގައި އެކަނި އިނީ ކަމަކާއި ވިސްނާލުމަށް ނޫނީ، އެކަނިވެލުމުގެ ބޭނުމުގައި ކަމަށްވެސް ވެދާނެއެވެ.\nދެންއޮތީ، “ބްރޯ ގުޅާ” ގެ ވާހަކައެވެ. މިއީ މިއަދުގެ ސަލަން ގަލާން ކުރާ ގޮތޭ ބުނުމަކީ ދޮގަކަށް ނުވާނެއެވެ. ބްރޯ ގުޅާ އޭ ކިޔާ ކޮންމެ މީހަކުވެސް ފެންނައިރަށް ބުނެލާނެއެވެ. ކަނޑައެޅިގެން އެމީހެއްގެ އަތުގައި ތިމާއަށް ގުޅޭނެ ފޯނު ނަންބަރު ނޯންނާނެކަން އެނގުނަސް ގުޅާށޭ ބުނުމަށް ފަހު ދަނީ ކަމަކުން ރެކެން އުޅޭހެން ދައްކުވައިދޭ ގޮތަކަށެވެ. އެމީހެއްގެ ފޯނުކޯލަށް އިންތިޒާރު ނުކުރާ ތަނުގައި އެހެން ދުވަހަކުން ދިމާވުމުންވެސް “ކޮބައި ބްރޯ؟ ގުޅަހެން” ކިޔާ އަނެއްކާވެސް ހިނގައިދާނެއެވެ.\nމިހެން ގުޅާ މީހުންގެ އަދަދުވެސް ވަރަށް ގިނައެވެ. ފަހަރުގައި އެއީ ގާތްކަން ބާއްވަން ފަސޭހަ ގޮތެއްކަމުގައިވުން ވެސް އެކަށީގެންވެއެވެ. މިކަމަކީ މާބޮޑު މައްސަލައެއް ނެތް ކަމަކަސް، “އޭ ބްރޯ، ކޮބައި ތޯ؟” މިއީ ބޮޑު އުނދަގުލެކެވެ. މިގޮތަށް ހުއްދަ ނުހޯދާ ބަޔަކު ތިބޭ ކޮފީ މޭޒު ދޮށުގައި އިންދެގެން ކޮފީއާއި ސިނގިރޭޓް ބޮއެގެން “ބަޗާ” މީހުންނަށް “ބްރޯ ގުޅާ!” ކިޔަން ދަސްކޮށްދޭން ވެއްޖެއެވެ. އެއިރުން ފެންނަ އިރަށް މޭޒު ދޮށަށް އައުމުގެ ބަދަލުގައި ގުޅާށޭ ކިޔާފައި ހިނގައި ގަންނާނެއެވެ.


"ބިގް ބޮސް" 13 ގެ އެންމެ އަގުބޮޑު ކޮންޓެސްޓަކީ ރަޝްމީ "ބިގް ބޮސް" 13 ގެ އެންމެ އަގުބޮޑު ކޮންޓެސްޓަކީ ރަޝްމީ\n"ބިގް ބޮސް" 13 ގެ އެންމެ އަގުބޮޑު ކޮންޓެސްޓަކީ ރަޝްމީ\nކަލާޒް އިން ގެނެސްދޭ ކާމިޔާބު ރިއަލިޓީ ޝޯވ "ބިގް ބޮސް"ގެ 13 ވަނަ ސީޒަން އަންނަ އާދީއްތަ ފަށާނެއެވެ.\nބޮލީވުޑްގެ މަޝްހޫރު އެކްޓަރ ސަލްމާން ޚާން ހޯސްޓް ކުރާ މި ޝޯވ އަކީ ދުނިޔޭގެ އެކިކަންކޮޅުތަކުން ބެލުންތެރިންނާއި މީޑިއާގެ ވެސް ބޮޑު ސަމާލުކަމަށް ހުއްޓިގެންދާ ޝޯ އެކެވެ.\n"ބިގް ބޮސް"ގައި ބައިވެރިވާ ކޮންޓެސްޓުންނަށް ބޮޑު ހޭދައެއްވެސް ކުރާ މި ޝޯވގެ މިފަހަރުގެ ސީޒަންގައި އެންމެ ބޮޑު ހޭދައެއް ކުރަނީ މަޝްހޫރު ޓީވީ އެކްޓަރެސް ރަޝްމީ ދެސާއި އަށެވެ. އެގޮތުން ޝޯ ކޮންޓެސްޓެއްގެ ގޮތުގައި ރަޝްމީއަށް (1.2) އެކެއް ޕޮއިންޓް ދެއެއް ކްރޯޑް ރުޕީސް ދޭން ނިންމާފައިވާ ކަމަށް މީޑިއާ ރިޕޯޓްތައް ބުނެއެވެ.\nރަޝްމީއަކީ ކަލާޒް އިން ގެނެސްދިން ކާމިޔާބު ޑްރާމާ ސިލްސިލާ "އުތުރަން"، "ދިލް ސޭ ދިލް ތަކް" އިން ބެލުންތެރިންގެ ބޮޑު މަޤްބޫލުކަމެއް ހޯދާފައިވާ ފަންނާނެކެވެ.\nރިޕޯޓްތައް ބުނާ ގޮތުން މި ޝޯ ގައި ރަޝްމީ އާއި އެކު އޭނާގެ ލޯބިވެރިޔާ އަރްހާން ޚާންވެސް ބައިވެރި ވާނެއެވެ.\n"ބިގް ބޮސް" 13 ގެ ސެޓްގެ ފޮޓޯތައް ވެސް މިހާރުވަނީ ދައްކާލާފައެވެ. މި ފަހަރުގެ ސެޓް ޑިޒައިން ކޮށްފައިވާ މިއުޒިއަމް ތީމްއަކަށެވެ. މި ސެޓް ޑިޒައިން ކޮށްފައިވަނީ ބޮލީވުޑްގެ މަޝްހޫރު އާރޓް ޑައިރެކްޓަރ އަދި ޑިޒައިން އެކްސްޕަރޓް އޮމަންގް ކުމާރުއެވެ.\nމިފަހަރުގެ ސީޒަންގެ ކޮންސެޕްޓަށްވެސް ވަނީ ބޮޑު ބަދަލެއް ގެނެސްފައެވެ. އެގޮތުން ފާއިތުވި ތިން ސީޒަން ގައި ވަނީ ސެލެބްރީޓީންނާއި އެކު އާންމު މީހުން ވެސް ބައިވެރި ކޮށްފައެވެ. ނަމަވެސް މި ސީޒަންގައި އެއްވެސް އާންމު ފަރާތެއް ނުހިމަނައި ހުސް ސެލެބްރިޓީނާއި އެކު ގެނެސްދޭ ގޮތަށް ޝޯގެ ކޮންސެޕްޓް ވަނީ ބަދަލުކޮށްފައެވެ.\nމި ފަހަރުގެ ޝޯގައި އެންމެ ފާހަގަ ކޮށްލެވޭ އެއް ބަދަލަކީ4ހަފްތާތެރޭ ފިނާލޭ އަށް ދެވޭގޮތަށް އޮތުމެވެ.\nރަޝްމީގެ އިތުރުން މި ސީޒަންގައި ބައިވެރިވާ މަޝްހޫރު ފަންނާނުންގެ ތެރޭގައި ސްޓަރ ޕްލަސް އިން ގެނެސްދިން "ސާތު ނިބާނާ ސާތިޔާ"ގެ ގޯޕީ ބަހޫގެ ރޯލުން ބެލުންތެރިންގެ ބޮޑުމަޤްބޫލުކަމެއް ހޯދި ޑެވޮލީނާ ބަޓަރަޖީ، ސިދާތު ޝުކްލާ، ކޮއެނާ މިތްރާ، ޝިވިން ނަރަންގް އަދި ދިލްޖީތު ކޯރު ހިމެނެއެވެ.


ހިންމަތް އިންވެސްމަންޓް ޕވޓ ލޓޑ. އިން ދައްކަންޖެހޭ ކުއްޔާ ޖޫރިމަނާގެ ފައިސާ މީރާއަށް ދެއްކުމަށް ކޯޓުން ހުކުމްކޮށްފި\nދަޢުލަތަށް ދައްކަންޖެހޭ ފައިސާ ނުދައްކައިގެން ހިންމަތް އިންވެސްމަންޓް ޕވޓ ލޓޑ. މައްޗަށް މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން ސިވިލް ކޯޓުގައި ދަޢުވާކޮށްފައިވާ މައްސަލައިގެ ހުކުމް 20 މެއި 2012 ވަނަ ދުވަހު ސިވިލް ކޯޓުން އިއްވައިފިއެވެ.\nކޯޓުގެ ނިންމުމުގައި، މި ދަޢުވާގައިވާ ފައިސާއަކީ ދައްކަންޖެހޭ ފައިސާއެއްކަމާ މެދު ދަޢުވާލިބޭ ފަރާތުން އިންކާރުނުކުރާކަމާއި، ދަޢުވާލިބޭ ފަރާތާއި މިނިސްޓްރީ އޮފް ފިނޭންސް އެންޑް ޓްރެޜަރީ އާއި ދެމެދު މިމައްސަލައިގައި ޙަވާލާދެވޭ އެއްބަސްވުމުގެ ދަށުން ކުއްޔާއި ޖޫރިމަނާގެ ގޮތުގައި ދައްކަންޖެހޭ ފައިސާ މީރާއަށް ދެއްކުމަށް ހުކުމްކޮށްފައިވެއެވެ. މިގޮތުން، ދަޢުވާގައި ހޯދަން އެދިފައިވާ -/464,346ރ 20 މެއި 2012 ވަނަ ދުވަހުން ފެށިގެން6މަސް ދުވަހުގެ ތެރޭގައި މީރާއަށް ދައްކާ ޚަލާސް ކުރުމަށް ހުކުމްކޮށްފައިވެއެވެ.\nމީރާއިން ހިންމަތް އިންވެސްމަންޓް ޕވޓ ލޓޑ. މައްޗަށް ދަޢުވާކޮށްފައިވަނީ، 01 ފެބްރުއަރީ 2010 އިން 31 ޑިސެމްބަރ 2010 ގެ ނިޔަލަށް ޅ.އަތޮޅު ފިހާރައިގެ އިރުމަތިބައި، ދެކުނު ފެންޑާގެ، ދެބައިކުޅަ އެއްބައި ކުއްޔަށް ދިނުމަށް މިނިސްޓްރީ އޮފް ފިނޭންސް އެންޑް ޓްރެޜަރީ އާއި ހިންމަތް އިންވެސްމަންޓް ޕވޓ ލޓޑ. އާއި ދެމެދު ކުރެވިފައިވާ އެއްބަސްވުމުގެ ދަށުން ހިންމަތް އިންވެސްމަންޓް ޕވޓ ލޓޑ. އިން ދައުލަތަށް، ކުއްޔާއި ޖޫރިމަނާގެ ގޮތުގައި ދައްކަން ޖެހޭ ފައިސާ ހޯދުމަށެވެ.


ބޯ ދިގު ކުރުން | ސުވާލު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސުވާލު ބޯ ދިގު ކުރުން\nބޯ ދިގު ކުރުން\n07 މޭ 2005\nފިރިހެނުން ބޯދިގުކުރުމަކީ، ދީނުގައި ހުއްދަ ކަމެއްހެއްޔެވެ؟ އަދި އެއީ ސުންނަތެއްހެއްޔެވެ؟ ދެން އަންހެނުން ބޯ ކޮށުން ހުއްދަވާނެހެއްޔެވެ؟\nފިރިހެނުން ބޮލުގެ އިސްތަށިގަނޑު ދިގު ކުރުމުގެ ޙުކުމް ބިނާވަނީ އެކަން ކުރާ މީހާގެ ނިޔަތުގެ މައްޗަށެވެ. މާތް ﷲ އަކީ ކޮންމެ މީހަކު ކޮންމެ ކަމެއް ކުރިއަސް އެކަމެއްގައި އޭނާގެ ހިތުގައި ނިޔަތް އޮތް ގޮތް މޮޅަށް ދެނެވޮޑިގަންނަވާ ރަސްކަލާނގެއެވެ. ވީމާ ބޯދިގުކުރާ މީހާ ބޯ ދިގު ކުރަނީ ކީރިތި ރަސޫލާ ޞައްލައްﷲ ޢަލައިހި ވަސައްލަމަގެ އިސްތަށިކޮޅު ހުންނެވި ގޮތަށް، ބަހައްޓަން ކަމަށް ވަނީނަމަ އެއީ ރަނގަޅު ކަމެކެވެ. އަދި ނިޔަތާއި އެއްގޮތަށް ޘަވާބު ލިބޭނެ ކަމެކެވެ.\nއެކަމަކު އޭނާ ބޯދިގުކުރަނި ފެޝަނަކަށް ނުވަތަ އަންހެނުންނާއި ވައްތަރުވާން ނުވަތަ ކާފިރުން އެހެން ތިބޭތަން ފެނިފައި އެ ގޮތް ރީތިވެގެން ކަމަށް ވާނަމަ، އެއީ ފާސިދު ނިޔަތެކެވެ. ފާސިދު ނިޔަތަކާއި އެކީ ކުރާ ކަމަކީ، ރަނގަޅު ކަމަކަށް ވެސް ނުވާނެއެވެ.\nޞަޙީޙް ބުޚާރީގެ އައްލިބާސް ބާބުގައި އައިސްފައިވާ ޙަދީޘެއްގައި ވެއެވެ. أَنَّ النَّبِيَّ  صَلَّى اللَّهُ عَلَيْهِ وَسَلَّمَ  كَانَ يَضْرِبُ شَعَرُهُ مَنْكِبَيْهِ\nމާނައަކީ: "ރަސޫލު ޞައްލައްﷲ ޢަލައިހި ވަސައްލަމަގެ އިސްތަށިކޮޅު، އެކަލޭގެފާނުގެ ކޮނޑުފުޅާއި ހަމައަށް ފޯރައެވެ."\nބުޚާރީ އަދި މުސްލިމްގައިވެސް މިމާނައިގައި މިނުން ޙަދީޘްތައްވެސް އައިސްފައިވެއެވެ. ބައެއް ރިވާޔަތް ތަކުގައި އިސްތަށިކޮޅު ފޯރަނީ އެކަލޭގެފާނުގެ ކަންފަތްފުޅުގެ ފޫޅާއި ހަމައަށް ކަމަށްވެސް ބުނެވިފައިވެއެވެ.\nވީމާ މިއިން އެނގެނީ ކީރިތި ރަސޫލާގެ އިސްތަށިކޮޅު ބެހެއްޓެވީ ދިގުކޮށްފައި ކަމެވެ. އަދި ބެލެވޭ ގޮތުގައި ކުރީ ޒަމާންތަކުގެ ފިރިހެނުން، މިޒަމާނުގައި ތިބޭހެން ބޯ އެހާ ކުރުކޮށް ކޮށާފައި ނުހުރެއެވެ. ތާރީޚީ ފިލްމުތަކާއި ޑޮކިއުމެންޓަރީ ފިލްމުތައް އަދި ފޮތްފޮތުންވެސް މިކަން އެނގެއެވެ.\nމިހިސާބުން އުފެދޭ ސުވާލަކީ، މިހާރު ބޯދިގުކުރާ ޒުވާނުން ބޯ ދިގު ކުރާ މަޤްޞަދަކީ ކޮބައިތޯއެވެ؟ ބޯ ދިގު ކުރުމުގެ ނިޔަތަކީ ކީރިތި ރަސޫލާގެ އިސްތަށިކޮޅު ހުންނެވި ގޮތަށް ބޯ ބެހެއްޓުން ކަމަށް ވަނީނަމަ އެކަން ވާނީ ސުންނަތް ކަމަކަށެވެ. އަދި - ﷲ އިރާދަ ފުޅުން- ޘަވާބުވެސް ލިބޭނެއެވެ. އެހެނީ މިއީ އޭނާ ރަސޫލާ ދެކެ ވާ ލޯތްބެއްގެ ސަބަބުން ކުރާ ކަމެކެވެ.\nއެކަމަކު، ބޯދިގުކުރަނީ ކާފިރުން ބޯދިގުކުރީމާ އެކަން ރީތިވެގެން، ދީންވެރިކަމެއް ޞާލިޙުކަމެއް ނެތް، އުޅުމެއް ނެތް މީހުން ނަކަލު ކުރަން ނުވަތަ އަންހެން ހެދެން ކަމަށް ވަނީނަމަ، ބޯދިގުކުރުން އެއީ ސުންނަތަކަށް ނުވާނެއެވެ. ކިއެއްތަ އެއީ ހުއްދަ ކަމަކަށްވެސް ނުވާނެއެވެ. ސަބަބަކީ މުސްލިމުންގެ އާދަކާދައަކަށް ނުވާ ކާފިރުންގެ އާދަތައް، ނަކަލު ނުކުރުމަށް ދީން އަންގަވާފައިވާތީއެވެ. ހަމަ އެހެންމެ އަންހެން ދުޅާވާން ނުވަތަ އަންހެނުން ތިބޭ ގޮތަށް ހުންނަން ވެގެން ބޯދިގުކުރުން ވާނީ، އަންހެން ހެދުން ކަމަށެވެ. ފިރިހެނުން އަންހެން ހެދުން އަދި އަންހެނުން ފިރިހެން ހެދުމަކީ އެއީ މާތް ﷲގެ ލަޢްނަތް ލިބޭ ކަމެއް ކަމުގައި ކީރިތި ރަސޫލާ ޞައްލަﷲ ޢަލައިހި ވަސައްލަމަ އަންގަވާފައިވެއެވެ.\nފަހަރެއްގައި ޒުވާނަކު ބޯދިގުކުރީ، ސުންނަތެއްގެ ގޮތުގައި އަދި މަތީގައި ބުނުވެނު ފަދަ މަނާ ކަމެއް ކުރަން، ނޫން ކަމަށް ވުންވެސް އެކަށީގެންވެއެވެ. ހަމަ ވަކި ނިޔަތެއް ނެތި ބޯދިގުކޮށްލީއެވެ. އެހެން ކަމަށް ވަނީނަމަ ބޯދިގުކުރުން ހިމެނޭނީ ހުއްދަ ކަންތަކުގެ ތެރޭގައެވެ. ކުރުމުން ޘަވާބެއްވެސް އަދި ޢަޛާބެއްވެސް ނުލިބޭނެއެވެ.\nފާހަނގަކޮށްލަން ޖެހޭ ނުކުތާތައް:\nމަތީގައި ބުނުވުނު ހުރިހާ ވާހަކައަކަށް ފަހު މި އަންނަނިވި ނުކުތާތައް ފާހަނގަކޮށްލަން ޖެހެއެވެ. އެއީ:-\n1- ކީރިތި ރަސޫލާގެ ސުންނަތަށް ތަބާވުން އެއީ ފަހަރެއްގައިވެސް އަހަރެމެންގެ ހަވާ ނަފުސަށް ދޫކުރެވިފައިވާ، އަހަރެމެންގެ ހިތް އެދޭ ސުންނަތުގައި ހިފާފައި ހިތް ނޭދޭ ސުންނަތް ދޫކޮށްލެވޭ، ކަމަކަށް ހަދައިގެން ނުވާނެއެވެ. ސުންނަތް ދެކެ ލޯބިވަންޏާ ހުރިހާ ސުންނަތެއްގައިވެސް ހިފާ ކުޅަދާނަވަރަކުން އެކަން ކުރަން ޖެހޭނެއެވެ. ސުންނަތް ނަމާދެއް ނުކޮށް ބޯދިގުކުރަން ބޭނުންވީމާ، މިއީ ސުންނަތެކޭ ކިޔައި ބޯދިގުކުރުން ވާނީ ކުޅޭ ކުޅިވަރަކަށެވެ.\n2- މަދަރުސާއިން ނުވަތަ އޮފީހުން ނުވަތަ އެ ނުންވެސް ތަނެއްގެ ޤަވާޢިދު ދަށުގައި އަހަރެމެން އުޅޭ އިރު އެ ޤަވާޢިދުގައި ބޯދިގުކުރުން މަނާ ނަމަ އެކަން ކޮށްގެން ނުވާނެއެވެ.\n3- ބޯދިގުކުރުމުން، ބަލާ މީހުންނަށް އަންހެނެއް ކަން ފިރިހެނެއް ކަން އޮޅޭ ނަމަ ބޯދިގުކޮށްގެން ނުވާނެއެވެ.\n4- ބޯދިގުކުރާއިރު، ދީން މަނާކޮށްފައި ވާ އެހެންކަންތަކުން ދުރުވާން ޖެހޭނެއެވެ. މިސާލަކަށް ބޮލުގެ އަރިމަތި ބާލާފައި މެދުގައި އިސްތަށި ބެހެއްޓުމަކީ ރަސޫލާ މަނާ ކުރައްވާފައިވާ ކަމެކެވެ.\n5- އަންހެނުންގެ އިސްތަށިގަނޑު ދިގުކުރާވަރަށް، އިސްތަށިގަނޑު ދިގުކޮށްފައި އަންހެނުން ތިބޭހެން ދަތިޖައި، ބޭންޑު އަޅައި، ރަބަރު އައްސައި ހެދުން ވާނީ އަންހެނުންނާއި ވައްތަރުވެގަތުން ކަމަށެވެ. ވީމާ އެ ގޮތް ހުއްދަ ނުވާނެއެވެ.\n6- ބޯދިގުކުރުމަކީ އަންހެނުންނާއި ވައްތަރުވެގަތުން ކަމަށް ބެލެވޭ މިންގަނޑަކީ އެ މުޖުތަމަޢެއްގެ މީހުން ދެކޭ ގޮތް ނުވަތަ ޢުރުފެވެ.\n7- ޞިނާޢީ އިސްތަށި، އިސްތަށިގަނޑާއި ގުޅުވުމަކީ، ދީނުގައި ހުއްދަ ކަމެއް ނޫނެވެ. އަންހެނުންނަށް މިކަން ހުއްދަ ނުވާފަދައިން ފިރިހެނުނަށްވެސް ހުއްދައެއް ނޫނެވެ.\n8- މައިންބަފައިން މަނާ ކުރާ ހާލު، ބޯދިގުކުރުން ފިރިހެން ދަރިއަކަށް ހުއްދައެއް ނުވާނެއެވެ. މައިންބަފައިންގެ ބަސް ޤަބޫލުނުކޮށް ބޯ ދިގުކުރުން ވާނީ، މައިންބަފައިންނަށް ވެވޭ ނުކިޔަމަންތެރި ކަމަކަށެވެ.\nވީމާ އަންހެނުންނާއި ވައްތަރުވާން ނޫން އަދި ޣައިރު މުސްލިމުން ނަކަލުކުރަން ނޫން ނިޔަތެއްގައި، އަންހެނުންނާއި އެއްފަދަ ނޫން ސިފައަކަށް ބޯދިގުކުރުމަކީ އެއީ ހުއްދަ ކަމެކެވެ. ދީނީ ގޮތުން ޙަރާމް ކަމެކޭ ބުނެވޭނެ ކަމެއް ނޫނެވެ. އަދި މިގޮތަށް ބޯ ދިގު ކުރާނަމަ ބޯ ސާފުތާހިރުކޮށް ބަލަހައްޓައި ތެޔޮފަދަ އެއްޗެއް ލައި ފުނާ އަޅައި ރީތިކޮށް ބަހައްޓަން ޖެހޭނެއެވެ. އެހެނީ ކީރިތި ރަސޫލާވެސް އެކަލޭގެފާނުގެ އިސްތަށިކޮޅުގައި ތެޔޮ ލައްވާ ފުނާއަޅުއްވާ ރީތި ކުރައްވައެވެ.\nމަތީގައި ބުނެވުނު ފަދައިން ފިރިހެނުންގެ ބޯދިގުކުރުން ހުއްދަ އިރު، އަންހެނުންބޯ ކޮށުން ހުއްދަ ވާނެހެއްޔެވެ؟ މިއީ ހިތުގައި އުފެދުން އެކަށީގެންވާ ރަނގަޅު ސުވާލެކެވެ.\nއަންހެނުން ބޯކޮށުމަކީ، އިސްލާމް ދީން މަނާ ކުރާ ކަމެއް ނޫނެވެ. އަންހެނުންގެ އިސްތަށިގަނޑު ފަން ކުރުމާއި ބުޅި ކުރުމާއި، އަދި ކިއެއްތަ ރަތް ކުރުމަކީވެސް ހުއްދަ ކަންތަކެވެ. ވީމާ ޢާއްމު ކޮށް އަންހެނުން ބޯކޮށާ ގޮތް ގޮތަށް ކުރުކޮށް ބޯކުށުމުގައި މައްސަލައެއް ނެތެވެ.\nބޯކޮށުން ހުއްދަކަމަށް، ޢިލްމުވެރިން ދަލީލު ނަންގަވަނީ، ޞަޙީޙް މުސްލިމުގެ ''އަލްޙައިޟު'' ބާބުގައި އައިސްފައިވާ ޙަދީޘަކުންނެވެ. އެ ޙަދީޘުން އެނގޭ ގޮތުގައި، ރަސޫލުﷲ ޞައްލަﷲ ޢަލައިހި ވަސައްލަމަގެ އަނބިކަނބަލުން، އެކަނބަލުންގެ އިސްތަށިކޮޅު ބުރި ކުރައްވާފައިވާ ވެއެވެ.\nކީރިތި ރަސޫލާގެ އަނބިކަނބަލުން، މިކަން ކުރެއްވުމުން އެނގެނީ އެއީ ހުއްދަ ކަމެއް ކަމެވެ. ހަމަ އެހެންމެ އެ ކަނބަލުން އިސްތަށިކޮޅުގައި ހީނާފަތްވެސް އެޅުއްވިއެވެ.\nބޯކުރުކުރުން ހުއްދަޔަސް، ފިރިހެނުން ތިބޭ ގޮތަށް ބޯކޮށުން ނުވަތަ ކުރު ކުރުން، އަންހެނުންނަކަށްވެސް ހުއްދައެއް ނުވާނެއެވެ. ކިއެއްތަ އެއީ ޙަރާމް ކަމެކެވެ. ސަބަބަކީ އެއް ޖިންސު އަނެއް ޖިންސާއި ވައްތަރު ވެގަންނަން އެއްވެސް ކަމެއް ކުރުމަކީ، ﷲ ގެ ލަޢްނަތް ލިބޭ ކަމެކެވެ.